
Увод 

Настоящият Наръчник е предназначен да служи като ръководство за предотвратяване и недопускане на дискриминация в следните три области-образователната сфера, системата на полицията и местните власти, идентифицирайки типични случаи на дискриминация, утвърдени стандарти, добри практики и препоръки за превенцията им. Той е насочен към ключовите участници в тези три сфери, но несъмнено би бил от полза и за по-широка аудитория. Публикацията се издава в рамките на проект „Прогрес към равенство: Национални ефективни и иновативни практики за превенция и борба с дискриминацията, VS/2009/0384, с финансовата помощ на Европейския съюз, програма Прогрес. 
Наръчникът е разделен в няколко тематични секции. Общият Първи раздел съдържаща философските и правните дефиниции на понятията и явленията, маркиращи разделението между хората в исторически и социален план, обществените взаимоотношения и негативните въздействия върху потърпевшите и обществото като цяло. В този раздел ще намерите защитените признаци според европейското и българското законодателство, видовете и формите дискриминация, както и етапите в производството за защита от дискриминация. Втори раздел е посветен на образованието, защото тъкмо училището възпитава духа на толерантност и взаимно познаване, разбиране и зачитане. Направен е кратък преглед на съществуващите стандарти, норми и добри практики, като се отправят и препоръки към ръководителите. Трети раздел е предназначен за служителите в МВР като гарант за ценностите на демократичното общество и разглежда въпроси като етническо профилиране, типични случаи на дискриминация, международни стандарти, добри практики и препоръки. В същата последователност са представени темите и в последния Четвърти раздел, който е насочен към органите на местното самоуправление или средата, в която живеем, работим и прогресираме. 
Усилията за борба с дискриминацията са ефективни само когато се градят върху стабилната основа на сериозно поетия ангажимент от страна на държавните институции, органите за равенство, гражданското общество, синдикатите и работодателите на национално, регионално и местно ниво. Взаимодействието, сътрудничеството и предаността на каузата на многообразието ще ни възнаградят с постигането на по-справедливо общество, въпреки предизвикателствата на финансовата и икономическата криза. 

Програмата за заетост и социална солидарност Прогрес (2007-2013) на Европейската общност

Тази публикация се осъществява с финансовата подкрепа на Програмата за заетост и социална солидарност Прогрес (2007-2013) на Европейската общност. Решение № 1672/2006 за създаването на програма на Европейската общност за заетост и социална солидарност – ПРОГРЕС е прието от Европейския парламент и Съвета на Европа на 24 октомври 2006 г. Основната мисия е оказване на финансова подкрепа на провеждането на целите на Европейския съюз в сферата на заетостта и социалните въпроси заложени в Социалната програма и по този начин да се допринесе за постигането на целите на Лисабонската стратегия в тези области. Мисията на ПРОГРЕС е да укрепи приноса на ЕС и да подкрепи страните членки в техните ангажименти и  усилия за създаване на повече и по-добри работни места и за изграждане на по-солидарно общество. За тази цел ПРОГРЕС:

· предоставя анализи и политически препоръки в сферите на дейност на ПРОГРЕС;  

· следи и докладва за прилагането на европейското законодателство и политики в сферите на дейност на ПРОГРЕС; 

· насърчава обмена на политики, знания и подкрепа между страните членки в областта на целите и приоритетите на ЕС; 
· защитава възгледите на заинтересованите страни и обществото като цяло.
Седемгодишната програма е насочена към всички заинтересовани страни, които могат да спомогнат за оформянето на развитието на справедливо и ефективно трудово и социално законодателство и политики. За повече информация: 

http://ec.europa.eu/employment_social/progress/index_en.html   

Кампанията на ЕК за борба с дискриминацията „За многообразието, срещу дискриминацията”: www.stop-discrimination.info 

Европейска комисия: http://ec.europa.eu. 

Раздел І  
Какво е дискриминация?

1. Социални измерения на явлението дискриминация 

Многообразието е реалност: млади хора, възрастни хора, хора с различна вяра и убеждения, с различна политическа принадлежност или възгледи, с различна сексуална ориентация, пол и идентичност, хора с увреждания или от различен национален или етнически произход, от векове са част от пъстрата плетеница в обществата по света. Многообразието не е митично, то съществува навсякъде  в съвременния свят. В някои аспекти то е резултат от естественото биологично развитие на човека, преминаващо последователно през различните възрасти  или случайни събития като увреждане. Но нерядко многообразието е продукт на географски и исторически дадености, а в днешно време то е последица от глобализация на икономиката и все по-голяма мобилност, бързо развитие на комуникациите, едромащабни миграции и премествания на населението, урбанизация и преобразуване на социалните структури. Всеки регион е многолик, хората по своята си природа се различават по външен вид, положение, реч, поведение и ценности или други характеристики. Тази пъстра палитра на многообразието  събира и среща в ежедневието във всички сфери на обществения живот – на работа,  на улицата, в училище, в общината или в магазина, хора и групи от хора, различаващи се по възраст, пол, цвят на кожата, език, религия, сексуална ориентация, увреждане или друга характеристика, които  невинаги са подготвени да приемат и зачитат  „различния” като  равен на „своите” по права и достойнство. Това разделение е сериозна бариера за хармонията в многообразието, която би била немислима без толерантността, тази ценна добродетел на уважение, приемане и разбиране на богатото многообразие от култури в нашия свят. Толерантността е осъзната в световен мащаб потребност на човечеството, която прави възможно достигането на мира и способства за замяната на културата на войната с културата на мира и разбирателството.Тя  способства за утвърждаването на правата на човека и се явява измерител за  плурализма, демокрацията и спазването на законите във всяко едно общество. 
Противното на толерантността е дискриминацията, което явление се среща във всички общества, то не е чуждо и на най-развитите и стари демокрации в света. Най-общо това явление се характеризира като несправедливо отношение към различния като непълноценен индивид, което не винаги е непременно преднамерено, а понякога е обусловено от подсъзнателните представи за добро и лошо, сформирани на база идеализиране на себеподобните и неприемане на различните, подобно на имунната система на организма, отхвърляща всичко чуждо. От гледна точка на жертвата дискриминацията е чувство на унижение и накърняване на човешкото му достойнството, което той счита, че не заслужава, воден от логиката „И аз съм човек, моята чест и достойнство не са по-малко значими от тези на „другите”, на различните, и на мен ми се полагат същите права …”. 
Изследователите на явлението сочат, че корените на дискриминацията са в социалните стереотипи и предразсъдъците, които не са чужди на всеки един човек, т.е няма хора, напълно  свободни от стереотипи и предразсъдъци. Стереотипът е еднозначен: той дели света на две категории - “познато” и “непознато”. Познатото става синоним на доброто, а непознатото - на лошото, и в ход влиза резултатът на това опростено  познание за  заобикалящите ни – предразсъдъкът, който е базирано на стереотипи, неаргументирано, мнение на отрицателна или неблагоприятна оценка за хората, принадлежащи към  групата на другите- непознатите. Предразсъдъкът  сформира нагласата и мотивира отношението към „своите” и „чуждите”, т.е поражда двойния стандарт: по един начин се отнасяш към „своите”, близки по определени характеристики до теб, те са твое подобие, затова ги  харесваш и си солидарен с тях, а по друг начин се отнасяш с всички останали, които олицетворяват непознатото за теб, или „лошото”. Отношението се  пречупва  през гледната точка и ценностната система  на своята група, която в собствените представи е центърът  и стандартът на всичко  и  всички други са оценявани от тази позиция. Тази тенденция да се използват стандартите на своята група за оценка на другите групи, разполага своята група на върха на йерархията, а другите групи се считат за  нисшестоящи или непълноценни. 
От познавателна гледна точка стереотипът може да улесни познанието като дава информация в лека и лесноразбираема форма, но в повечето случаи тя е невярна и затова  може да дезориентира човека  в отношенията му и социалната роля на другите –различните. 
Често за илюстрация за лъжливостта на стереотипите се цитират думите на баскетболната звезда Чарлз Баркли: „Разбирате, че светът не е такъв, какъвто го мислите когато научавате, че най-добрият рапър е бял – Еминем, че най-добрият играч на голф е черен – Тайгър Уудс, и че най-високият баскетболист е китаец – супер звездата на NBA Яо Минг, висок 2 м. 29 см.”.

Стереотипите могат да се формират на основата на различни признаци, илюстрирани със следните примери:
- възрастта - "Младите слушат само хип - хоп";

- пола - "Всички мъже искат от жените само едно нещо";
- расата - "Всички японци са еднакви - не е възможно да ги различиш";
- религията - "Ислямът е религия на терора";
- професията - "Всички адвокати са мошеници";
- националността - "Всички евреи са алчни".
Например най-често се смята, че жените са по-добри от мъжете в някои дейности като  домакинство, отглеждане на деца, ръкоделие и др., докато мъжете ги превъзхождат във всички останали области на живота. Резултатът от този род стереотипи  е полово диференциране на социалните и обществените роли, като се ограничава  достъпа на представителите на единия пол до дейности и професии, които на база стереотипите се считат за запазени за другия пол. Например все още обявите за SOS майки в тези селища в България изключват като кандидати за тази позиция представителите на мъжкия пол, а жените са значително слабо представени в други сфери, смятани за отредени  предимно за  мъжете, като процеса на вземане на решения, в който въпреки изживяната в българското общество в годините на социализма еманципация  се наблюдава диспропорция в ущърб на представителите на нежния пол на ръководни позиции в обществения и частния сектор (например  като общински съветници, депутати в националния парламент, ръководители на корпорации и други). 
Характерно за стереотипа е, че той, макар и много устойчив, все пак може да се изменя в следствие на промени в условията. Например Gregory Tillett, Resolving Сonflict A Practical Approach, разглежда промяната в отношението на местното население към имигрантите в зависимост от състоянието на икономическата ситуация в страната. Според него при влошени икономически условия и безработица на имигрантите се гледа като на врагове, отнемащи от местните жители работни места, докато в условията на икономически просперитет местните жители обръщат внимание на културата на имигрантите и я оценяват като пречеща им да се интегрират по-добре в обществото. Наред с тези промени в стереотипите еволюират и типичните проявни форми на дискриминацията.

2.Пояснения на понятията 

Явлението дискриминация има различни лица и проявни форми, които са придобили обществена популярност със свое наименование, което най-често сочи  признака,  на основата на който се проявява диференциацията. 
Ето тук ще намерите популярните описания  на явлението дискриминация, на най-често срещаните му форми, както и други свързани с тях :
Дискриминация: (от лат. discriminatio — „правене на разлика“) е третирането на даден човек или група или възприемането му на базата на класа, категория, раса, етнос, религиозна принадлежност, сексуална ориентация или нещо друго вместо спрямо неговите лични качества. Според признака, по който биват дискриминирани хората, се назовават различни видове дискриминация -  религиозна, етническа, расова, полова, сексуална и т.н. Дискриминация има тогава, когато е налице официално или неофициално разделяне на хората в отделни групи по някакъв техен общ признак, при което им се дават или отнемат дадени права, задължения и възможности, според групата към която принадлежат. Отношение към хората от различни групи  по различен, неравноправен и нерационален начин. Разделянето на хората в групи по даден рационален признак не е дискриминация. 
Стереотип: понятието  е въведено през 1922 година от американския журналист и социолог Уолтър Липман. В книгата си „Общественото мнение”
 той определя стереотипа като опростена, предварително възприета представа, непроизтичаща от личния опит на човека. Стереотипът има положителни функции като икономия на време и укрепване на традициите и навиците, но заедно с това, влияе силно върху възприемането на нови впечатления като налага върху тях съхраненото в паметта старо виждане за света. Липман разграничава четири аспекта на стереотипа: първо, стереотипът винаги е опростена представа за реалността; второ, хората "получават" стереотипите от други хора, от средствата за масова информация и т.н., а не ги формулират въз основа на личния си опит; трето, всички стереотипи са лъжливи в една или друга степен. Това произтича от факта, че стереотипът приписва на човека едни или други черти само на основата на принадлежността му към определена група; и четвърто, стереотипите са много устойчиви. Дори когато хората сами се убеждават, че стереотипът не съответства на действителността, те не са готови да се откажат от него, а предпочитат да твърдят, че изключенията потвърждават правилото.

 
Етнически стереотипи: еднакво отношение към (или мнение за) различни представители на друг етнос, поставяне под общ знаменател на база на някаква, макар и твърде често схематична и непълна, информация за групата. Стереотипите могат да са отрицателни и положителни; тотално грешни и такива, които до някаква степен отразяват реалността. В повечето случаи в частност етническите стереотипи са груби и неправилни обобщения. Широко разпространените и открито заявявани предразсъдъци и стереотипи са предпоставка за възникване на етническо напрежение.
Етноцентризъм: повсеместно разпространена нагласа и тенденция в обществените отношенията, която се изразява в съотнасянето на всички социални явления към обичайните и свойствените за групата на (най-често етническото, но и политически доминиращото) мнозинство характеристики. Това са неосъзнати практики, при които типът общество на мнозинството служи за норма, с която се преценяват другите и различните от тази мнозинствена група, независимо дали това са етнически групи или отделни индивиди. Индивидите, чието поведение се разминава с тези представи, биват дискредитирани като образи в рамките на етноцентриския модел, и по-нататък третирани различно, неравноправно или дискриминиращо. Различните от етническото, културно, сексуално и т.н. мнозинство индивиди изглеждат като „преминаващи известни граници”, изглеждат подозрителни (отнасят се с тях като с маргинални типове, психично болни или поставили се извън закона) или, ако идват от други места, предизвикват учудване.
Предразсъдък: необоснована предубеденост, негативна нагласа на човека спрямо нещо. Той е прибързано създадено и често неаргументирано мнение. Предразсъдъкът, насочен към членовете на определена група или определени тип поведение, категория и др., поражда отрицателни или неблагоприятни оценки за хората, принадлежащи към групата, без оглед на опита или фактите. Предубедените хора често проявяват неспособност при преработката на информация по отношение на обектите към които са предубедени.
Расизъм: предразсъдък, базиран на вярата, че човешките раси имат изразени характеристики, които определят техните респективни култури, като обикновено включва идеята, че една раса е по-висша и има правото да управлява и доминира другите. В Обща препоръка относно политиките №7 – Национално законодателство за борба с расизма и расовата дискриминация, издадена от Европейската комисия срещу расизма и нетолерантността  към Съвета на Европа /ЕКРН/, е препоръчано расизмът да бъде дефиниран по следния начин: убеждението, че на основания като раса, цвят, език, националност или национален или етнически произход, може да се обоснове презрение към лице или група от лица, или схващане за превъзходство на лице или група от лица. Тъй като всички хора принадлежат към един и същ вид, ЕКРН отхвърля теориите, които се основават на съществуването на различни “раси”. Същевременно, ЕКРН използва този термин в тази препоръка, за да бъде сигурна, че хората, които обикновено и погрешно са възприемани като принадлежащи към “друга раса”, няма да бъдат изключени от закрилата, предвидена от закона.
Институционален расизъм - в международната теория се сочи като  явление, съставляващо една от формите на дискриминация, при която на институционално ниво расизмът е вплетен в политиките, процедурите и практиките на  публични органи, търговски корпорации, университети, въобще в организации с институционален характер, и се изразява в диференцирано отношение в работата на институцията, основано на идеологията за превъзходство на доминантната група, биогенетичната и културната непълноценност на малцинствата, оправдано от стереотипите и предразсъдъците. Характерно за институционалния расизъм е, че  се проявява като колективен подход или действие и трудно може персонално да се  идентифицира нарушителя. 
Ксенофобия: (от гръцки ξένος – 'непознат, чужденец' и φόβος – 'боязън, страх') обозначава всяка постоянна, ирационална или прекомерна ненавист или страх към чужденци или непознати, не обезателно оформена, поощрявана, търпима или стимулирана от властта. В научната фантастика например се има предвид страхът от извънземните неща. Ксенофобията въплъщава вярването, правилно или не, че човек стои пред нещо чуждо.
Антисемитизъм: враждебност или предубеждение спрямо евреите, което граничи от индивидуална ненавист до институционално насилствено гонение. Ясно формулираната идеология на нацизма е най-крайния исторически пример за явлението. България е известна като страната, спасила своите евреи от концентрационните лагери през Втората световна война, въпреки съюзничеството си с нацистка Германия. 
Холокост: (от гръцки ὁλόκαυστον — ὁλόν „напълно“ и καυστον „изгаряне“): термин, употребяван за избиването на  евреи и роми в Европа по времето на Втората световна война, елемент от програма за целенасочено унищожаване, планирана и изпълнена от Национал социалистическия режим в Германия под ръководството на Адолф Хитлер.  Понякога понятието бива заменяно с термина „шоа“ (иврит: השואה), което на иврит означава „разрушение“ или „голяма катастрофа“.

Социална изолация: В нормални условия това е феномен, засягащ минимални обществени групи и е строго регламентирана в обществения договор чрез съответни правила. Има две основни форми на проявление: търсена от обществото съзнателно като мярка срещу хората с тежки душевни заболявания, свързани с опасност за околните и като наказание от различна степен за различните видове престъпници; и избрана от минимална обществена група – клошари, отшелници и пр. В кризисни условия социалната изолация засяга нетипично големи групи от обществото, които загубват достъп до стандартните обществени услуги – образование, здравеопазване, административни услуги, култура и изкуство и пр. в резултат на безработица или сегрегация - по етнически, религиозен или полов принцип. 
Социална маргинализация: В нормални условия тя е резултат от трайна социална изолация, засягаща минимален брой членове на обществото: а) индивиди, които еднозначно и категорично отказват или не са в състояние да спазват обществените правила (напр. доживотна присъда, без право на помилване или особено опасни за околните психически разстройства, който не подлежат на лечение); б) групи от хора, които споделят модел за устройство на обществото, различен от този на мнозинството от членовете на едно общество и са готови - без да нарушават законите, да организират свое общество заедно със съмишлениците си (обикновено живеят в изолирана, физически затворена общност – хамиши, хипарски комуни и пр.). В кризисни условия продължителната социална изолация на цели групи от обществото, които загубват достъп до стандартните обществени услуги, ги маргинализира. Маргинализацията има две страни, които са източник на високо напрежение в обществото. Поставянето на цели групи хора извън общността прекъсва трайно достъпа им до социализиращите механизми, вкл. образованието, и прави задачата по тяхната ре-социализация толкова по-трудна, колкото по-дълго продължава маргинализацията. Другата страна на проблема с маргинализацията на цели групи членове на обществото в резултат на икономически и социални кризи е, че за разлика от институционализираната маргинализация на отделни индивиди, маргинализираните групи хора не се чувстват обвързани от обществения договор и едновременно с това се намират извън полезрението на институциите, които се грижат за превенцията на противообществените прояви. 
Сексизъм (полова дискриминация): комплекс от предразсъдъци и проява на дискриминация и омраза въз основа на пола, но терминът се отнася и до принципното разделение на хората по този признак. Според сексистките представи и предубеждения между половете има базови различия, които предопределят различна социална роля, различна сексуална свобода и различен правен статут за мъжете и жените. Тези теории могат да се отнасят до редица вярвания или модели на мислене: убеждението, че единият пол е по-висш от другия; бинарност в разбирането за половете: че всеки един човек принадлежи или към мъжкия или към женския пол, и не може да има никоя от характеристиките на другия; произтичащата от горното идея за стереотипизиране на понятието за мъжественост (полова роля) за мъжете и стереотипизиране на понятието за  женственост (половата роля) при жените. Отношения като мизогинията (женомразство) и мизандрията (мъжемразството). Сексисткото мислене в повечето случаи е насочено в полза на мъжкия пол, но може да бъде и в обратна посока. Най-често се смята, че жените са по-добри от мъжете в някои дейности (напр. домакинство, отглеждане на деца, ръкоделие и др.), докато мъжете ги превъзхождат във всички останали области на живота. Като резултат от това на жените се отказва достъп до определени професии, а в някои държави - и въобще до образование и социална изява. 

Хомофобия: от гръцкия префикс ομο-, означаващ еднаквост и думата φόβος – страх. Използва се още да означи омраза или пренебрежително отношение към хомосексуалните, сексуалното им поведение и като цяло служи, за да означи проява на фанатизъм. Българското наказателно законодателство не разглежда извършителите на деяния, мотивирани от хомофобия, макар тя да се приравнява от Съвета на Европа с расизма. В Наказателния кодекс хомосексуалните са споменавани само като субекти на престъплението (извършители), но не и като „обекти“ (като жертви на престъпления). 
Хетеросексизъм: Разбиране, че хетеросексуалността е единствената възможна сексуална ориентация.
ЛГБТ (още ГЛБТ, ЛГБТК, ЛГБТИ или ЛГБТКИ) – акроним, означаващ „лесбийки, гей мъже, бисексуални и трансполови”. Понякога към него се добавят К, И или и двете, за да означат куиър и интерсексуалните хора. В съвременна употреба се използва, за да означи и подчертае разнообразието на субкултурите и малцинствата, основани на определена сексуална ориентация или полова идентичност. Обикновено с него се обобщават всички не-хетеросексуални общности и индивиди, както и онези, с неотговарящи на физическия им пол идентичности.
Хомосексуалност - трайна тенденция на емоционално, романтично и/или сексуално привличане към индивиди от собствения (същия) пол. Хомосексуалността може да се отнася още до чувството за идентичност на индивида на база на това привличане, свързаните с него поведения, както и чувството за принадлежност към общност от други, които споделят същите влечения. За коректни се приемат термините „хомосексуалност” и „хомосексуални”, в противовес на старите клинични термини „хомосексуализъм” и „хомосексуалисти”. Въпреки, че хомосексуалността някога е била считана за психическо разстройство, съвременните изследвания в областта на психологията и психиатрията сочат, че няма никаква вродена връзка между сексуалните ориентации, различни от хетеросексуалната, и психопатологиите. През 1990 г. Световната здравна организация към ООН премахва хомосексуалността от Международната статистическа класификация на заболяванията и свързаните здравни проблеми (ICD-10).

  Бисексуалност - трайна тенденция на емоционално, романтично и/или сексуално привличане към мъже и жени. Бисексуалността може да се отнася още до чувството за идентичност на индивида на база на това привличане, свързаните с него поведения, както и чувството за принадлежност към общност от други, които споделят същите влечения. 

Транссексуалност – явление, при което индивидът се идентифицира с пол, различен от биологичния му.Транссексуалните са лица, които живеят или искат да живеят като представители на противоположния биологичен пол. Биологическите жени, които искат да живеят като мъже и да добият такъв статут, се наричат транссексуални мъже (трансформация жена-към-мъж, ЖКМ). Биологическите мъже, които искат да живеят като жени и да добият такъв статут, се наричат транссексуални жени (трансформация мъж-към-жена, МКЖ). Транссексуалните обикновено прибягват до медицински интервенции, като хормонална терапия и хирургическа операция, за да направят телата си колкото се може по-близки до желаният от тях пол. Такава операция се нарича операция за промяна на пола. 

Трансвестизъм (травестизъм, травестия) – преобличане в дрехите на противоположния пол. Практикува се както от мъже, така и от жени. По-старата научна литература определя три основни вида трансвестизъм, които се различават по целите на преобличането: транссексуален, практикуван от транссексуални лица с цел постигане на външен вид, отговарящ на психичния им пол; фетишизмен, практикуван от хетеросексуални лица с цел постигане на полово удовлетворение от акта на преобличане; и развлекателен, практикуван от хомо-, би- или хетеросексуални лица с развлекателни цели. Съвременната психологическа литература използва термина предимно със значението на фетишизмено преобличане, тоест целящо полова възбуда. 

Интерсексуалност – термин, обхващащ набор от медицински състояния, при които у един индивид белезите, по които се различават мъжкия и женския пол, са в такива комбинации, водещи до невъзможност за определяне пола на личността. Като такива състояния се определят редица хромозомни, морфологични, генитални и/или гонадни различия и др. Възможно е интерсексуалният индивид да притежава характеристики и на двата пола. 

Куиър – термин, използван в англо-американската култура от края на 80-те години за описание на личности, чиито сексуални желания или полова идентичност не се поместват в социокултурно конструираните норми. 

Трънсджендър (трансполови) – неологизъм, добил популярност със значението на термин-чадър за множество понятия, отнасящи се до някакъв вид полов нонконформизъм, включително транссексуалността. 
Слово на омразата / враждебна реч или езикът на омразата/  се разбира като обхващащо всички форми на изразяване, които разпространяват, подтикват, насърчават или оправдават расова омраза, ксенофобия, антисемитизъм, хомофобия или други форми на омраза, основаващи се на нетолерантност, включително: нетолерантност, изразяваща се в агресивен национализъм и етноцентризъм, дискриминация и враждебност към малцинствата, преселниците и имигрантите.

3.Престъпления от омраза 

Дискриминацията може да се проявява и в най-тежката  морално укорима и правно санкционирана формата на престъпление. Престъпления от омраза се случват навсякъде по света,  и в последните години  предизвикват реакции на засилена тревога от институциите на Европейския съюз и от различни международни организации като Организацията на обединените нации /ООН/, Организацията за сигурност и сътрудничество в Европа /ОССЕ/, Върховният комисар по правата на човека в Съвета на Европа, Европейската комисия  срещу расизма и нетолерантността /ЕКРН/ и други. Този род престъпления се оценяват  от международната общност като такива с много широко унищожително въздействие, защото в сравнение с останалите престъпления те се извършват не просто спрямо конкретно лице или неговата собственост, а срещу цялата общност, към която жертвата принадлежи или се свързва. Подбуждайки  страх срещу или у някоя общност, нараства и чувството на несигурност. Като последица този род престъпления са в състояние да възродят стари или да създадат нови  предубеждения, предразсъдъци и негативен образ на „различните” и по този начин да породят  недоверие и напрежение  в обществото. Като резултат  престъпленията от омраза са с особена тежест и опасност и като такива имат потенциал да  застрашат сигурността и стабилността в и между общностите и държавите. 

Според работната дефиниция, приета в рамките на  ОССЕ,  като престъпление от омраза се квалифицира: Всяко едно престъпление, включително посегателства срещу личността или собствеността, при които жертвата, сградата или обектът са избрани на основата на тяхната действителна или предполагаема  връзка, принадлежност, причисляване, подкрепа или членуване  в   група, дефинирана  като такава по следния начин -  група , базирана на общи за нейните членове характеристики, действителни или предполагаеми такива, като раса, национален или етнически произход, цвят на кожата, религия, пол, възраст, ментално или психическо увреждане, сексуална ориентация или други подобни. Докато работната дефиниция на инциденти от омраза  е по –широка  и обхваща  всяко едно манифестиране на нетолерантност по критериите за избор на жертви, посочени по-горе от по-леки нарушения до престъпления, независимо дали актът е обявен по националното законодателства за престъпление или не. Няма изискване групата да е малцинствена по определените характеристики, напротив жертви на такива престъпления или посегателства  могат да бъдат  и лица, имущество или обекти, свързани с група, която е мнозинство в обществото по тази характеристика.
4. Правна уредба на  дискриминацията 

Дискриминацията не засяга  само конкретната жертва,  колкото и да е възможно да бъде обяснена с естественото  устройство на човека, то в толкова по-голяма степен е опасна и вредна за съвременното общество като цяло в контекста на глобализация, в национален и международен аспект, защото е в състояние да подкопае демократичните ценности и принципи на достойнство, равноправие и взаимно уважение между хората, отричането на които в миналото е причинило световни войни с ужасяващи  последици за мира и човечеството, включително за  икономиките в световен мащаб. Дискриминацията не само поставя в риск разбирателството, свободата, сигурността и мира, а потенциално може в мирно време да попречи на достигането на високо равнище на заетост и социална закрила, повишаването на жизнения стандарт и качество на живот, икономическа и социална интеграция и солидарност. 

Затова днес дискриминацията е забранена по силата на редица международни конвенции, в първичното и вторично право на Европейския съюз, както и на национално ниво в Конституцията на Република България, Закона за защита от дискриминация, Наказателния кодекс и редица други закони. Но за  преодоляването на това явление не е достатъчна само забраната, дори и законова такава, необходимо е ефективното й приложение с интегриран подход, включващ превенцията  и осъзнаването на социалните аспекти и корени на явлението, за да се направи възможно писаното право да бъде тълкувано и прилагано  в практиката с оглед и в контекста на преследваните цели за  кохезия в обществото. 
Конституцията на Република България прогласява, че всички хора се раж​дат свободни и равни по достойнство и права, и че всички хора са равни пред закона. Не се допускат никакви ограничения на правата или приви​легиите, основани на раса, народност, етническа принадлежност, пол, произход, религия, образование, убеждения, политическа принадлеж​ност, лично и обществено положение или имуществено състояние /чл.6 от Конституцията/.

Този конституционен принцип е намерил детайлно  развитие  в Закона за защита от дискриминация /ЗЗДискр./, който урежда защитата от всички форми на дискриминация спрямо всички засегнати лица. Целта му е да осигури правото на всяко лице на равенство пред закона, на равенство в третирането и възможностите, ефективна защита срещу дискриминацията. Законът за защита от дискриминация  транспонира в националното ни законодателство редица директиви на ЕС за борба с дискриминацията: Директива 2000/43/ЕС, Директива 2000/78/ЕС, Директива 2002/73/ЕС, Директива 2004/ 113/ ЕО, Директива 2006/54/ЕО  и други.
Законът за защита от дискриминация, в чл. 4, ал.1, забранява всяка пряка или не​пряка дискриминация, основана на пол, раса, народност, етническа принадлежност, човешки геном, гражданство, произход, религия или вяра, образование, убеждения, политическа принадлежност, лично или обществено положение, увреждане, възраст, сексуална ориентация, се​мейно положение, имуществено състояние или на всякакви други при​знаци, установени в закон или в международен договор, по който Репу​блика България е страна. Тази законова забрана има за цел  ефективна борба  и превенция на социалното явление дискриминация, чиито проявни форми  и корени, са представени по-горе. 
Според начина на засягане на равенството, в зависимост дали  то се извършва директно чрез прилагане на различен подход към сходни ситуации  или индиректно посредством еднакво третиране на различни ситуации законът диференцира два вида  дискриминация   - пряка и непряка. 
Пряка дискриминация  е всяко по-неблагоприятно третиране на лице на основата на признаците по чл.4, ал. 1 от ЗЗДискр., отколкото се третира, било е третирано или би било третирано друго лице при сравними сходни обстоятелства/чл.4, ал.2 от ЗЗДискр./. Неблагоприятно третиране е всеки акт, действие или бездействие, което пряко или непряко засяга права или законни интереси, затова при сформиране на преценката, дали дадено поведение е пряка дискриминация, е необходимо да се извършва проверка и установяване на няколко елемента – различно отношение към лица с различни характеристики, но намиращи се в сходно положение, при това не е необходимо разделението да е извършено непременно преднамерено и/или целенасочено. 
Непряка дискриминация е поставяне на лице на основата на признаците по 4,ал. 1 от ЗЗДискр.  в по-неблагоприятно положение в сравнение с други лица чрез привидно неутрална разпоредба, критерий или практика, освен ако тази разпоредба, критерий или практика е обективно оправдан/а с оглед на законова цел и средствата за постигане на целта са подходящи и необходими. Законът за защита от дискриминация приравнява на дискриминация и следните  действия като: тормоз на основата на вече споменатите при​знаци по чл. 4, ал. 1, сексуалния тормоз; подбуждането към дискрими​нация; преследването и расовата сегрегация, както и изграждането и поддържането на архитектурна среда, която затруднява достъпа на лица с физически увреждания. 

Когато дискриминацията се основава на повече от един признак е налице множествена дискриминация. 

Законът изброява случаи, които макар да представляват неравно третиране са изключени като дискриминационни деяния, т.е не представляват дискриминация, тъй като представляват мерки, по същество разкриващи различен подход и отношение към различни целеви групи в неравностойно положение, но са насочени към изравняване на възможностите им с останалите /чл.7 от ЗЗДискр./. 

В Глава втора Законът е уредил  защитата от дискриминация при уп​ражняване на различни права - защита при упражняване на правото на труд, защита при упражняване на правото на образование и обучение и защита при упражняване на други права. 
Защитата от дис​криминация при упражняване на правото на труд се осигурява на няколко нива в съответствие с етапите  преди и при възникване на трудовото/служебното правоотношение, неговото развитие и прекратяване:

· Защита при обявяване на сво​бодно работно място - забранява изрично на всеки работода​тел при формулиране на обявата му за работа да поставя изисквания, свързани с дискриминационните признаци от закона,
· Защита при провеждане на интервю за работа, т.е. преди сключване на трудовия дого​вор - работодателят няма право да иска информация по някои от дискриминационните признаци; няма право да откаже наемане на работа или да на​еме при по-неблагоприятни условия на основата на някой от дискрими​национните признаци,с изключение на случаите, които според закона не представляват дискри​минация.
· Защита в процеса на работа, т.е. след сключване на трудо​вия договор - тук се включват  равните условия на труд, равно заплащане, равнопоставено  атестиране на изпълнението на трудовите/служебните задължения, достъп до професионално обучение, повишаване на квалификацията и кариерно развитие, също така и упражняването на дисциплинарната власт по еднакъв начин.
· Защита при прекратяването на трудовото/служебното правоотношение –работодателят е длъжен при едностранно прекратяване на трудовото правоотношение да прилага еднакви критерии .
Ангажиментите на работодателя не се изчерпват само със за​дълженията да не допуска  дискриминация и да предоставя защита или закрила срещу нея. Работодателят трябва да по​стави текста на закона на достъпно място за работниците и служителите в предприятието. Важно изискване за осигуряване на равенството във възможностите са насърчителните мерки, предвидени в Закона. Насърчителни мерки са предвидени както при наемане на работа, така и при професионалното развитие на две групи лица - на по-слабо предста​вения пол или лица, принадлежащи към слабо представени етнически групи. Същото правило за насърчаване на по-слабо представения пол се съ​държа и при заемането на длъжност в държавните и местни органи. Ако кандидатите са равностойни по отношение на изискванията за заеманата длъжност, се назначава кандидатът от по-слабо представения пол. При наличие на специфични обстоятелства по отношение на равностойния кандидат от по-силно представения пол, извън изискванията за длъж​ността, той се назначава, ако това не представлява дискриминация спря​мо кандидата от по-слабо представения пол. Това правило се отнася и за случаите, когато се определят участниците в съвети, експертни групи, управителни, съвещателни или други органи, освен ако тези участници се определят чрез избор или конкурс. 
Задължения за защита от дискриминация при упражняване на правото на образование и обучение имат Министърът на образованието и ръководителите на учебните заведения. Те преди всичко трябва да предприемат мерки за недопускане на расова сегрегация и за предотвратяване на всички форми на дискриминация на учебното място, да прилагат методи на обучение и възпитание по начин, насочен към преодоляване на отрицателните стереотипи и предразсъдъците. Наред с това са длъжни да  поставят на достъпно място текста на за​кона, а в случаите когато получат оплаква​не от учащ се, който смята, че е подложен на тормоз от лице от педагоги​ческия персонал или от друг учащ се, той е длъжен незабавно да извърши проверка и да предприеме мерки за прекратява​не на тормоза, както и за налагане на дисциплинарна отговорност. 

Другите права, при упражняването на които законът предвижда защи​та от дискриминация, са синдикалните права, като не могат да се поставят изисквания за записване, членуване и участие в дейността им на основата на признаците по чл.4 от Закона, освен изискванията за образование в случаите на съсловни и професионални организации. 

Законът забранява да се отказва предоставянето на стоки или ус​луги или да се предоставят стоки или услуги от по-ниско качество или при по-неблагоприятни условия, на основата на някои от защитените от закона  признаци.

По силата на Закона за защита от дискриминация бе създаден специален орган - Комисията за защита от дискрими​нация (КЗД), която е независим специализиран държавен орган за предотвратя​ване на дискриминация, защита от дискриминация и осигуряване равенство на възможностите, както и осъществява контрол по прилагането и спазването на този закон или други закони, уреждащи равенство в третирането. КЗД има свои регионални представители, които оказват методическа помощ и дават независими консултации на гражданите по прилагането на Закона за защита от дискриминация, както и провеждат информационни кампании за популяризирането му.

Производството пред комисията може да се образува:по писмена жалба на засегнатите лица;по инициатива на комисията или по сигнали на физически и юридически лица, на държавни и общин​ски органи.
Жалбата или сигналът до комисията трябва да се подадат до три години от извършване на нарушението. Ако са изтекли три години от извършването  до подаването на жалбата, тогава не се образува производство, а ако вече има образувано такова, то се прекратява. Когато установи, че по същия спор вече има заведено дело пред съд, Комисията не образува производство. Образувано производство се прекратява, когато жалбата или сигналът  бъде оттеглен или не бъде поправен в срока, определен от КЗД.

Жалбата или сигналът трябва да съдържат:

1. името на подателя на жалбата, съответно сигнала;

2. адреса или седалището и адреса на управление на подателя;

3. изложение на обстоятелствата, на които се основава жалбата или сигналът (кога, къде, от кого и от какви действия или бездействия на посочените в жалбата лица, когато са действали в лично качество или в случай, че са служители при ответника, от какви действия или бездействия,  произтичащи от техни нормативно или договорно установени задължения, свързани с тяхната дейност ангажира отговорността на ответника  за осъществената  спрямо него дискриминация);

4. конкретно посочване на исканията си с оглед компетентността на КЗД, определена в Закона за защита от дискриминация, както и да представи доказателствата, с които разполага  - писмени документи или посочване на  доказателствата, които смята, че следва да бъдат изследвани от КЗД (например посочване на  лицата, които желае да бъдат разпитани като свидетели, посочване на местонахождението на писмени доказателства, намиращи се в трето, неучастващо в административното производство лица).

5. дата и подпис на лицето, което подава жалбата, или на негов пред​ставител.


След като образува производството, председателят на КЗД според оплакването в инициативния документ раз​пределя преписката на специализиран по съответния   признак заседателен състав,състоящ се от трима или петима членове на КЗД(петчленните състави разглеждат оплаквания за множествена дискриминация).  Съставът определя из меж​ду членовете си председател и докладчик по преписката. Докладчикът започва проучване, в което събира  доказателства, необходими за пълното изясняване на всички обстоятелства по случая. Проучването от докладчика се извършва в срок от 30 дни. При сложни случаи срокът може да бъде продължен с разпореждане на председателя на КЗД с още 30 дни. След приключване на проучването докладчикът изготвя и предоставя на председателя на заседателния състав доклад-заключение. Председателят на състава насрочва открито заседание на състава, за което се призовават страните в производството, свидетелите и назначените вещи лица (външни експерти).

При осъществяване на своите правомощия комисията има право:

· да изисква документи и друга информация, свързана с проучване​то;

· да изисква обяснения от проучваните лица по въпроси, свързани с проучването;

· да разпитва свидетели.


В хода на проучването всички лица, държавни и местни органи са длъжни да съдействат на КЗД. Те са длъжни да предоставят исканите сведения и документи, както и да дават необходимите писмени обясне​ния, ако са им поискани такива. Ако откажат да предоставят информа​ция, искана от комисията, виновните лица се наказват с глоба. 
В първото заседание председателя на заседателния състав приканва страните да се споразумеят и при съгласие от тяхна страна им се дава възможност да постигнат споразумение, което се одобрява с решение и спора се прекратява. Възможно е при съгласие на страните  същите да бъдат насочени към  медиация. Когато споразумението се отнася само за част от спора, производството продължава за частта, за която не е постигнато споразумение. Одобре​ното от комисията споразумение подлежи на принудително изпълнение, като комисията упражнява контрол за спазването му. Ако не се постигне споразумение КЗД разглежда спора по съ​щество, като постановява решение в 14 дневен срок от датата на проведеното открито заседание.

С решението КЗД  се произнася относно : 

· извършено ли е или не  нарушение на ЗЗДискр. или други закони, уреждащи равенство в третирането; 

· кое лице е извършило или отговорно за  нарушението и кое лице е засегнато; 

· ако е установено нарушение налага санкция, постановява преустановяване на нарушението, възстановяване на положението от преди нарушението, налага принудителна административна мярка или дава препоръки.
КЗД може да прилага следните принудителни административни мерки:

· да дава задължителни предписания на работодателите и длъжност​ните лица за отстраняване на нарушения на законодателството за предотвратяване на дискриминация;

· да спира изпълнението на незаконни решения или нареждания на ра​ботодатели, които водят или могат да доведат до дискриминация.


За ефективното приложение на Закона КЗД осъществява контрол върху изпълнението на решенията си.

Решенията на КЗД подлежат на обжалване пред Върховния административен съд в 14 дневен срок от съобщаването им. 


За​сегнатото от дискриминация лице може да защити правата си алтернативно  по съдебен ред. Исковата молба се подава пред районния съд по местоживеене на лицето, което може да поиска съдът да се произнесе с решение за:

· установяване на нарушението;

· осъждане на ответника да преустанови нарушението и да възстано​ви положението преди нарушението, както и да се въздържа в бъде​ще от по-нататъшни нарушения;

· обезщетение за вреди (да бъде компенсиран за вредите, които са претърпени в резултат на дискриминацията).

Когато дискриминацията е осъществена чрез административен акт, защита по съдебен ред се осъществява чрез подаването на жалба пред Административния съд против административния акт по реда на Административно процесуалния кодекс с  излагане на оплаквания за нарушения на ЗЗДискр. или друг закон, уреждащ равенство в третирането. Исковете за обезщетения за вреди, причинени от дискриминационен административен акт, се предявяват пред Административния съд по реда на  Закона за отговорността  на държавата и общините за вреди.  


Важна гаранция за осигуряване ефективното упражняване на  правото на защита от дискриминация на всички лица е, че както в административното производство пред КЗД, така и в съдебното производство жалбоподателите не заплащат такси и разноски.
Раздел ІІ 

Дискриминация в сферата на образованието

През по-голямата част от историята на човечеството образованието е било грижа на църквата, семейството или занаятчийските общности и не имало светски характер. След буржоазните революции в Европа и появата на съвременната държава през 18 век, ангажираността на обществото към този проблем става реална. Държавното управление легализира процеса на образование чрез приемане на образователни закони. Те налагат посещаването на училище да стане задължително. Най–напред Прусия въвежда това задължение през 1717 г., по-късно към нея се присъединяват скандинавските страни, а през 19 век и останалите европейски държави. В България началното образование става задължително през 1891 г.

Поради голямата разлика в социалния статус на хората до края на Първата световна война образованието е било привилегия на по-заможните слоеве от обществото, нищо, че все пак е задължително. Затова и целта на тогавашното общество е била образованието от задължително да стане достъпно. Развитието  на гражданското общество и прогресивните идеи спомагат за постепенното налагане на идеята за това, че образованието е основно право. Така много европейски конституции от времето между двете световни войни провъзгласяват правото на образование като едно от основните права на гражданите.

След края на Втората световна война правото на образование е признато от международното право като едно от основните права на човека. През 1948 г. Общото събрание на ООН приема Всеобщата декларация за правата на човека, сред които е правото на образование. Конституцията на Република България въздига във водещ  принципа, че основно и неотменимо конституционно право и задължение е училищното обучение до 16-годишна възраст, а основното и средно образование в държавните и общински училища е безплатно (чл.53, ал. 2 и3). В момента пред българското общество стоят за решаване много проблеми в областта на образованието. Те са свързани с това, че всички работещи в тази област, институции, неправителствени организации и родители трябва да осъзнаят, че „играят в един отбор”. Затова е важно да се наблегне, че училището е не само място, където се дават знания, а е важен фактор за формиране на морални ценности, за възпитание на качества като търпимост, толерантност, уважение и зачитане личността на другия, готовност за оказване на помощ и съдействие в подходящи моменти, недопускане на каквато и да било форма на дискриминация. Освен това, не следва да се приема  и тезата, че образованието в една държава е само нейна грижа. Проблемите в тази област отдавна са надскочили националните рамки – днес много хора се чувстват като граждани на света, учат в една държава, продължават образованието си в друга, реализират се като професионалисти в трета, четвърта. Държавните стратегии и програми за образование в училищата често не отчитат  специалните образователни потребности на учениците и по този начин възпрепятстват равния достъп до качествено образование на цели групи деца, като децата с увреждания или тези, чийто майчин език е различен от официалния за съответната държава. Все още има правителства, които пренебрегват защитата от дискриминация в образованието и по този начин допускат сегрегация на деца от малцинствата. Не беше много отдавна, когато управлението на правителството на талибаните в Афганистан лиши момичетата от достъп до образование и по този начин наруши основните принципи, на които образованието трябва да съответства, а именно – да бъде  налично, достъпно, подходящо и адаптивно за всеки
. Благодарение обаче на приетите международните стандарти не само може да се установи кога правителствата се отклоняват от тях, но  и гражданите на всяка страна могат да изискват и настояват от своите управляващи   тяхното прилагане.
5.Обществените нагласи, настроения и преживявания на различните групи  в  сферата на образованието  
Комисията за защита от дискриминация проведе поредица от национално представителни социологически изследвания в ред области от  обществения живот за идентифициране на обществените настроения и нагласи по различните защитени от закона признаци  с оглед на това, че същите обуславят проявите на дискриминация и с цел ориентиране на превантивните  си дейности  в отговор на тях. Важните  заключения от изследванията могат да бъдат обобщени, както следва: 
Резултати от изследването „Имуществено състояние и достъп до обществено гарантираните социални услуги” /2006г./ сочат, че достъпът до качествено образование е обусловен в голяма степен от имущественото състояние на  родителите на децата в ученическа възраст. В основата на непряката дискриминация на основата на материалното положение стои преди всичко ограничаването на физическия достъп до иначе държавно гарантирани права. Вторият, но не по-малко важен момент, е поставянето на пазарен принцип между гарантираните права и реципиента на права. „Имаш право, но .... трябва да платиш!” Например, децата имат право на безплатно образование, но ... родителите трябва да платят учебниците, помагалата, да не говорим за компютър и чуждо езиково обучение. При упражняване на правото на образование са установени пазарни прегради  пред бедните социални слоеве досежно чисто физическия достъп до „средищните училища”, както и достъп до учебници и учебни помагала. Близо 90% от децата в ученическа възраст, които не ходят на училище са от бедни/мизерстващи или материално затруднени семейства. Голяма част от ходещите на училище деца от бедни семейства учат без необходимите им учебници и помагала. Често тази зависимост се интерпретира от етно-културна гледна точка, свързвайки ги с ромската общност. Но всъщност, причината е преди всичко в материалните условия на живот и  липсата на средства. Тук ясно се вижда и причината за отпадането на бедните деца от образователната система. Дори и достигнали до учебния процес, те реално не участват в него, поради липсата на учебници и учебни помагала. Родителите, естествено, виждат формалността на самото „образование” на техните деца (изчерпващо се до голяма степен с престой в училище) и спират децата от училище. Бедността са оказва основен фактор, възпрепятстващ достъпа на много деца до иначе гарантираното от закона право на образование. Неща като дрехи, храна, здравна помощ се оказват практически недостижими за болшинството от децата на най-бедните и мизерстващи слоеве на обществото. Материалното състояние  е един от  основните фактори, от които зависи достъпа до образование. 
Изследването „Достъп до образование  и етническа дискриминация” /2006г./  регистрира зависимост на достъпа до образование от етническата принадлежност  в контекста на  тясното му обвързване  с материалните възможности на семейството. Във всички общности анкетираните родителите декларират наличието на дискриминация на етническа основа в училище (10 % при българи и  турци, и 16 % при роми). Очевидно,  макар и не като масова практика, се наблюдава диференцирано отношение на част от учителите към децата от различни етнически групи. Налице са етнически диспропорции  сред учениците във владеенето на  чужди езици, притежаването и ползването на компютър и интернет, достъпа до частни уроци, елитни гимназии и  до различните образователни  степени – начално, основно, средно и висше образование. Например според очакванията на родителите от български етнически произход децата на 34,6% от тях ще завършат средно образование и на 56,4% от тях- висше образование; при родителите от турски етнически произход - 56, 9% от тях считат, че децата им ще завършат средно образование, а едва 15,7% очакват децата им да завършат висше образование; при родителите от ромски  произход - 31,9 % от тях мислят, че децата им ще завършат средно образование, но очакванията  за завършване на висше образование клонят към  нула. Причината за тези етнически диспропорции е преди всичко в материалните условия на живот и възможностите на родителите.  
През септември – октомври 2009 г. КЗД  поръча на Института за маркетинг и социални изследвания МБМД проучване за наличието на стереотипи и предразсъдъци  в подготвителното и основно образование по признаците пол, увреждане, етническа принадлежност и религия. Целите на изследователския проект бяха да се установи дали и доколко съществуват определени стереотипи, нагласи и предразсъдъци, основани на  признаците пол, увреждане, етническа принадлежност и религия в подготвителното и основно образование. В проучването е обърнато специално внимание на тяхната проява и устойчивост. Стереотипите, предразсъдъците и нагласите представляват основа на социалните отношения, която подпомага или препятства общуването с други хора. Основното пространство, в което се изграждат този тип стереотипи и предразсъдъци са семейството и училището. Качественото изследване е реализирано по метода на „фокус-групите”. Те са проведени в градовете София, Шумен и Айтос. Представителите им са учители, експерти, ученици и университетски преподаватели, участващи в изготвянето на учебници  и представители на НПО. Резултатите показват, че в българското училище съществуват дискриминационни нагласи и поведения преди всичко на основата на  етнически произход и увреждане. За другите изследвани признаци /религия и пол/ , анкетираните смятат, че те не са причина за конфликт в училище. Най-сериозно е положението с децата от ромски произход, докато при учениците от турски произход оказва значение дали са от града или са от близките села.
 Факторите, които пречат на интеграцията, според резултатите от изследването, са:

· Неправилно и некоректно прилагане от страна на държавните институции на решенията, свързани с интегрирането на „различните” в училище. Учителите нямат предварителна подготовка, в много училища липсват психолози и педагогически съветници. Липсват и ресурсни учители. По този начин децата са оставени да решават проблемите помежду си, както намерят за добре. За да бъде интеграцията успешна, трябва да се помисли и за допълнително стимулиране на учителите, които имат в класовете си „различни” деца.

· Подценяване на различията по пол. По този проблем  в българското общество големият дебат предстои - то е в голяма степен консервативно и все още са много силни остарелите виждания за ролята на жените и мъжете. От друга страна динамиката на живота изисква голяма отговорност към младите хора, така, че те да имат адекватно поведение. Затова учителите трябва да положат големи усилия  да работят сериозно и отговорно не само с децата с увреждания , но и с различните по пол,  етнически произход и религия.

· Късна интеграция. Тя трябва да започне още от детската градина и да продължи в училище, а не да започва, когато децата станат ученици. Интеграцията изисква  работа не само с основната група, но и с малцинствата, за да не се получава капсулиране. В този смисъл е огромно значението на ранната интеграция. Ако ромските деца се интегрират на по-ранен етап в развитието си, т.е. в по- ранна  възраст (около 3-4 годишна възраст), техният шанс за успешна интеграция и социализация в обществото ще бъде много по- успешна. Това би бил добър пример и за техните родители и близки.

Според изводите в доклада от това социологическо изследване все още съществуващите проблеми са следните:

Като цяло в българските университети не е застъпено т. нар. интеркултурно обучение и подготовка за работа с деца със специални образователни потребности. По мнение на експерти от проведеното от МБМД проучване,  задължителната педагогическа правоспособност практически е ликвидирана в университетите. Обучението на бъдещите учители е насочено изцяло в общообразователната подготовка. Според тях 95% от обучението е усвояването на специалност- напр. физика, химия, история и т. н., а педагогика и психология 5%. Те посочват, че в Япония съотношението е 30-40% обучение по специалност, а 70% - това по педагогика и психология. В общото педагогическо образование следва да се предвиди компонент, засягащ работата с деца с увреждания.

Не навсякъде са премахнати архитектурните бариери и това затруднява достъпа до училище на тези ученици. 

В съществуващите т. нар. „помощни училища”, в които се обучават деца с умствени увреждания, попадат и деца от ромски произход или такива с леки увреждания, „чието място не е там”.

Сериозна грижа трябва да бъдат и децата, настанени в специализирани институции, защото с малки изключения те почти нямат достъп до образование, макар че законодателно проблемът е уреден.

Много важно е ранното диагностициране и интервенция. Това би дало възможност на децата с увреждания в максимална степен да развият своя потенциал.
6.Забраната  за дискриминация в образованието според нормите в Закона за защита от дискриминация

В  Закона за защита от дискриминация /ЗЗДискр./ съществува специален  раздел, посветен на   недопускането на дискриминационни практики в образованието (Глава втора, раздел ІІ от ЗЗДискр.). Така например в чл.30 е казано, че ръководителят на обучаващата институция е длъжен да постави на видно място текста на закона, както и всички разпоредби от вътрешните правила, отнасящи се до защита от дискриминация. Задължение по този закон на Министъра на образованието, младежта и науката и органите на местно самоуправление е да вземат всички необходими мерки за недопускане на расова сегрегация в обучаващите институции. Ръководителите на обучаващите институции са длъжни  в случай, че получат оплакване от учащ се, който се смята за подложен на тормоз от лице от педагогическия или непедагогическия персонал или от друг учащ се,  незабавно да извършат проверка и да предприемат мерки за прекратяване на тормоза, както и за налагане на дисциплинарна отговорност. Важно е да се знае, че законодателят е регламентирал недопускане на дискриминация и от лицата, които осъществяват учебно-възпитателния процес, както и съставителите на учебници и учебни помагала. Всички те са длъжни да предоставят информация и да прилагат методи на обучение и възпитание по начин, насочен към преодоляване на  стереотипи за ролята на жената и мъжа във всички сфери на обществения и семейния живот, както и за преодоляване на отрицателните стереотипи към лицата, принадлежащи към расови, етнически и религиозни групи  и към лицата с увреждания. Видно е, че законодателно нещата изглеждат добре уредени. Но дали така е в реалния живот...
7. Практиката на Комисията за защита от дискриминация - случаи на дискриминация в образованието 
В КЗД са разглеждани различни  случаи относно претендирана дискриминация в сферата на образованието. Постъпилите оплаквания  са от най-разнообразно естество -  несправедливо отношение спрямо учащите се от персонала на учебното заведение или други учащи се, прием в специални училища, достъп до  придобивки, свързани с постиженията от учебния процес,  включително редица жалби от учители  досежно  дискриминация при упражняване правото им на труд  като уволняване в резултат на принудително ранно пенсиониране, заплащане или тормоз на работното място. Тук ще се спрем на няколко случая на дискриминация спрямо учащи се, отразяващи тенденции или частни случаи, групирани на основана на  защитения от закона  признак, станал част от мотивите и предпоставките за проява на несправедливото третиране.   
Случаи на дискриминация по отношение на деца от етнически малцинства
В Комисията е образувано производство срещу директор на училище, който при формиране на паралелките разделя в едната деца предимно от български етнически произход, а в другата преобладаващо деца от турски етнически произход. Жалбата е  подадена от родители с мотива, че в училището съществува практика в паралелките с деца от български произход да се допускат деца от малцинствен произход само при добър успех и поведение. Резултатът от това деление, според подателя на сигнала, довежда до невъзможността за равностойно обучение, до психически травми и чувство за малоценност у децата от малцинствен произход, отнемайки им се възможността да се интегрират в обществото. Комисията  не прие за основателни  оправданията на директора на училището, че този резултат не се дължи на негова намеса, а се появява заради волята на родителите, които сами посочват в коя паралелка искат да бъде записано детето им, както и че разделението се основава на индивидуалните постижения на децата, тъй като на основание чл.29, ал.2 от ЗЗДискр. ръководителят на обучаващата институция е длъжен да предприеме ефективни мерки за предотвратяване на всички форми на дискриминация и следователно неговото пасивно отношение не е в състояние да снеме от него отговорността. КЗД установи, че  чрез тази практика директорът на училището е допуснал  пряка дискриминация на основата на етническа принадлежност, което съставлява нарушение на чл.4 , ал.1 във връзка с чл.4, ал. 2 от ЗЗДискр. На директора е наложено административно наказание „глоба”,  също така и принудителна административна мярка да предприеме незабавни ефективни мерки за преустановяване на тази практика и за  образуване на несегрегирани класове. 

КЗД се е произнесла по жалба относно бездействията на директор на училище да организира и въведе в училището часове за изучаване на майчин език, въпреки полученото по искане на сдружението на рударите положително становище на Регионалния инспекторат по образованието за организирането на такива в часовете за свободно избираема подготовка. След като през септември 2005г. е дадено положително становище от РИО   родителите на желаещите да изучават румънски език деца – рудари по етнически произход са се обърнали към Директора на  училището, който  обещал да бъде сформирана паралелка СИП за изучаване на румънски език от учебната 2005-2006г. На практика такава паралелка не била сформирана, което  е дало повод на Сдружението на рударите да счита това за проява на дискриминация на основата на етническа принадлежност и да се    обърне към КЗД за разрешаване на случая. Директорът на училището в свое оправдание изтъква обясненията, че несформирането на паралелката се дължи на липсата на необходимия за сформирането на паралелка  поне 13 броя изрични писмени заявления от заинтересованите родители, защото по нормативите били нужни поне 13 деца за паралелка  по СИП.Такива заявления  според директора е трябвало да бъдат подадени още преди края на учебната 2004/2005г. По свидетелските показания КЗД е установила, че директорът на училището е уведомил желаещите родители за нуждата да подадат изрични писмени заявления едва през месец декември 2005г., въпреки че техните желания и усилия да бъде сформирана паралелка за изучаване на майчиния им румънски език датират отдавна  и са били известни на директора  през предходната учебна година, дори по-рано, но не ги е уведомил за нуждата от подаване на изрични писмени заявления и необходимия  им минимален брой, за да бъде сформирана паралелката. Тези факти са дали  основание на КЗД да стигне до заключението, че  пасивното отношение на директора  е довело до неосигуряването на предпоставките за ефективно упражняване правото на децата по чл.8, ал.2 от Закона за народната просвета за изучаване на майчиния им език – румънски език, което  по същество представлява  по –неблагоприятно третиране на основата на тяхната етническа принадлежност. В хода на производството пред КЗД директорът на училището е изложил намеренията си от следващата учебна година да въведе часове по майчин език – румънски, ако до края на  учебната година постъпят  необходимия минимален брой заявления за сформирането на паралелка от родителите на поне 13 деца. Една от причините, способствали липсата на часове по майчин език, е била  непредоставянето по подходящ начин на информация относно изискването за подаване на изрични заявления от желаещите ученици, със съгласието на техните родители, в срок две седмици преди края на учебната година. КЗД с решение № 21 от 22.05.2006г. по пр.№27/2006г., за да предотврати подобно нарушение и през следващата учебна година, е наложила на директора  задължителни предписания: 1. да уведоми и информира по подходящ начин и срок всички заинтересовани  родители и ученици, включително и тези, които през месец декември 2005г. са депозирали заявления за изучаване на майчин език, за нуждата от подаване на нови изрични заявления за изучаване на майчин език през учебната 2006-2007г. в срок до края на настоящата учебна година; 2. да предприеме всички нужни мерки за въвеждането на обучение по майчин език в повереното му училище, начиная от началото на учебната 2006-2007година, съобразно заявеното желание на правоимащите лица. При осъществяването на контрол по изпълнение на решенето бе установено, че дадените предписания са изпълнени и е въведено обучение по майчин език – румънски за желаещите деца – рудари по етнически произход. 
През 2006г. КЗД извърши независимо проучване на практиките за прием на деца и обучението им  в помощни училища с оглед установяване дали те съответстват на забраната за дискриминация. В изпълнение на поставената задача експертна група е провела констативни проверки в 22 помощни училища от всички  планови региони в страната. Бе констатирано, че нерядко деца от етническите малцинства (най-често деца от ромски произход) биват  насочвани и приемани в помощните училища, без да имат уврежданията, даващи основание за  настаняването им в тях. Причините, които водят до този резултат са от комплексен характер: помощните училища са устроени като пансиони и това ги превръща в безалтернативен начин  за осигуряване на минимално образование за децата на  родители, които поради своето  маргинализирано положение, не са в състояние да ги пратят в масово училище;  приемът се осъществява след предварителна оценка на детето, при  извършването на която  езиковата бариера изиграва решаваща роля за насочването му към помощно училище, защото детето не е в състояние да разбира въпросите и да даде адекватен отговор на тях заради недоброто владеене на официалния език; все още съществуват нагласи, че децата с иначе  по- леки увреждания е по-добре да се обучават в помощни училища. В доклада на експертната група  са изложени следните констатации, които навеждат на  дискриминационни практики в помощните училища, които се изразяват в следното:

1. Осигуряване на достъпна архитектурна среда и необходима материална база.

Помощните училища предоставят специализирани социални и образователни услуги на деца с умствена изостаналост, с тежки множествени увреждания. Те се нуждаят от достъпна архитектурна среда, която е от съществено значение за гарантиране правото им на образование. Констатирано е, че достъпността в повечето училища не е осигурена поради липса на средства. Интернатите са с остаряло обзавеждане, а броят на децата в интернатните групи е по-голям от капацитета на сградите.

2. Осъществяване на прием и обучение.

2.1. Констатирано е, че в тези училища се приемат здрави деца, обикновено от малцинствен произход с поставена диагноза „лека умствена изостаналост.”

2.2. Използваните методи за оценка на интелектуалното състояние на децата са различни в различните училища. Това създава предпоставки за субективност при оценката на способностите.

2.3. Процесът на интеграция на деца от ПУ в общообразователните училища е неефективен. В много случаи, поради социални причини родителите не са поискали или не са знаели да запишат децата си в общообразователни училища. От друга страна и общообразователните училища не са подготвени да приемат такива деца, защото нямат подготвени учители и психолози, достъпна архитектурна среда, а и самите деца трудно се адаптират към новите условия.
Въз основа на констатациите от проверката  КЗД постанови предприемането на мерки -  задължителни предписания до отделните институции, ангажирани с този проблем. 


На Министъра на образованието и науката бе предписано да предприеме мерки за преустановяване приема в специални училища на деца, спрямо които не е осигурено и приложено обучение по чл.20, ал.2 от ЗНП, да предвиди участие на представител на Държавната агенция за закрила на детето в процеса на прием, да предприеме мерки за изработване и прилагане на единна методика за обучение на деца със СОП, да подобри материалната база на помощните училища и да осигури достъпна архитектурна среда. Особено важно е да се изготви национална стратегия за образователна интеграция на учениците от етнически малцинства и в тези училища да не се допуска необоснован прием на  деца без увреждания или с незначителни увреждания, които иначе могат да бъдат обучавани в общо образователни училища. На председателя на Държавната агенция за закрила на детето бе дадено предписание за осигуряване участието на експерти в провеждане на повторни експертизи на вече приетите в помощни училища  деца и неподлежащите на обучение в тях да бъдат изведени  в общообразователни училища.
На Министъра на образованието и на председателя на Държавната агенция за закрила на детето бе дадено задължително предписание за преустановяване практиката определянето на етническия произход на учениците да се извършва от учителите или възпитателите въз основа на външни белези или маркери, а това да става на принципа на самоопределянето.  

Ефективен достъп на   децата с увреждания до интегрирано обучение в общообразователните училища
В миналото се е смятало, че децата с увреждания трябва да бъдат изолирани от обществото и затова тяхното обучение се е осъществявало в специални училища. През ХІХ век медицината търпи бурно развитие. Срещу множество заболявания науката повежда „битка”, но все още обучението на децата с увреждания е било подчинено на принципите на сегрегацията и изолацията. От началото на ХХ век до 60-те години образованието продължава да бъде подчинено на схващането, че увредените деца не могат да извършват нормалните жизнени дейности и това би им пречило да изпълняват социалните си роли и да се адаптират в обществото. През 60-те години в САЩ родителите на учениците с увреждания повеждат борба и съдебни процеси за правото децата им да учат в масови училища. Целта на кампанията е да убеди обществото, че те са способни да усвояват различни дейности и затова трябва да се създадат условия, близки до нормалните. С развитието на гражданското общество от средата на 80-те години на ХХ век насам се утвърждава модела на правата на хората с увреждания, а самото образование се подчинява на принципите на свободен достъп, интеграция и социално включване в общността. 

Каква е ситуацията в България?

В обществото ни постепенно започва да се налага мнението и модела на свободен достъп и адаптиране. От 2002 г. по закон децата с увреждания имат право да се обучават в масовите училища. Предприемат се редица инициативи за подобряване достъпа до образование. Създават се ресурсни центрове, адаптират се учебници и учебни програми, сериозно е застъпено обучението на ресурсни учители, които да подпомогнат в максимална степен усвояването на учебния материал от децата с различни увреждания. В много училища е създадена достъпна архитектурна среда.

За периода 2007–2009 г. образуваните производства в КЗД, касаещи деца с увреждания и отношението към тях в  училище, са само три на брой.  Но това в никакъв случай не значи, че проблемите им са решени. По-скоро това се дължи на факта, че родителите им не знаят правата си, страхуват се от реакциите на учителите, съучениците и техните родители. Оплакванията,  най- общо казано, се свеждат до различни форми на неприемането на тези деца в общо образователния процес, най-вече чрез вербални коментари в смисъл, че не са за това училище. Когато се разбере, че в дадена паралелка ще се обучава дете с увреждане, реакциите са остри, започва конфликт между самите учители за това кой точно ще го поеме, в повечето случаи липсва така необходимия подкрепящ този процес психоклимат, включително и негативните нагласи на родителите на останалите деца са  от не по –малко значимите бариери пред ефективния достъп на децата с увреждания до интегрирано обучение в общо образователни училища. Отговорностите са огромни, страхът от неизвестното също. Една от причините  е, че българският учител не е подготвен да работи по друг начин, той има стереотипи и предразсъдъци спрямо тези деца и тази неосъзнатост на проблемите му пречи да бъде адекватен и полезен в необходимата степен. От друга страна е необходимо повишаване на усилията от училищните ръководства за преодоляване на отрицателните нагласи към децата с увреждания от страна на техните съученици и родителите им. 
През 2009г. е постъпила жалба от  т.нар.  инициативен комитет, състоящ се от  родители на деца с увреждания, както от сдружение на родители и от колектива на едно основно болнично училище, с оплаквания, че приетият от Министерски съвет  Проект на Закон за училищното образование и предучилищно възпитание и подготовка, внесен за разглеждане в 40-то Народно събрание на 30.03.2009г., е дискриминационен по отношение на децата с  увреждания, защото предвижда закриване на съществуващите болнични училища. Според тях, ако законът бъде приет в този му вид, учениците  от болничните училища ще трябва да продължат образованието си в масовите училища, а за времето на престоя си в болница  ще се обучават в индивидуална форма, което ще повлияе негативно на качеството на образованието им предвид факта на често налагащото им се лечение в болнични заведения, докато в болничните училища се извършва едновременно лечение, рехабилитация и обучение на тези деца. С решение № 24 от 03. 02. 2010г. по пр.№86/2009г. КЗД е приела, че планираното с този законопроект  закриване на болничните училища  би било нарушение на чл.17, т.2 от Европейската социална харта (ревизирана) и чл. Е от хартата по отношение на децата с увреждания и неравното им третиране при достъп до образование, защото на практика означава липса на алтернатива за децата с увреждания, освен обучаването им неприсъствено в индивидуални форми на обучение. Очакваният евентуален резултат на обучение на децата с увреждания в неприсъствена форма по същество ги лишава от ефективен достъп до общо образователната система  и крие обуславящ риск те да не получат качествено образование поради неадекватна форма на обучение за придобиване на общообразователни знания, а голяма част от тях да останат изолирани с години в къщи, което ще има за последица дълготрайна невъзможност да се социализират и да участват в обществения живот, техните родители да не упражняват трудова заетост, поради необходимостта целодневно да ги обгрижват децата.  Заради това с решението си КЗД е дала редица препоръки на отговорните институции за осигуряване на ефективно, качествено, достъпно и приобщаващо образование   за децата, страдащи от заболявания с хроничен характер.  

Дискриминационни размери на стипендиите за отличен успех и полагащите се джобни пари  на ученици, настанени в институции за деца, лишени от родителска грижа
С решение №42 от 26.02.2008г.  по пр.№172/2007г. КЗД е приела, че по-ниските размери на стипендиите за отличен успех за ученици, настанени в домове за деца и юноши, равняващи се на 80 % от стипендията за отличен успех на ученици, отглеждани в семейна среда, представлява дискриминация.Това е така, защото стипендията за успех има за цел да мотивира и стимулира учениците за по-добро усвояване на знания  и следователно фактът на настаняване на някои от учениците в домове не е оправдание те да получават по –ниски стипендии за успех. Министърът на финансите  и Министърът на образованието са се опитвали да защитят това положение пред КЗД  с аргумента, че по-ниският размер на стипендиите за отличен успех на деца, настанени в домове,  се основава на това, че те са на пълна държавна издръжка и заради това в чл.5, ал.1, т .4 и ал. 3 от Постановление №207 на МС от 03.10.1994г. са заложени по –ниски по размер стипендии за отличен успех за тях. КЗД не е приела за оправдателни тези аргументи, защото предвидените средства за единния стандарт за издръжка на дете, настанено в дом, се изплащат директно на дома и покриват разходите  за престой  и отглеждане, именно заради изчерпване на възможността за отглеждане в семейна среда,  и нямат връзка с успеха на тези деца, постигнат в посещаваните от тях иначе общообразователни училища, наред с всички други деца, отглеждани в семейна среда. На следващо място КЗД е счела, че предвидените в същото постановление джобни пари за децата от домове в размер на 3 лева за един месец  също  представляват дискриминация, защото не им предоставят равностойна икономическа закрила на каквато имат право по чл.17 от Европейската социална харта /ревизирана/, без да се допуска каквато и да е дискриминация във връзка с чл.Е от същата харта. Предвид констатациите си КЗД е препоръчала на Министерски съвет да промени  Постановление №207 на МС от 03.10.1994г., за да изравни размерите на стипендиите за отличен успех на децата от домове с тези на децата, отглеждани в семейна среда, както и да увеличи размера на джобните пари за тях. Дадените от КЗД препоръки са съобразени и вече нормативно са изравнени размерите на стипендиите за отличен успех, актуализиран е размера на джобните пари за деца, отглеждани в домове за деца, лишени от родителска грижа.  
8. Международни стандарти за недопускане на дискриминация в сферата на образованието

Международна уредба на правото на образование

За първи път правото на образование бива признато като едно от основните човешки права с приетата през 1948 г. от Общото събрание на ООН Всеобща декларация за правата на човека (чл. 13). Впоследствие то бива закрепено в редица юридически задължителни международноправни актове като Международния пакт за икономически, социални и културни права от 1966 г. (чл.13 и чл.14), Конвенцията за правата на детето от 1989 г. (чл. 28 и чл. 29); Конвенцията на ООН за предотвратяване на всички форми на дискриминацията срещу жените 1979 г.(чл. 10), Конвенцията на ЮНЕСКО срещу дискриминацията в образованието от 1960 г.,  Международната конвенция за защита на правата на всички работници-мигранти и членовете на техните семейства (1990 г.)  и чл. 17 от Европейската социална харта (ревизирана).Особено важна роля, предвид съществуващия контролен механизъм на Съда по правата на човека в Страсбург, заема чл. 2 от Протокол № 1 от Европейската конвенция за права на човека и основните свободи. С влизането в сила на Договора от Лисабон съществена в това отношение става и разпоредбата на чл. 14 от Хартата за основните свободи в Европейския съюз.Правото на изучаване и обучение на майчиния език е уредено в чл.14 от Рамковата конвенция за защита на националните малцинства. 
Наред с международно договорната уредба на правото на образование съществуват и редица международни стандарти с препоръчителен характер, които макар и незадължителни, служат както за формиране на водените от държавите политики в областта на образованието, така и за създаването и разпространението на добри практики. С оглед обхвата и целта на настоящия наръчник ще бъдат разгледани препоръките на Европейската комисия срещу расизма и нетолерантността /ЕКРН/, Комитета за расова дискриминация към ООН и тези на Съвета на Европа относно работа в мултикултурна среда,.гражданското образование, преподаването на религия,  история и Холокоста и гражданско образование, както насърчаване на  равенството между половете  в образованието.
Препоръки относно достъпа до задължително, безплатно и качествено образование

Една от на-важните препоръки, издадена от ЕКРН, е Обща политическа препоръка № 10 за борба с расизма и расовата дискриминация в и чрез училищното образование. Препоръката обхваща предучилищно, начално и средно образование и съдържа важни стандарти по отношение на достъпа до задължително, безплатно и качествено образование на всички деца, намиращи се на територията на държавите-членки, независимо от техния правен статут или този на техните родители. Препоръката насърчава държавите-членки да предприемат в сътрудничество с неправителствените организации изследвания относно положението на  децата от малцинствени групи в училищната система, като формират статистика по отношение на техните проценти на посещаемост и завършване,  проценти на отпаднали, постигнати резултати и напредък. Препоръчва се още държавите да събират информацията, необходима за установяване на проблемите пред ученици от малцинствени групи в училищната среда, за да внедрят политики за решаване на тези проблеми, както и да формулират на национално и регионално ниво в сътрудничество с представители на малцинствените групи, политики за насърчаване на посещаемостта и равноправното участие на ученици от малцинствени групи. За целта държавите следва да  гарантират, че училищата имат задължение да насърчават равенство в образованието, разработват политики при отчитане интересите на детето и социално-икономическите фактори като заетост и жилище, с цел предотвратяване свръхпредставеността на  ученици от малцинствени групи в определени училища. Особено важно е  държавите да гарантират, че техните програми, проекти и кампании в областта на образованието отчитат неравностойното положение на ромските момичета и жени.
 В тази връзка Препоръката на Съвета на Европа относно образованието на ромски/цигански  деца в Европа
 подчертава важността от развиване на достъпна мрежа от предучилищно образование за децата от ромски произход.Също така държавите следва да предвидят в конкретни случаи и за ограничен период от време, подготвителни класове за ученици от малцинствени групи с цел научаване на езика, на който се преподава, само когато това е оправдано от обективни и разумни критерии и са отчетени максимално интересите на детето. Важно е още и въвеждането на политики за избягване на записването/поставянето/ на деца от малцинствени групи в отделни класове. Всяка политика за насърчаване на повече многообразие в училище следва да бъде подкрепена от мерки за повишаване на информираността, насочени към учениците, родителите на учениците и образователните кадри, включително по отношение на последиците относно всякакви специални мерки, като в тези случаи се позволи получаването на информирано съгласие от родителите. В тази връзка на родителите на учениците от малцинствени групи, които не говорят езика на мнозинството, следва да се предоставят необходимите ресурси, като например услугите на преводач и/или езикови курсове, което да им позволи да комуникират с образователните кадри и да участват пълноценно в решенията и дейностите на училището. По този повод Комитетът за премахване на расовата дискриминация препоръчва държавите да гарантират адекватни форми и схеми на обучение на членове от ромските общности в извънучилищна възраст, за да се подобри грамотността на възрастните между тях.
 При нужда може да се използват и специални медиатори от ромската общност, които да гарантират доброто взаимодействие и общуване  между родителите и училищните власти.
 Препоръка № 10 на ЕКРН допълва още, че държавите следва да гарантират набирането на учителски кадри от малцинствени групи на всички нива, както и че последните не са подложени на расова дискриминация в училищната система.


Важна препоръка по отношение достъпа до задължително, безплатно и качествено образование е т.нар. Хагска препоръка относно образователните права на малцинствата, приета по инициатива на Върховния комисар за националните малцинства към Организацията за сигурност и сътрудничество в Европа
. Според нея държавите следва да предприемат такива мерки, които да гарантират от една страна правото на малцинствата да изучават майчиния си език, а  от друга - отговорността на последните да се интегрират чрез подходящо  обучение на официалния език в държавата. В посочената препоръка се отбелязва още, че  малцинствата имат правото да създават частни училища, като държавите следва да не създават неоправдани и прекомерни административни и законодателни пречки. Набляга се също така на важността от изучаване от ранна детска възраст както на майчиния, така и на официалния език, като при възможност обучението следва да се извършва от учители, които владеят и двата езика и добре разбират културното и езиковото многообразие. В тази връзка се подчертава и задължението на държавите да създадат условия за учредяването на центрове за изучаване на малцинствените езици, като е добре тези центрове да се намират към съществуващите образователни институции.
Препоръки относно борбата с расовата дискриминация и нетолерантността в училище

Съгласно Обща препоръка № 10 на ЕКРН държавите следва да гарантират, че при управлението на училището се включват борбата срещу расизма и расовата дискриминация и признаването на многообразието. За целта следва да се гарантира, че борбата срещу такива явления в училищата, независимо дали изхождат от ученици или от училищните кадри, е част от една постоянна политика. В училищата следва да се изгради система за мониторинг върху расистки инциденти и  да се събират данни за тези явления с цел разработване на дългосрочни политики за противодействие. Препоръчва се също така приемането на образователни мерки за борба с инцидентите на расизъм или  дискриминация, които не причиняват физически наранявания, като например неформални образователни дейности в организации, занимаващи се с жертвите на расизъм и расова дискриминация. Държавите следва да гарантират, че всяка форма на насърчаване към расова омраза в училищата и всеки друг сериозен расистки акт, включително използването на насилие, заплахи или повреда на собственост, се наказват с отстраняване от длъжност или изключване, или с други подходящи мерки. Препоръчва се още приемането в училищата на кодекси за поведение срещу расизма и расовата дискриминация, както и  провеждането на специални дни  или седмици на антирасизъм, кампании или състезания с цел повишаване на информираността   между учениците и техните родители по въпроси на расизма и расовата дискриминация и  предприетите  в тази насока училищни политики.
Държавите следва да гарантират, че образованието играе ключова роля в борбата срещу расизма и расовата дискриминация в обществото. За целта  е важно да се предвиди обучение по човешки права като неразделна част от училищната програма на всички нива  и във всички дисциплини. Обучението по човешки права следва да започне  още от детските градини и яслите. В учебниците следва да се премахнат всякакви расистки материали, както и материалите, които поощряват стереотипите, нетолерантността или предразсъдъците срещу всяка малцинствена група, а се отрази многообразието на обществото, като за целта се включи в тяхното съдържание  приноса на малцинствени групи към обществото. В тази връзка следва да се отбележи, че Препоръка №3  на ЕКРН относно  борбата с расизма и нетолерантността спрямо ромите и Обща препоръка XXVII относно дискриминацията срещу ромите на Комитета за премахване на расовата дискриминация на ООН изрично предвижда държавите да  въведат  в програмите и учебниците на всички училища информация за историята и културата на ромите, както и да създадат  програми за обучение на учителите по тази проблематика.

Препоръки за работа в мултикултурна среда
В своята Препоръка № 10 ЕКРН подчертава, че борбата с нетолерантността в училище изисква добре подготвени учителски кадри, способни да работят в мултикултурна среда. За целта се препоръчва на държавите да осигурят на учителите на всички нива първоначално и продължаващо обучение, което да ги подготви да възпитават и реагират на нуждите на ученици с различен произход, както и да повиши тяхната информираност относно вредните последици от дискриминацията върху умението на децата - жертви на това явление, да успеят в училище. В тази насока се препоръчва още държавите да гарантират, че учителските кадри получават обучение по човешки права, включително и относно антидискриминационно законодателство на национално, международно и европейско ниво. Важно в това отношение е също така учителите да бъдат обучавани в използването на учебни материали, предназначени специално за обучение по човешки права, включително правото на равенство, както и използването  на методи на интерактивно и съвместно обучение. Препоръчва се дори осигуряването на рамка, в която членовете на учителската професия могат да споделят редовно своя опит и да актуализират методите, използвани за обучение по човешки права, включително правото на равенство. Държавите следва да гарантират още, че обучаващият персонал е подготвен да предотврати всякакви прояви на расизъм и расова дискриминация, включително непряка и структурна дискриминация, и да реагира бързо и ефективно, когато бъде изправен пред такива проблеми.
Препоръки относно преподаване на религия в училище
В Ръководни принципи на ОССЕ  от Толедо относно  преподаването  на  религия или убеждения  в обществените училища
, както и Препоръка (2008)12 на Съвета на Европа  относно измеренията на религиозните и нерелигиозни убеждения в рамките на междукултурното образование
 се отбелязва, че преподаването на религия  е не само важно за изграждането на личността, но може да допринесе за насърчаване на толерантността  и разбирателство между различните вярвания, както и възпитаване към зачитане правото на всяко лице да изповядва своята религия или убеждения. За целите на Препоръка (2008)12 религиозните и нерелигиозните убеждения следва да се възприемат поне като „културни факти”, които  заедно с езика, историческите и културни традиции допринасят за развитието на социалния и личен живот на индивида. Ето защо  е важно държавите да направят  преглед на съществуващите  програми относно обучението по религия с цел да гарантират, че този предмет се преподава балансирано, съобразено  с възрастта на децата, без каквото  и да пристрастие, създаване на отрицателни нагласи и предразсъдъци, при пълното зачитане правата на човека и основните свободи. Преподаването на религия в училище е важно, но то не трябва да води до подценяване ролята на семейството или религиозните организации при препредаването религиозните ценности между поколенията. Затова следва да се насърчи създаването на консултативни органи, които включват представители на различните заинтересовани групи, които да вземат участие при разработването на програмите и обучението на учителите. Преподавателите по религия следва да са добре подготвени, с нужното образование и педагогически умения. Когато изучаването на религия е задължително, трябва да предвидят улеснени процедури за освобождаване на децата, които не желаят да изучават този предмет.
В допълнение  следва да се посочи и Препоръка № 5 на ЕКРН относно борбата с нетолерантността спрямо мюсюлманите, в която се препоръчва държавите да гарантират, че учебните програми в средните и висши училища – особено програмата по история – не представят погрешни интерпретации на религиозната и културна история и не насажда представа за исляма като за враждебна религия. Държавите  трябва да гарантират, че религиозното обучение в училищата се основава на принципа на културния плурализъм и  да предприемат необходимите мерки за адекватно обучение на учителите в тази насока, както и съвместно с мюсюлманските общности да обменят мнения относно възможните начини за подпомагане на избора и обучението на имами с необходимите знания и опит.

Препоръки за преподаване на история, Холокоста и гражданско образование
Съгласно Препоръка (2001)15 на Комитета  на министрите на страните-членки на Съвета на Европа относно преподаването на история в двадесет и първи век  преподаването на история трябва да играе важна роля в насърчаването на толерантност и взаимно разбирателство чрез възпитание на отговорни и активни млади хора. Tо следва да развие критичното и аналитично мислене на подрастващите чрез търсене на историческите факти, дори относно някои противоречиви събития, чрез открит дебат, основан на взаимно уважение. Преподаването на история следва да позволи на европейските граждани да развият както своята индивидуална, така и колективна идентичност чрез познание относно тяхното общо историческо наследство в неговите местни, регионални, национални, европейски и световни изменения, както и да бъде инструмент за превенция срещу престъпленията срещу човечността. В учебниците по история е важно премахването на всякакви стереотипи и предразсъдъци чрез наблягането на позитивните общи моменти между различните държави, религии и мисловни школи относно историческото развитие на Европа; критично представяне на манипулирането на историята, когато това е ставало чрез отричане на исторически факти, пропуски, безразличие или чрез подправяне на историческите факти с идеологически цели; изучаване на противоречивите моменти чрез разглеждане на различните гледни точки и мнения, както и чрез търсене на истината. В преподаването на история трябва да се използват различни видове източници като общодостъпни архиви, особено в страните от Централна и Източна Европа, документални и художествени филми и аудиовизуални  продукти, посещение на музеи и исторически места, които засилват историческото възприятие на учениците относно случилите се събития. Учениците следва също да се насърчават към индивидуално изследване с цел насърчаване на тяхното любопитство и способност да разграничат фактите, а така също и към работа в групи, като по този начин се създават условия за диалог и отворен дебат и сравнение на различното мнение. В преподаването на история следва да се използва мултидисциплинарен подход, както и при възможност да се насърчава участието в международни проекти между различни училища от отделни държави. Наред с това е важно не само да се наблегне на позитивните събития, случили се през 20 век, като използването на науката за мирни цели и за подобряване условията на живот, както и разпространението на демокрацията и човешките права, но и да се направи всичко възможно в сферата на образованието прибягването или отчитането на ужасяващите събития, белязали този век като Холокоста, геноцида и другите престъпления срещу човечеството, етническото прочистване и масовото нарушаване на човешките права. Затова е важно учениците да придобият знание и чувствителност за тези събития, както и за причините довели до тази най-мрачна част от европейската и световна история, да разберат отделните идеологии довели до тях и как да се избегне тяхното повтаряне. Добре е в училище да се определи специален ден, избран в съответствие с националната история, за възпоменание на жертвите от Холокоста и превенция срещу престъпленията против човечеството. 
Относно борбата срещу антисемитизма и изучаването на Холокоста в Препоръка №9 относно борбата срещу антисемитизма на ЕКРН се набляга на важността от изучаването на Холокоста в училище и на събитията, довели до него, както и наличието на адекватно подготвени учители, които да преподават тази тема. Препоръчва се още да се въведе в учебните програми изучаването на антисемитизма, неговата разпространеност през вековете и значението на борбата с различните му прояви, както и изучаването и разследването на убийства и системно преследване на евреи и други лица при тоталитарните режими преди и след Втората световна война. Подчертава се още, че обучението за Холокоста трябва да избягва представяне образа на евреите като жертви, а така също така да се включи в рамките на общото преподаване на съвременната история на евреите, тяхната култура и съпротива по време на Холокоста. Не на последно място е важно държавите да гарантират при извършвате на антисемитски актове в училищна среда, че посредством целево обучение и материали училищните директори, учителите и другия персонал са адекватно подготвени да се справят ефективно с този проблем.
В отделните препоръки на ОССЕ
 се подчертава още важността на гражданското образование и това по човешки права, както по отношение изучаването на Холокоста, така и относно борбата срещу различните прояви на нетолерантност в училище. Ролята на  гражданското образование за  възпитание у подрастващите на отговорно и  активно поведение  по отношение  на различни  актове на нетолерантност, формирането на чувство на уважение и зачитане правата на  другите, както и създаването на социални умения за работа в мултикултурна среда, е заложено и в Препоръките на Съвета на Европа относно средното образование
 и демократичното гражданство.

Препоръки относно  равнопоставеността  на половете в  сферата на образованието
Насърчаването на равнопоставеността на половете в сферата на образованието  е предмет на Препоръка (2007)13 на Съвета на Европа.
 С цел допринасяне на фактическото равенство между мъжете и жените в обществото е важно в национални закони относно образованието да се включи изрично принципът за равенство между половете. В тази връзка  се препоръчва държавите да създадат специални програми за въвеждане на този принцип, съответно да отделят необходимите ресурси за тяхното финансиране, както и да изградят механизъм за техния контрол и оценка. Статистиката, която се води от министерствата на образованието, трябва да съдържа показатели на признак пол. Отделните работни групи, които министерствата учредяват, следва да се изграждат при балансирано участие на мъжете и жените. Препоръчва се още да се организират различни разяснителни кампании, както и да се разпространят обучителни материали с добри практики. Равнопоставеността между половете трябва да залегне като част от оценката на училищата. В тази връзка следва да се насърчава балансираното участие на мъжете и жените във всички нива на образователната система, особено в управлението на училищата. В насърчаването на равнопоставеността на половете следва да се включат и родителите. Препоръчва се балансирано насърчаване на момчета и момичета в различните извънкласни дейности като участие в клубове на ученика, детски парламенти и доброволен труд и особено в спорта. Насърчаването на равноправието между половете изисква подготвени учители, а в учебните материали следва да се премахне използването на сексистки език, както и всяко съдържание, което допринася за създаването на стереотипен образ относно социална  роли на мъжа и жената. Важно е в училище да се дискутира въпросът за ролята на мъжа и жената в обществото и разбиранията на учениците по тази тема, както и да получат информация относно съществуващите опасности като сексуална експлоатация, трафик на хора и други сексуални злоупотреби. Специални мерки следва да се предприемат по отношение на тези момичета  и момчета, чиито обичаи и традиции могат да доведат до ранното им напускане от училище, като на този проблем следва да се обърне изрично внимание на родителите. Същото се отнася за тези деца,  които  напускат училище и изпадат в риск от социална изолация. Предвид  новите технологии е важно не само да се анализира как момчетата и момичета ги използват, но и те да залегнат в преподаването на материята относно равноправието между половете, като е добре използването на различни мултимедийни продукти и др. Следва да се насърчат проучвания относно използването на сексистки изрази в писмения и устен език на учениците не само в училище, но и в ежедневното общуване между децата.

В заключение е необходимо ясно да се подчертае, че всички международни стандарти  за недопускане на дискриминация  в образованието изискват  държавите да гарантират, че водените политики получават необходимите финансови ресурси и те се наблюдават и контролират редовно с цел оценка на тяхното въздействие и коригиране в случай на необходимост.
Забраната за дискриминация при упражняване правото на образование е била предмет на различни международни инстанции по повод подадени жалби с твърдения за нарушаване на този принцип. В настоящия наръчник ще разгледаме само три ключови решения, които имат отношение към темата за равно третиране в сферата на образованието, а именно Решението по делото Д. Х. и други срещу Чехия на Европейския съд по правата на човека (ЕСПЧ),
 Решението MDAC (Център за застъпничество за лица с ментални уреждания) срещу България на Европейския комитет по социалните права
 и делото INTERIGHTS (Международен център за защита на правата на човека) срещу Хърватска на Европейския комитет по социалните права
.
Делото Д. Х. и други срещу Чехия
Жалбоподателите са 18 граждани на Чехия от ромски произход, родени между 1985г. и 1991 г. В периода между 1996 г. и 1999 г. те са били настанени в специални училища в гр. Острава, предназначени за деца с умствени увреждания. Съгласно действащото законодателство на Чехия решението да се настани дете в специално училище се взема от директора на съответното учебно заведение, въз основа на резултати от тестовете за измерване на интелектуалните способности на детето, провеждани в център по психология на образованието и със съгласието на законния настойник на детето. С подадената жалба жалбоподателите се оплакват, че именно поради ромския си произход са били настанявани в специални училища, като по този начин са били подложени на дискриминация по отношение упражняването на тяхното право на образование.
В своето решение ЕСПЧ намира, че Чехия е нарушила ЕКЗПЧ, тъй като жалбоподателите са били настанени в училища за деца с умствени увреждания, където се следвало по-базова програма, отколкото в нормалните училища и където те са били изолирани от учениците от по-широко представената част на населението. В резултат, жалбоподателите са получили образование, което задълбочавало техните трудности и компрометирало последващото им лично развитие, вместо да се справят с реалните си проблеми или то да им помогне да се интегрират в нормалните училища и да развият уменията, които да улеснят живота им сред мнозинството от населението. Самото правителство на Чехия непряко признава, че възможностите за работа са по-ограничени за учениците от специалните училища. Затова съответното законодателство на Чехия, така както се прилага на практика, има непропорционално пагубен ефект върху ромската общност и  води до дискриминация.

Делото MDAC срещу България

Делото   е образувано въз основа на  колективна жалба, подадена от MDAC, международна организация за правата на човека, срещу България пред Европейския комитет по социални права към Съвета на Европа
 с оплакване, че децата  с умерени, тежки и дълбоки умствени увреждания, живеещи в домовете за деца (и младежи) в България  не получават образование поради уврежданията си, което съставлява дискриминация по признак увреждане. Тази ситуация нарушавала чл. 17, т. 2 от Европейската социална харта (ревизирана) и по-специално задължението на държавите "да вземат всички необходими и подходящи мерки за […] предоставяне на безплатно основно и средно образование на децата и младежите, както и насърчаване на редовната посещаемост в училище".

В своето решение Комитетът  по социални права установи, че е допуснато нарушение на ЕСХ, тъй като децата с умерени, тежки или дълбоки умствени увреждания, живеещи в домовете, не могат ефективно да упражнят правото си на образование поради наличие на дискриминация срещу тях на основата на уврежданията им. С решението се напомня, че пропускът да се вземат подходящи мерки за отчитане на съществуващите различия по отношение на децата с увреждания съставлява дискриминация. С решението на България  са дадени препоръки да  измени Закона за народната просвета (и относимите подзаконови разпоредби), като се предвиди изрично, че приобщаващото образование е неизменна част от правото на образование, както и  Закона за защита от дискриминация, като се предвиди изрично, че сегрегацията на основата на здравословно състояние е форма на дискриминация; да приеме и признае, че приобщаващото образование изисква допълнителни ресурси; да приеме план със съответни срокове за цялостно премахване на практиката на сегрегация в училищата. Съгласно решението следва  да се обединят всички образователни звена в единна училищна система, подчинена на Министерството на образованието и науката. За тази цел следва да се обединят бюджетите и администрациите на специалните и общообразователните училища. Държавата трябва да  гарантира, че училищата и учебните програми са пригодени и достъпни за всички деца, включително за децата със специални образователни потребности.Също така следва да подготвят специални групи от учители и не педагогически служители във всяко училище, които да работят за приобщаващо образование, както и да се увеличи техния брой. За целта следва да се отделят ресурси за такава подготовка и за прилагане на приобщаващото образование в училищата. Решението възлага и задължение да се започне постоянен диалог и да се изгради партньорство със съществуващите граждански инициативи и организации, работещи за реформа в областта на грижата за децата, така че те да могат да вземат участие в планирането, осъществяването и наблюдението върху образованието на децата с увреждания.


С решението е препоръчано създаването и използването подходяща система за събиране на данни, която да отчита броя на децата с увреждания (разделени по възраст, пол и вид увреждане), които посещават общообразователни училища, специални училища или се обучават в домовете, както в основна, така и в средна образователна степен. Следва също да  се събират статистически данни относно видовете институции и образователни програми, по които се обучават децата, настанени в домовете, както и съотношението на броя на учителите и децата в образователните програми в институциите. Решението предвижда да се осигури прилагане на приобщаващото образование, като се  разпространи информация за законодателството и политиката сред всички ангажирани лица и институции, да се определят задълженията и крайните срокове, както и да се осигурят всички необходими подготовки и консултации.

Препоръчано е  още да се разработи план за преход към приобщаващо образование, който да се внедри в нормативната уредба и политиките и който да отразява специфичната ситуация на децата, живущи в домове. Да се гарантира, че този план ще предвижда отговорни лица, ще включва индикатори за изпълнение, както и че   ще бъде широко разпространен. Решението задължава България да гарантира, че Министерството на образованието и науката разпределя адекватни финансови средства за осигуряване на правото на образование на децата с увреждания, като се дава  приоритет на приобщаването им в общообразователните училища. Следва също да се създаде официална система за наблюдение върху институциите за деца, която отблизо да следи за правото на образование на децата с увреждания и да се осигури редовно наблюдение на начина, по който ръководството гарантира пълния набор от човешки права на децата и предприема конкретни стъпки за изпълнение на препоръчаните действия. Наблюдението трябва да включва равно участие на гражданските организации. Информацията за методологията на наблюдението, посещенията и докладите да бъде публично достъпна. В заключение е препоръчано да се внесе предложение в Народното събрание за приемане на изрична забрана за дискриминация по признак увреждане в Конституцията на България и в Закона за народната просвета.

Делото INTERIGHTS  срещу Хърватска

Делото е образувано въз основа на колективна жалба, подадена от неправителствената организация INTERIGHTS срещу Хърватска пред Европейския комитет по социални права към Съвета на Европа с искане , че Хърватска не изпълнява задълженията си по ЕСХ за предоставяне на адекватно, разбираемо и основано на научни факти сексуално и репродуктивно здравно образование  в училище на децата и младежите. В жалбата се сочи, че държавата е финансирала програма в училищата, която създава пренебрежително отношение спрямо всякакви връзки извън традиционния семеен модел, като свързва образа на лицата с хомосексуална ориентация със социално неприемливо поведение, засилва стереотипите на основата на пол,  като  внушава, че жените-майки, които стоят у дома, създават по-добри семейства.

С решението Комитетът по социални права установява, че част от съдържанието на учебните помагала, използвани за преподаване на сексуално и  здравно образование,  са открито дискриминационни особено относно  начина, по който  хората с нехетеросексуална ориентация са описани в учебниците. Свързването на образа на лицата с хомосексуална ориентация с безразборни сексуални контакти и разпространение на СПИН  създава  стереотипи и негативно отношение спрямо всички  лица с хомосексуална ориентация, нарушава човешкото достойнство и затова не трябва да има място в учебниците по  сексуална култура и здраве
 9. Добри практики

„История без полюси” 
Оригинален по замисъла си учебен комплект, целящ да помага на учениците да формират собствено мнение за историята на България. Помагалото е създадено в рамките на тригодишния проект „Европейски диалог, културна дъга за бъдещето”. Проектът се осъществява от Сдружение на преподавателите по история в България (СПИБ) в сътрудничество с Европейска асоциация на преподавателите по история (ЕВРОКЛИО) и финансиран по програма Матра на Министерството на външните работи на Холандия. Основната цел на „История без полюси” е да се покаже от различни перспективи културното разнообразие, сложността и нееднополюсността на историческите оценки. Да се възприеме, че при анализа на историята трябва да се търси винаги не-единствената гледна точка. Пакетът, който съдържа 44 работни листа за индивидуална и групова работа в часовете по история е структуриран в пет раздела: „Държавни политики”, „Миграции”, „Градът”, „Всекидневието” и „Българското разнообразие”. Сред темите включени в помагалото са „За каузата на българските евреи”, „Българите извън свободна България – (1878-1940)”, „Миграции към свободна България”, „Християни и мюсюлмани в една империя” и др. „История без полюси” обхваща събития от края на ХІХ век до днес. Основен акцент се поставя върху българската история, но са разработени и някои материали за световна история. Основният прилаган подход при подбора на източниците е много перспективността. За това са подбирани разнообразни писмени документи (официални и неофициални) и изображения, които отразяват различни гледни точки към едно и също събитие и провокират разсъждения върху него. Например в работния лист „Всички хора се раждат свободни и равни по достойнство и права” са включени снимки от митинг за връщане на насилствено променените имена и митинг от същото време пред турското посолство в подкрепа на официалната политика. Включени са разкази на преживели събитията като потърпевши и материали, използвани при подготовка на конференции на комсомола и профсъюзите. 

„История без полюси” е насочена основно към гимназисти, но отделни работни листи от темите „Всекидневието” и „Градът” са подходящи и за ученици от по-долните курсове. Автори на работните листи са 14 учители по история с високи професионални степени от различни региони на страната. 

 
Проект „Толерантността се учи” 

Източник на финансиране: Министерство на финансите, Програма „Развитие на гражданско общество” 2001, Проект ФАР BG 0104.03, Партньори Фондация „Пайдея” и Фондация КОМ. Проектът е насочен към преодоляване на негативните последици от отрицателните обществени нагласи спрямо хора и социални групи в неравностойно положение, чрез въвеждането на темата за социалната интеграция в учебния процес на българското основно училище. В рамките на проекта е разработен интегриран образователен продукт, включващ учебна документация, помагала за учители и семинар за учители- обучители. Въвеждането на темата за социална интеграция в учебния план на основната образователна степен е предпоставка за насърчаването на местно и национално ниво на процесите на социална интеграция на уязвими групи, както и за трайното преодоляване на стереотипите.
Проект „Оглушителна тишина: случаят в моето училище” – Джемини

Проектът стартира през месец май 2007 г. Изследва въпросите и проблемите, свързани с дискриминацията, малцинствените групи в училище, и третирането (или липсата на такова) на тези въпроси в учебния материал на база данни от 15 гимназии в София, Варна и Пловдив. Основният компонент в проекта се състои в поставянето на учениците в позиция на „различни”, тоест принадлежащи към някоя малцинствена група, с цел да се получи представа какво е да бъдеш обект на дискриминация (посещение на ромско гето, поставяне в позицията на човек с увреждане и т.н.). След това учениците с помощта на „Джемини” разработват собствени инициативи за борба с дискриминацията и провеждане на изследвания на съществуващата дискриминация в училище. Готовите проекти, данните от проучванията, най-добрите практики, включително идеите за предприемане на действие за борба с дискриминацията и концепцията на проекта са публикувани в специално издание, което се разпространява в други гимназии и университети. По време на закриващата сесия е отразен и награден "Шампион за борба с дискриминацията", избран измежду всички участващи в проекта училища.
Проект „Европейски практики за организиране на прием и обучение на деца на работници-мигранти”

Проектът има за цел да подпомогне създаването на регионален модел за прилагането на Директива 77/486 на Съвета на Европа в София, който да послужи за образец, приложим и в останалите населени места при отчитане на специфичните им особености и нужди.  Програмата за обучението е изготвена съвместно от екип на Регионален инспекторат по образованието, София-град, дирекция „Образователна среда и културна интеграция” в Министерството на образованието и науката и дирекция „Европейски и интернационални връзки и сътрудничество” към Ректората на Инспектората по образованието в Кретей.

Проект „Всеки има права или как да се научим да живеем заедно”

Насочен е към деца в основното и средното училище на възраст от 7 - 15 години и техните учители. Целта на проекта е да развие социалните умения на младите хора с цел възпитание към спазване на човешките права в училищна среда. Ефективните социални умения, включително способността да се разрешават възникналите конфликти, са от особена важност за подрастващите, които все по-често в училище се изправени пред различни вярвания и възгледи. Именно развитието на тези социални умения e средството за справяне с дискриминацията в училище и насърчаване на взаимното уважение. Проектът представлява серия от семинари, състоящи се от пет модула (всеки от 2.5 часа) на следните теми: Насърчаване на многообразието; Разрешаване на възникнали конфликти по  мирен път; Взаимно уважение; Комуникация и изграждане на личността; Демократичност и сътрудничество в класната стая.

„Аз живея в лагер. Историите на ромски деца в Милано”
 
Проектът е предназначен за деца от ромски произход и ученици от основното и средно училище. Целта на проекта е да повиши чувствителността на децата от ромски и неромски произход относно дискриминацията спрямо ромите.:”Аз живея в лагер” е арт програма, която се реализира в училищни центрове. Тя помага на децата от ромски произход, които чрез рисунки описват своите чувства и разбиране за ежедневния живот на техните семейства, трудностите, които срещат и дискриминацията, на която са подложени. 
Методология и ресурси за интеграция на ромската култура в образованието
 
Проектът е предназначен за учители от основното и средно училище, които преподават в смесени паралелки на деца от ромски и неромски произход. Проектът насърчава учителите да въведат в преподаваните от тях материи различни препратки към културата на ромското население, като по този начин се насърчава междуетническото общуване между децата от ромски и неромски произход. 
„Училището – път към равноправие. Неформален обучителен подход

Проектът е насочен към ученици на  възраст  между  12-19 години, техните учители и други членове на училищната общност. Програмата цели повишаване чувствителност спрямо неравенството и дискриминацията. Специален акцент се поставя на равноправието между мъжете и жените и превенцията срещу насилието над жените. Програмата обхваща следните модули: театър на въображението - използва се да разкрие чувствата, мислите и познанието на учениците относно равенството, човешките  права, насилието и ролята на жените, мъжете и младежта; Лаборатория по равноправие - организират се семинари за ученици и учители по теми, възникнал по време на Театъра на въображението; темите, които се обсъждат чрез неформален и интерактивен метод за скритата дискриминация и насилието срещу жените; Инкубатор за равноправие - включва проучване относно разпространението на дискриминацията в училище, благотворителни инициативи, театрални и арт постановки. В училищните библиотеки се създава специален информационен център, който съдържа материали  за равенство между половете, заетост, сексуално и здравно образование. 

„Фабрика за мир”

Мобилна интерактивна изложба за мира, конфликта, свободата, предразсъдъците, синдромът на изкупителната жертва и др. Проектът е насочен към ученици на възраст 11-18 години. Изложбата „Фабрика за мир” навежда на размисъл върху собствените възгледи и критичен подход към човешкото поведение като резултат от стереотипи и предразсъдъци. Правят се препратки към съвременното мултикултурно общество, събитията от Втората Световна война и  темата за насилието.  Изложбата „ Фабрика на мира”  се състои от 15 „машини” или  интерактивни спирки, където посетителите имат възможност да направят избор и да споделят своето мнение. Спирките имат  имена като „Баланс на предразсъдъците”, „Пазител на свободата”, ”Детектор на лъжата”. Изложбата започва с едночасов филм, последван от посещение на различните спирки. Темите, които се обсъждат са „факти и мнение”, „предразсъдъци” „стигматизация”, „изкупителна жертва”, бежанци, мир и размирици). 
„Добре дошъл в моя квартал”
  
Проектът е насочен към  ученици на възраст между 8-12 години. В Холандия се води продължаваща  дискусия за интеграцията на така наречените нови „холандци” – имигранти и  техните деца  в  образователната система. Сравнително около 70 процента от децата в основното училище са с имигрантки произход. Проектът цели да  доближи ученици с различен произход едни до други, да  възпита  чувство  за общност и да формира у тях социални умения за общуване едни с други, за общуване в мултикултурна среда. Това е едногодишна програма за обмен на ученици,  чрез  който учениците общуват със свои връстници от други училища, квартали и етнически групи. По време на първите срещи децата участват в дейност посветена на „квартала”. Търси се отговор на въпроса „Кой съм аз? Как изглежда кварталът, където се намира моето училище по отношение на заобикалящата го среда и хората?”. Учениците интервюират своите родители, за да разберат техните възгледи за квартала. В края на първата седмица децата се представят един на друг чрез сайт „Добре дошъл в моя квартал”. Според финалната оценка на проекта в много случаи предразсъдъците относно „другите” са били  премахнати, а  20 на всеки 25 ученика поддържат връзки с децата от  кореспондентското училище по електронната поща. 

Модел за оценка на учебниците в основното и средно училище относно насърчаването на междукултурното общуване  в училище
 
Целта на проекта е да се прегледа съдържанието на използваните учебни материали относно наличието на дискриминационни елементи в тях с цел насърчаване на толерантността и многообразието в училище. Прегледът на учебните помагала е съпроводен и с обучение на преподавателите, като се цели развиване на отношение към философията и съдържанието на учебниците и насърчаване на тяхната чувствителност по отношение дискриминацията в училище. Анализирани са 30 учебника, като в резултат Министерството на образованието е разработило критерии за съставянето на учебници, свързани с насърчаване на междукултурното общуване в училище. Новите учебници могат да бъдат одобрени само при спазването на тези критерии.

 10. Препоръки към отговорните институции за политиките в сферата на образованието

Препоръки към институциите, отговорни за издаване на учебници, писане на учебни програми и планове

През 2006 г. на КЗД е предоставено проучване на Консултативен център за антидискриминационна оценка на учебните материали. Анализирани са учебници и учебни помагала, включително книга за учителя по български език и литература, домашен бит и техника, музика и роден край на различни издателства за първи  клас. Направен е и анализ на учебниците по история и цивилизация и по география за единадесети клас.

Какво е характерно за учебниците за първи клас? Те играят значима роля във формирането на светогледа на малките ученици. Децата в тази възраст нямат знания за българската национална идентичност, за хората от различните етнически, религиозни и културни групи, живеещи на територията на България. Затова логичните препоръки са в духа на равнопоставено включване в учебниците на информация за всички етноси у нас. Необходимо  е в съдържанието на текстовете и илюстрациите да бъдат включени елементи от ежедневието, бита и културата на всички етнически общности, живеещи на територията на България. Конкретни препоръки се отнасят до имена, празници, музикален и танцов фолклор. Препоръчван методически подход е персонализацията - в случая даване на възможност на децата от различни етноси да говорят за себе си,  традициите в семейството и обкръжението си. Тези препоръки не бива да важат само за регионите със смесено население. Би било ценно във всеки клас,  независимо от произхода на децата в него, да се намери подходящ начин да се представи цялото културно, фолклорно и историческо богатство на България, за което различните етноси допринасят.

Анализирани са и учебници по история и география за единадесети клас. Прави впечатление, че слабото присъствие на другите етнически общности в България би могло да породи у част от децата чувство за малоценност или неудобство от това, че имат друга етническа принадлежност. Възможно е това да доведе до липса на толерантност у учащите се към представителите на други етнически общности. Текстовете в учебника, в които се разказва за бита, социалните практики, култура и традиции на различните етнически групи в България, следва да се подкрепят с илюстративен материал, който да създава у учениците положителни нагласи към хората от различните етноси.

По отношение съдържанието на учебниците могат да се направят следните препоръки :

· Да се дефинират и илюстрират с примери термини като „дискриминация”, „ксенофобия”, „модерни европейски идентичности”, които имат пряко отношение към формирането на етническа и национална идентичност у учениците, както и приемането на другите по равнопоставен начин;

· Да се изясни точно смисълът на понятията „етнос”, „народ”, „народност”, „националност”, за да се подпомогне разбирането, че етническото многообразие  е естествена характеристика на съвременното общество, и че не бива етническото да бъде маргинализирано за сметка на националното.

· Когато се разглеждат етническите малцинства в отделните страни, това да става по начин, който не внушава противопоставянето им на доминиращото мнозинство, основано на етнически различия.

· Да се избягва употребата на изразни средства, които внушават напрежение в съжителството на различните етнически групи и потенциално могат да формират или затвърдят подобни нагласи.

Препоръки към учителите
· Учителите да използват всяка тема, конкретен текст или задача, за да дадат възможност на деца от различни етноси в класа да разказват за себе си и да представят своя бит, традиции, религиозни обичаи.

· Дори ако класа, на който преподават е етнически еднороден, би било добре учителят да направи възможна срещата на учениците с етническото многообразие на нацията ни. По този начин децата ще  узнаят повече, по-лесно ще приемат различията помежду си, на практика ще разберат, че всеки етнос има своя принос в културното и обществено развитие на страната ни, ще се убедят, че „различните” не са нито „страшни”, нито „опасни”, а хора като всички останали.  

Препоръки  към учителите по отношение осъзнаване ролята на мъжа и жената в обществото

По традиция се приема, че българското общество е консервативно и патриархалните ценности не са отживелица. Социологическото изследване на МБМД показва, че различията по пол имат най- голямо значение за децата от 4 клас. Това се проявява в тяхното ежедневно общуване, в решаване на всички проблеми. Най-важно е да се подчертае, че това е възрастта, в която се изработва поведението спрямо противоположния пол. 

За учениците от седми-осми клас /пак според същото социологическо изследване/, са валидни традиционните стереотипи за „мъжка” и „женска” работа. Те приемат за типично мъжки занятия тези, които изискват проява на физическа сила /строителство, работа с едрогабаритна техника, дърводелство/, а за типично женски – секретарка, учителка, медицинска сестра.  

Ролята на учителя е чрез интерактивни подходи да пречупи съществуващите социални стереотипи за ролята на мъжа и жената в семейството и обществото, като представя различни примери и факти, обосноваващи тезата, че в днешно време почти няма типично „женска” и „мъжка” професия, че вкъщи няма „мъжка” и „женска” работа. Що се отнася до феминизирането на определени дейности или професии, следва да е ясно, че то се основава не на конкретните способности на индивида, обусловени от неговия пол, а причината за това явление  се корени в това, че жените, обикновено притиснати от  определени условия на живот, са склони да приемат и по-непривлекателна или  по-ниско платена работа.  Най-подходящи за това са часовете на класния ръководител. На практика учителят има свободата да подбере сам темите за обсъждане в тези часове и препоръките са те да се използват най-рационално.
Препоръки към директорите по отношение диференцираното заплащане на учителите

Пазарната икономика има своите правила и норми, а образованието като сфера от обществения живот няма как да влиза в противоречие с нея. Пари за образование никога не са достигали, а в днешно време тази липса се усеща все по-осезаемо. Това наложи приемането на системата на делегираните бюджети на училищата, като заплащането на учителите е обвързано с тях. Колкото повече са учениците в едно училище, толкова повече са парите за него. Въведена е и системата на т. нар. диференцирано заплащане труда на учителя. Факт е обаче, че съществува практика за субективно  определяне броя на точките за всеки един учител заради  отсъствието на ясни количествени и качествени критерии.  Това води до напрежение и конфликти между учителите и чувство за дискриминация, която не само създава  една не много приятна атмосфера за работа, но може да обезкуражи учителите да се стремят в учебния процес да прилагат методи за обучение в недискриминация и толерантност към различните.

Критериите за  диференцираното заплащане трябва да бъдат обективни в качествено, количествено и времево отношение, да са измерими и проверими  и да се прилагат обективно и еднакво, за да отчитат приноса на конкретния учител.Следва да се обърне особено внимание на приноса на учителя  за  прилагането на методи на обучение  и възпитаване в толерантност и пречупване на съществуващите предразсъдъци и стереотипи по отношения на хора с увреждания, етнически или религиозни малцинства, както към ролята на мъжа и жената в семейството и обществото. Препоръчително е комисиите, които обсъждат и определят точкуването  за диференцираното заплащане,  да отразяват в състава си многообразието сред учителския колектив. 
Раздел ІІІ

 Дискриминацията и  полицейската дейност и служби 
Опазването на обществения ред, противодействието на престъпността, съдействието и защитата на правата на гражданите са важна част от  ежедневната работа на полицията. От друга страна, спазването на правата на човека при упражняване на полицейската професия е присъщ белег на демократичните общества и съществена гаранция срещу полицейски произвол. В течение на годините се положиха важни усилия за отстраняване проблемите в работата на полицейските служби, явяващи се предпоставка за нарушение на човешките права – регламентираха се процедури за работа на служителите на реда при задържане на лица, разработиха се стандарти за оборудване на местата за настаняване на задържани лица, създадоха комисии по проблемите на правата на човека и полицейската етика, беше приет етичен кодекс на служителите от МВР с полицейски правомощия, гарантиращ изпълнението на служебните задължения при зачитане на правата на човека и утвърждаване на основните демократични ценности
. При все това, България продължава да бъде на едно от челните места по заведени дела срещу държавата пред Съда по правата на човека в Страсбург, голяма част от които срещу действия от страна  на полицейските служби. Според доклади и изследвания, като например периодичните доклади на ЕКРН за България, както  и резултатите от извършено от «Отворено общество» изследване за етническото профилиране в полицейската дейност в България, Унгария и Испания, така нареченото етническо или расово профилиране все още присъства в работата на полицейските служби, а доверието на обществото към органите на реда за съжаление не e особено високо. Причините за подкопаното доверие са не толкова самите проверки и използването на етнически профили в работата на полицията, а отношението на полицейските служители към гражданите по време на изпълнение на служебните им задълженията. Особена загриженост предизвикват случаите на дискриминация и лошо третиране към представителите на ромската общност, които се отклоняват от утвърдените международните стандарти
, както и ограниченият достъп на лица от малцинствата до длъжности в структурите на органите на реда.

11.Обществени нагласи и настроения
В периода 20-29 март  2006 г.  по поръчка на КЗД агенция ”Медиана” извърши  национално  представително социологическо изследване на тема „ Администрация и етническа дискриминация”.Резултатите от това изследване, регистрират силна нетолерантност  към възможността представители на малцинствените общности да заемат държавни и общински постове и висшестоящи позиции в управлението на държавно и местно ниво.В някои отговори се стига до отричане на основните демократични принципи- правото да избираш и да бъдеш избиран. На въпроса „Смятате ли, че в полицията следва да бъдат назначавани турци, в това число на висши полицейски постове?”, 28.7% от респондентите отговарят положително, а 71.3% дават отрицателен отговор. На въпроса „Смятате ли, че роми следва да бъдат назначавани в полицията – в това число и на висши полицейски постове?”, резултатите са 20.8% „да” и 79.2% „не”. Данните говорят красноречиво за остро негативни нагласи към ромите и турците като възможни служители в правоохранителните органи.

Резултатите от други социологически изследвания, извършени по възлагане от КЗД, сочат, че ромите са посрещани изначално негативно или с голяма доза подозрение. Това се отнася както за отношението на българите, така и на турците, макар и последните да са малко по-толерантни. Практически шансът на един циганин да бъде нает на работа , особено ако е непознат,  е минимален дори и когато се отнася за ниско квалифициран труд. Респондентите обясняват по различен начин причините защо хората живеят от социални помощи  в зависимост от  етническата принадлежност на подпомаганите лица, като например:  над 65% от анкетираните считат, че българите, живеещи  от социални помощи, са попаднали в системата на социалното подпомагане заради липсата на работа, а едва около 17% са на мнението, че този резултат се дължи на нежеланието им да работят. Докато досежно ромите, живеещи на социално подпомагане,  72% от българите  и 43% от турците считат, че на ромите не им са работи и заради това разчитат на социалното подпомагане, а едва 19% от българите и 34% от турците считат, че причината за това е в липсата на работа. Отговорите на 85% и 95% от респондентите - роми  сочат, че причината българи или роми да живеят на социални помощи е липсата на работа,  и изключват като възможна причина за това нежеланието да се работи. Тези данни разкриват, че в обществото съществуват нагласи ромите да не се възприемат като “жертви” на безработицата и социалните промени, а като “виновници” както за своето положение, така и като създаващи  проблеми на останалите.  
Според анализа на резултатите от друго социологическо изследване, съдържащ се в публикацията „Интеграция на етническите и културните малцинство във въоръжените сили: Анализ на българския опит и перспективи за приложение на европейските практики”
 , 89% от турците и ромите считат за съвсем естествено правото  те да заемат сержантски и офицерски длъжности в службите за сигурност и полицията, което мнозинството не е склонно да приеме  с  лекота – 43 % от българите декларират съгласие с това право,  39% от тях категорично го отричат. В същата публикация са анализирани етническите дистанции и стереотипи спрямо  основните етнически общности в страната, като са маркирани най-разпространите от тях за всяка група. Как изглеждат различните етнически общностите в представите  и нагласите една към  друга – съществуват стереотипи и предразсъдъци с вариации в интензитета, изразеността и  генерализирането на общността с тях. Например негативния образ на българските турци се основава предимно на  мнението, че българските турци са религиозни фанатици  и могат да станат проводници на ислямски фанатизъм, докато  по –слабо  изразени и разпространени са други отрицателни стереотипи към тази малцинствена група, като:  турците са привилегировани в сравнение с останалите етнически малцинства, те  заеха  твърде много постове в управлението на страната, българските турци са враждебни към българските християни, не може да се вярва и разчита на българските турци, трябва да се направи всичко възможно повече български турци да се изселят в Турция, българските турци са враждебни към ромите, всички български турци си приличат. Стереотипизирането по отношение на ромите е значително по-силно изразено в сравнение с това на турците. Негативният образ на ромите се свързва с това, че те се възприемат като хора, склонни към извършване на престъпления, мързеливи и безотговорни, не ценят образованието,  не може да им се вярва или разчита, ромите трябва да живеят отделно и да не се сместват с нас, всички роми си приличат. Ромите и турците имат също своите отрицателни етнически стереотипи по отношение на българите. Сред двете малцинствени групи преобладават с различен интензитет  стереотипите и предразсъдъците, че българите са в привилегировано положение  в сравнение с турците и ромите, българите избягват тежката работа и искат да бъдат началници. Има различия в стереотипните представи на двете малцинствени групи досежно  българите – около половината анкетирани турци считат, че българите  са хора, на които не може да се вярва или разчита, докато това мнение споделят  около една трета от анкетираните роми. Друго социологическо изследване на тема „Социални дистанции и етнически стереотипи  за малцинствата в България” 
  идентифицира  подобни  негативни стереотипи  на различните етнически общности една към друга, но наред с това са посочени и  позитивните такива. Позитивните стереотипи могат да бъдат също така необосновани и да не почиват на собствения  опит, но не се  очаква те да доведат до  дискриминационно поведение, защото скъсяват етническите дистанции. 
Резултатите от социологическо изследване на КЗД на тема „Дискриминация и сексуална ориентация” от 2006г. сочат на силна нетолерантност към хората със сексуална ориентация, различна от хетеросексуалната -  51% от анкетираните се съгласяват с твърдението, че хомосексуалните не трябва да заемат държавни постове, а 22% от анкетираните не го споделят. Около 60 % от анкетираните считат, че гей парадите  са вредни за обществото и изявите на хомосексуалисти по телевизията и други медии трябва да се забранят. 
Разпространяването  и подхранването на стереотипи и предразсъдъци  по отношение на „различните” е свързано с формирането на дистанции между различните общности, които от една страна може да станат предпоставка за отчуждаването в междуличностните отношения и да мотивират дискриминационни нагласи  и поведение. Стереотипите и предразсъдъците са предпоставка за случването на дискриминационни прояви, но също така  подхранват чувството  на неоправданост и несправедливост  на хората, считащи се за жертва на дискриминация, дори и проявата от която са пострадали формално от правна гледна точка да не е възможно да се квалифицира като забранена от закона дискриминация. Обществените нагласи и очаквания  са в състояние да повлияват в една или друга степен поведението, политиките и практиките на  институциите в държавата, включително и на полицейските служби, заради което познаването и следенето на настроенията в обществото и дистанциите между отделните общности е един ценен ориентир за предотвратяване както на реални случаи на дискриминация, така и на чувството, че е налице несправедливо третиране в някои ситуации, които иначе не представляват  забранена от закона  дискриминация. Това е особено важно за  работата на полицейските служби, които са натоварени да гарантират правата, свободите и достойнството  на всички граждани, докато в същото време в обществото  битуват настроения и нагласи с различен интензитет и острота  на отричане или неприемане  на някои от тези  права по отношение на различни групи от обществото. Познаването на обществените нагласи и настроения е от още по – съществено значение за  дейността на полицейските служби за разпознаването, разкриването и разследването на престъпления от омраза, в чиито основи стоят стереотипите, предразсъдъците и  нетолерантността. 
Основна цел на полицейската дейност е гарантиране на сигурността на всички граждани, решаването на проблемите на хората при опазване на техните права и свободи и повишаването на чувството им за сигурност. Полицията следва да отчита специфичните проблеми и потребности на всички обществени групи, включително социално уязвимите, за да  изгражда и поддържа доверие както между различните общности и социални групи, така и на тях към полицейската дейност. Реалните потребности на гражданите и тяхната удовлетвореност се превръщат в мерило за ефективност на полицейския труд. Според поредица от изследвания на Агенцията на ЕС за основните права 
  сред  малцинствени групи по различни признаци на европейско ниво  липсва доверие в публичните органи, включително  в полицията, заради което една голяма част от тях въобще не съобщават  за дискриминационно мотивирани посегателства върху тях. Недокладването на такива случаи на полицията се обяснява от респондентите с убеждението им, че нищо няма да се случи или промени,  дори и да съобщят за тях, или че това се случва непрекъснато, поради което не си правят труда да съобщят за  подобни инциденти. С оглед на това е необходимо полицейските служби да се докоснат до реалните специфики и потребности на всяка група  и да полагат усилия и политики за приобщаване интересите на различни групи в обществото по пътя на изграждане и поддържане на доверието на обществото в полицейската дейност.  

12.Забраната за дискриминация в полицейските служби       
Забраната за извършване на дискриминация, установена в чл.6 от Конституцията на България и чл.4 от ЗЗДискр., има хоризонтален характер  и е валидна в пълен обем  за дейността на полицейските служби, въпреки и без да  има детайлна и специфична уредба за тази дейност в отделен раздел на ЗЗДискр. 
В Закона за  МВР  съществуват две норми, свързани със забраната за дискриминация. Съгласно чл.157, ал.1 от ЗМВР е забранено  събирането на информация за гражданите единствено по расов признак или етнически произход, за политически, религиозни и философски убеждения, за членство в политически партии, организации, сдружения с религиозни, философски, политически или синдикални цели, както и относно здравето или сексуалния им живот. Постъпването на държавна служба в МВР и професионалното развитие на служителите трябва да се основава на принципа на забраната на дискриминация, както е изрично предписано от разпоредбата на чл.168, т.4 от ЗМВР.

В Етичния кодекс на служителите от МВР са залегнали по-детайлни и специфични норми, които целят гарантиране  спазване на забраната за дискриминация и предотвратяването на случаи на дискриминация. За постигане на ефективна защита от дискриминация, равенство пред закона и във възможностите, е нужно тези важни разпоредби да се знаят  не само  от полицейските служители, а да са  популярни и сред гражданите, заради което тук ще посочим  релевантните антидискриминационни клаузи от Етичния кодекс:

24. Полицейският служител изпълнява своите задачи, като се ръководи от принципите за безпристрастност и недопускане на дискриминация, и формира своето вътрешно убеждение само на базата на събраните чрез законоустановени способи факти и данни по конкретния случай.

26. Полицейският служител уважава отделните граждани и общности, като зачита техните традиции, вярвания и начин на живот, съвместими с правовата държава. 
27. Полицейският служител не допуска дискриминация на базата на пол, раса, език, религия, образование и убеждения, политическа принадлежност, мнение, национален или социален произход, етническа принадлежност, инвалидност, възраст, сексуална ориентация, лично и обществено положение, имуществено състояние  или друго основание.

49. Всеки полицейски служител, който е станал свидетел на неетично или опасно поведение, на насилие, нехуманно или обидно отношение към което и да е лице от страна на друг полицейски служител, предприема действия за прекратяването им и докладва на ръководителя си, независимо от положението в йерархията на извършителя на подобни действия.

50. Полицейската институция се стреми да отразява в максимална степен многообразието на обществото, на което служи. 

51. Полицейската институция е отворена за всички  български граждани, които отговарят на условията, посочени в законите и подзаконовите нормативни актове, като не допуска дискриминация при извършването на подбора на кандидатите.

65. В отношенията си с жертвите на престъпления и произшествия полицейският служител трябва да показва уважение като:

 (а) не допуска дискриминация или привилегировано отношение;

69. Във взаимоотношенията си със свидетелите полицейският служител:
 (а) проявява учтивост и осигурява подходяща обстановка за вземане на показания;
 (б) се съобразява с психологическото състояние на свидетеля /емоции, страх и пр./;
 (е) въздържа се от всякакви оценки за произхода,социалното положение, съдебното минало или контактите на свидетеля;

70. Неявяването на свидетел и неговото принудително довеждане не са основание за полицейския служител да нарушава нормите в настоящия раздел.

72. В отношенията си с правонарушителите полицейският служител демонстрира честност и безпристрастност, като взема под внимание всички факти по случая при констатиране и разследване на правонарушението.

74. При взаимоотношенията си с правонарушителите полицейският служител запазва неутрално поведение, като действа по начин, който не подлага под съмнение неговата обективност.

77. Полицейският служител не подлага задържаните лица при никакви обстоятелства на изтезание, физическо или психическо насилие, нехуманно или унизително отношение.

89. Полицейският служител има същите граждански и политически права като останалите граждани. Ограничения на права могат да бъдат въвеждани със закон и само ако те са необходими за упражняването на функциите на полицията в едно демократично общество.

90. Полицейският служител има същите социални и икономически права като останалите държавни служители. Той има правото да се организира и да участва в представителни организации, да получава подходящо възнаграждение и социално осигуряване, да му се предоставят специални здравни услуги, психологическа помощ и мерки, свързани с неговата сигурност, отчитащи спецификата на полицейската работа.
91. Полицейският служител, като всички граждани, има правото на работна среда, позволяваща пълна изява на неговите   способности и свободна от всякаква форма на физическо или психическо насилие и дискриминация.

13.Практика на КЗД – разгледани случаи на дискриминация в полицейските служби и дейност

В практиката на КЗД са разгледани и разрешени оплаквания за дискриминация в полицейските служби от най-разнообразно естество -  жалби на засегнати служители за неспазване на принципа за недискриминация при упражняване правото им на труд, преследване на служители, обърнали се към КЗД за разрешаване на техния случай, жалби и сигнали за несправедливо и дискриминационно отношение на полицейски служители към граждани, тормоз на работното място и  един случай на сексуален тормоз. В настоящата публикация са включени само някои примери от практиката, които биха били полезни за  предотвратяването и недопускането на дискриминация в полицейските служби и дейност в отношенията на полицейските служители с гражданите, както и спрямо тях при упражняване правото им на труд .  
Взаимоотношения между гражданите и  полицейските служби  при осъществяване на тяхната  дейност

Умения за работа на полицейските служители  в мултикултурна среда

 В КЗД е постъпило оплакване от неправителствена организация, занимаваща се с интеграция на  етнически малцинства,  че при извършена на проверка от автопатрулен екип по подаден в местното РПУ сигнал за нарушение на обществения ред в ромски квартал  полицейските служители са  приложили физическа сила спрямо непълнолетно ромско момиче, което е неподвижно заради уврежданията си, и се е намирало на мястото на извършване на полицейската проверка заедно със свои близки. Според  твърденията, изложени в оплакването, полицаите са поискали от един от мъжете, заварени на улицата,  да представи личната си карта, той посегнал да я извади и полицаите го съборили на земята, сложили му белезници и започнали да го бият. След това се насочили  към бабата на момичето, блъснали я, започнали да я дърпат за косата и да я блъскат към стената на бараката. В същото време един от мъжете се опитвал да отдръпне  от мястото на проверката непълнолетното момиче, което било неподвижно, за да не пострада покрай другите. По твърденията в сигнала в това време един от полицаите блъснал момичето, в резултат на което то при падането си ударило главата в намиращия се в близост железен стълб. Тогава един от полицаите започнал да я рита, казвайки й, че само се преструва и не е саката. Според неправителствената организация, подала сигнала,  това отношение към непълнолетното ромско момиче, което е физически неподвижно, представлява дискриминация и няма никакво друго вероятно обяснение за него освен етническата принадлежност  и увреждането му. 

В хода на разглеждане на случая от КЗД призованите свидетели, посочени от неправителствената организация като очевидци на описаното в сигнала,  не са се явили. Представените от полицейските служби материали по преписката  не съдържат данни за претендираното несправедливо отношение спрямо  увреденото ромско момиче – има медицинско свидетелство, според което  нараняванията е възможно да са се получили  по сочения от потърпевшата начин и време, но няма доказателства те да са причинени от полицейските служители. Няма данни за претендираните вербални атаки спрямо момичето, свързани с увреждането й. Заради това КЗД е приела, че оплакването в сигнала се явява недоказано и го е оставила без уважение. 

Но в хода на преписката от предоставените от полицейските служби материали се установява, че полицейски автопатрул с двама служители е посетил мястото - една от улиците, населена предимно от хора от ромски произход, за да провери подаден в РПУ –то сигнал за нарушаване на обществения ред. При пристигането на двамата полицаи на място намерили на улицата  около 20-30  души роми, двама от тях се опитвали да вдигнат съборен контейнер. Тогава полицаите издали устно разпореждане всички да се прибират по домовете си. Част от гражданите се прибрали  по домовете си, други не се подчинили на разпореждането, заради което полицаите предприели проверка  на документи за самоличност. Едно от лицата,  по думите на полицаите, отказало да предостави личната си карта за проверка, заради което му поставили белезници и то припаднало. Това допълнително изострило ситуацията, оценявана от полицейските служители като възникнало напрежение между тях и хората от ромски произход. Тогава повикали подкрепление от още две патрулни коли и на място се притекли допълнително четирима полицаи. В крайна сметка полицаите поставили белезници на  няколко души, отвели ги в местното РПУ и им  съставили им актове за неизпълнение на полицейско разпореждане. Тези факти не са преценявани дали представляват дискриминация, защото в сигнала се съдържа оплакване само и единствено за дискриминационно отношение спрямо ромското момиче с увреждания, а не по отношение на  другите проверявани лица. КЗД е установила, че тези факти несъмнено разкриват една висока степен на напрежение между полицейските служители и групата от хора от ромски произход, които били подложени на проверка. Възможните причини за поляризирането на настроенията  и изостряне на напрежението при извършването на  групови проверки  сред представители на малцинствени етнически общности са  обикновено комплексни  и от различно  естество, но решаващи  предпоставки за възникването на подобни напрегнати ситуации  са липсата на доверие у ромската общност в полицията и липсата на достатъчни и необходими умения на полицейските служители за осъществяване на полицейската дейност в мултикултурна среда. КЗД е стигнала до заключението, че в случая има разминаване с признатите на международно и европейско ниво стандарти за улесняване на комуникацията  между полиция  и представители на етнически малцинствени общности, което крие потенциален риск  за прояви на дискриминация. Заради това с  решение № 130 от 13.07.2009г. по пр.№53/2008г. КЗД е отхвърлила оплакването в сигнала като недоказано, но с превантивна цел  е задължила Директора на съответното ОДП да  осигури ежегодно обучение за служителите на поверената му дирекция и включване в годишните учебни планове на обучителни модули по темите защита от дискриминация, превенция на расизма и нетолерантността, мултикултурно общуване и етническо профилиране в полицейската дейност. Копие от решението  е изпратено за сведение на Инспектората при МВР и на Комисията по правата на човека в МВР.
Информационни бюлетини

Комисията за защита от дискриминация се е самосезирала, за да провери  дали практиката на  ОДП, при която в информационните бюлетини се сочи етническата принадлежност  на извършителите на регистрирани престъпления,  съблюдава забраната на дискриминацията и целите на ЗЗДискр. В хода на проучването е установено, че  нерядко в информационните бюлетини се съобщава, че извършителят на  регистрирано престъпление е от ромски етнически произход, даже и когато той е неизвестен и все още не е разкрит. КЗД е счела, че макар и така  разпространяваната информация да не е доказано да е първоизточник на негативните нагласи спрямо ромската общност, то тя е в състояние да поддържа и утвърждава стереотипи и предразсъдъци спрямо представителите на тази общност, стигматизирайки  и генерализирайки ги като престъпници, а стереотипите, предразсъдъците и  заклеймяването са в основата на проявите на дискриминация и поради това посочването на етническата принадлежност на извършителите на престъпления потенциално  крие риск да има за последица нарушаване на забраната за дискриминация. Заради това с превантивна цел с решение № 21 от 25.01.2008г. по пр.№21/2007г.  КЗД е наложила принудителни административни мерки, като е предписала на Министъра на вътрешните работи  в информационните бюлетини на МВР и Областните дирекции „Полиция" да не се посочва етническата принадлежност на извършителите на заявени и регистрирани престъпления. 
Достъпна архитектурна среда

КЗД е разгледала оплакването  на жалбоподател, който има двигателни увреждания,  и претендира, че  липсата на рампа, която да обслужва хората с увреждания при достъпа им до сградата на КАТ – Пътна полиция  към съответното ОДП представлява  забранена от закона дискриминация. Според жалбоподателя забраната за дискриминация не допуска подобно отношение от една държавна институция спрямо него и други хора в това положение   като към хора от второ качество. Директорът на ОДП признава, че в сградата на КАТ няма изградена рампа, но се опитва да се оправдае с това, че ОДП е второстепенен разпоредител с бюджетни кредити и не са били предвидени средства в бюджета за изграждането на такава към сградата на КАТ, а е изградена рампа само към административната сграда на ОДП. Министерството  на вътрешните работи  изтъква  в своя защита, че от 2005г. работи за привеждането на сградите на структурите на МВР в достъпен вид за  хора с двигателни увреждания, но до тогава не са заделени средства за сградата на КАТ при това ОДП и заявява готовността си такива да бъдат заложени при възможност в бюджета за следващата година. ОДП и МВР оспорват жалбата  с още  аргументи, че след като на жалбоподателя са издадени няколко документа за самоличност, то липсата на рампа не е го е лишила от услугите на които има право, както и че до момента не била постъпвала нито една жалба от лице  с увреждане, защото тяхното обслужване било организирано  по друг начин – служител излизал извън сградата и отивал до човека с увреждане, чакащ отвън, и го обслужвал. КЗД е счела, че така изтъкнатите причини  не са в състояние да бъдат приети за оправдателни, тъй като гратисния  срок за привеждане на обществените сгради в достъпен вид за хората с увреждания е изтекъл на 31.12.2006г., заради което липсата на средствата или наличието на друг начин за предоставяне на публични услуги  на хора с увреждания  не са приети за основание за отхвърляне на жалбата. Поддържането на недостъпна архитектурна среда за хората с увреждания представлява дискриминация по чл.5 от ЗЗДискр. и се явява забранена от разпоредбата на чл.4, ал.1 от ЗЗДискр., независимо от това  какви са причините за този резултат. С решение № 203 от 13.11.2009г. по пр.№111/2009г. КЗД е установила, че поддържането на недостъпна за  хора с увреждания архитектурна среда  при достъпа до сградата на КАТ на съответното ОДП представлява забранена дискриминация и е наложена принудителна административна мярка на МВР в едномесечен срок да  предприеме необходимите действия за изграждане на достъп за хора с увреждания до въпросната  сграда. 

Отвеждане от училище на деца, заподозрени в извършване на престъпление

Комисията за защита от дискриминация е установила, че отвеждането на непълнолетно лице  от полицаи от училище, без знанието на родителите и училищното ръководство,  извършено пред погледите на всички останали ученици от класа,  е  забранена дискриминация на основата на признак възраст под формата на тормоз. КЗД е предписала на началника на съответното  РПУ, както и на директора на съответното ОДП   да предприемат действия за гарантиране правата на малолетните и непълнолетните  нарушители и недопускане на тормоз спрямо тях от полицейски служители .

Дискриминация при  упражняване правото на труд на полицейски служители
Прекратяване на служебните правоотношения поради пенсиониране по отношение на лица, които не са навършили пределната възраст за работа в МВР

КЗД е разгледала жалби от няколко служители на МВР,  които са били уволнени в периода април –май 2009г.  по инициатива на органа по назначаването на основание придобито от тях право на пенсия за осигурителен стаж и възраст, но ненавършили  пределната възраст за работа в МВР – 60 години. Уволнените служители са на възраст 46г.  и 49г., придобили са право на пенсия, но противно на тяхната воля техните служебни правоотношения са прекратени на основание чл.245, ал.1, т.13 от ЗМВР. КЗД е обсъдила действащото българско законодателство, както и разпоредбите на Директива 2000/78 и съдебната практика на Съда на ЕС  по тълкуването на тази директива и е приела, че разликите в третирането, основани на възраст, могат да не  съставляват забранена от закона дискриминация, ако преследват законна цел, средствата за постигането й са пропорционални и реално позволяващи постигането на целта, и ако е налице съгласуваност и систематичност. В  разглеждания случай е установено, че в системата на МВР няма ясни критерии за прилагането на разпоредбата на чл.245,ал.1,т13 от ЗМВР, защото при наличието на хиляди служители, придобили право на пенсия, не е ясно кои от тях и защо биват уволнявани, докато други в  сходно положение продължават да работят до навършването на пределната възраст от 60 години. От обясненията на процесуалните представители на ответните страни и на МВР става ясно, че жалбоподателите са уволнени, защото са извършени структурни промени, водещи до намаляването на щата. Ответните страни са се домогвали да  оправдаят уволненията като са твърдели, че те са извършени обективно заради  намаляването на щата и в интерес на работата, но не са доказали ясни и еднакви критерии за прилагането на този вид уволнение. Ответните страни – МВР и съответните структури не са доказали, че тези уволнения  представляват позволени от Директива 2000/78 различия в третирането,  заради което КЗД е счела, че те са лишени от обективно и разумно оправдание. КЗД със свое решение № 110 от 12.05.2010г.  по пр. №126/2009г. е стигнала до извода, че разпоредбата на чл.245, ал.1, т.13 от ЗМВР, даваща право на органа по назначаването  по своя инициатива и преценка да уволни служител, придобил право на пенсия, но ненавършил пределната възраст за работа в МВР, представлява забранена от закона дискриминация. Заради това КЗД  е предписала на  Министъра на вътрешните работи  да не прилага нормата на чл.245,ал.1,т.13 от ЗЗДискр., и е препоръчала на Министерски съвет да изготви и внесе в Народното събрание законопроект за отмяна на  тази разпоредба като противоречаща на Директива 2000/78.  Със същото решение е установено, че уволненията на жалбоподателите, извършени на основание чл.245,ал.1,т.13 от ЗМВР, представляват забранена от закона дискриминация на основата на възраст и лично положение.   
Тормоз и преследване
С решение№74 от 11.05.2009г. по пр.№206/2008г. КЗД е установила по отношение на група от жалбоподатели и Директорът на съответната ОДП, че преместването им от мястото на работа, на което са назначени,  на друго място на работа в други полицейски управления  без правно основание, без определен срок за преместване, без тяхно съгласие, и без ясен подбор, представлява тормоз  от  страна на техния началник на основата на личното им положение, който е забранен  от разпоредбата на чл.4, ал.1 и чл.5 от ЗЗДискр. Към момента на издаването на заповедите за преместването им нормата на чл.192а от ЗМВР не е била още приета, но тя е влязла в сила към датата, на която служителите са подали жалбите си до КЗД. КЗД е счела, че липсата на критерии, правно основание и срок за преместването на тези служители позволява на техния началник субективизъм  поради едни или други причини – някои от служителите са подавали жалби до съответното ръководство за  нарушаване на правата им  или са изразявали по-различното си мнение по редица въпроси, свързани със службата. По  отношение на единия от жалбоподателите е установено, че произволното му преместване на друго място на работа, съставлява  в същото време и забранена от ЗЗДискр. форма на преследване по чл.5 във връзка с  пар.1, т.3, б.”а” от ДР на ЗЗДискр. за това, че през 2007г. е подавал жалба за защита от дискриминация пред КЗД. С решението си КЗД е предписала на началника на жалбоподателите да възстанови  статута и първоначалната месторабота на всеки един от  ощетените служители. 
Равно заплащане

В Комисията е подадена жалба от мъж - държавен служител в системата на МВР, към  датата на подаването на жалбата  уволнен, в която излага оплаквания, че му е отказано изплащането на полагащото му се вещево доволствие за времето на ползване на отпуск за отглеждане на дете до 2 годишна възраст и отпуск за отглеждане на дете до 8 г. възраст / законоустановени отпуски по чл.164  и чл.167 от КТ/. Служителят,  завеждащ вещевата служба в съответното ОДП,  аргументирал отказа  си за предоставяне на  вещево доволствие на жалбоподателя  с това,  че макар и да е ползвал отпуск за отглеждане на дете, не бил бременен и не бил раждал. Това дало повод на жалбоподателя да счита, че отказът  за предоставяне не вещевото доволствие се основава на пола и ако беше жена би го  получил за времето на отпуските за отглеждане на дете. Предвид това, че   дискриминацията на основата на пол е забранена в Конституцията и ЗЗДискр., мъжът подал жалба до Директора на съответното ОДП срещу  устния отказ на  завеждащия вещевата служба, но не получил от него писмен отговор за правното основание и причините за отказа. Заради това подал оплакването в КЗД. В производството пред КЗД Директорът на ОДП  се е защитавал и оправдавал с това, че причината за непредоставяне на  иначе полагащото се на жалбоподателя вещево доволствие е неговото пасивно поведение и неявяването му в службата, за да го получи, а той бил длъжен да се яви без каквато и да е покана. КЗД е установила, че  вещевото доволствие се е дължало на жалбоподателя  за периода  2006-2008г., когато е ползвал отпуските за отглеждане на дете, на основание чл.204, ал.2 и ал.6 от действащия ЗМВР и чл.223,ал.2 и ал.6 от отменения ЗМВР  при условията и размерите на действалите няколко различни заповеди на Министъра на вътрешните работи във визирания период. Въз основа на заповедите на Министъра ежегодно били съставяни списъци на правоимащите служители, които не се съобщавали на  тях, а се предавали за сведение и изпълнение от завеждащия вещевата служба. Името на жалбоподателя фигурира в тези списъци и КЗД не е приела за оправдателна тезата на  Директора на ОДП за това, че неизплащането се дължи на неявяването на служителя да получи полагащото му се, защото от една страна жалбоподателят е ходил и е поискал да получи полагащото му се вещево доволствие след като се е върнал от  разрешените отпуски. На следващо място съставът е отхвърли тази теза да служи за оправдание, защото в заповедите на министъра  отговорността за изпълнението им – за предоставянето на вещевото доволствие е възложено на ръководителите на структурите в МВР, какъвто се явява Директорът на ОДП. В хода на производството е установено, че  на една жена и на един мъж – служители в същото сходно положение като на жалбоподателя, т.е ползвали отпуск за отглеждане на дете в същия период, са изплатени полагащите им се вещеви доволствия. Заради това с решение № 240  от 2009г. по пр.№ 94/2009г.  КЗД е  обявила, че в случая отказът по отношение на жалбоподателя представлява пряка дискриминация на основана на признак пол в сравнение с третирането на колегата му от женски пол. А в сравнение с колегата му от мъжки пол представлява пряка дискриминация на основата на признак лично положение, тъй като по- неблагоприятното третиране на жалбоподателя  се основава на произволно субективно отношение на завеждащия вещевата служба. 

Сексуален тормоз на работното място

С решение № 224 от 28.10.2008г. по пр.№106/2007г.
 КЗД е установила извършването на сексуален тормоз от началник на РПУ спрямо дознателка, работеща в същото РПУ. КЗД е стигнала до този извод, след като е установила, че още с постъпването на служителката на  работа Началникът започнал да  проявява и демонстрирал особен интерес към нея  в сравнение с всички останали нейни колеги –  често посещавал кабинета й и разговарял с нея необичайно дълго, викал я в собствения си кабинет, настоявал тя да присъства на всички служебно организирани празненства, да си тръгва заедно  с него, да участвува заедно с него в проверки, които не са вменени във функциите й на дознател, канел я да излизат и да ходят по заведения, обзавел служебния й кабинет  с нови мебели, предоставил й нов принтер, докато към другите й колеги не се отнасял с такова внимание или изисквания. Това прекалено внимание се оказало смутително, притеснително  и нежелано за дознателката, която се допитвала до други нейни колеги  дали началникът се е отнасял с подобно внимание към тях, когато са били ново постъпили служители. Притесненията й не били безпочвени, защото не е имало друг ново постъпил в същото РПУ служител, обсипан с подобно внимание от началника. Тя не желаела вниманието му, защото не е имала друго обяснение за поведението на Началника си, освен подозрението, че целта му е  интимна близост с нея. Заради това  му дала да разбере, че тя не желае същото и  има интимен приятел, който е неин колега и подчинен на същия началник. След като служителката отказала да приеме подобно поведение, началникът променил отношението си към нея  в негативна насока – последвали обвинения към нея в некомпетентност, поставил под контрол и наблюдение жилището й, за да следи кога е посещавана от приятеля й, целенасочено търсел поводи за  започване на дисциплинарни производства срещу двамата, каквито в действителност били предприети. Наблюдението на жилището  е ставало по устно негово нареждане  от подчинените му служители  и  е целяло да бъде издебнат  удобен момент за уличаването на двамата или някой от тях  в управление на МПС след употреба на алкохол. Служителката подала оплакване срещу началника си в съответното ОДП, в  последствие на което  напрежението ескалирало.   

 Срещу приятеля на служителката било образувано дисциплинарно производство, което  формално  се явява дисциплинарно нарушение, но за подобни нарушения, извършвани от други служители,  нямало такива последствия. Нарушението, за което той бил уличен, се явявало  една постоянна практика в РПУ-то и нерядко извършването на такова било нареждано от самия началник.

 Като последица от наблюденията, осъществявани над дома на служителката, все пак се стигнало до извършването на целената проверка за употреба на алкохол. Служителката и приятелят й били спрени, за да бъдат проверени с Дрегер. Приятелят й отказал проверка за алкохол с Дрегер и поискал талон за медицинско изследване и кръвна проба.  В последствие служителката била извикана в кабинета на началника, за да бъде тествана с Дрегер. КЗД е приела, че тези проверки не са  целели изпълнение на заповедта на Министъра с рег. № 1161 от 28.07.2006 г., която изисква ръководните служители на всички нива да организират постоянен контрол и предприемат ефективни мерки спрямо техните подчинени за недопускане управление на МПС след употреба на алкохол, а по скоро са били целенасочени и тенденциозни за уличаване в дисциплинарни нарушения. Защото имало други случаи на употреба на  алкохол от служители в сградата на РПУ по време на работа, за които началникът, макар и да знаел, не е предприемал никакви мерки. Включително е имало случаи, в които служители употребявали алкохол в кабинета му. От друга страна съставът е установил, че при подобен случай, няколко вечери преди проверката на приятеля на служителката, гражданин е отказал да бъде  тестван с Дрегер и дори не му бил съставен акт  за административно нарушение. Началникът бил известен за този случай и не предприемал никакви мерки, докато отказът на приятеля на служителката не останал без последствия. Това е дало основание на КЗД за приеме, че Началникът на РПУ не  е прилагал еднакви критерии при налагането на дисциплинарни наказания, както изисква разпоредбата на чл.20 от ЗЗДискр., а е подходил тенденциозно и е поставил в конкретния случай приятеля на служителката в по-неблагоприятно положение в сравнение с останалите му колеги. 

КЗД е счела за сексуален тормоз  спрямо служителката всички тези посочени по –горе  по-неблагоприятни действия по отношение на нея, а тези по отношения на приятеля й като преследване по асоциация / свързаност на лицата/, защото не е имало друго обяснение и доказателства, които да опровергаят подозрението, че те се  последица от отказа й да приеме  желанията на началника си за интимна близост и от оплакването й до по-горе стоящите служители в системата на МВР. Началникът  като ответна страна не е изтъкнал аргументи, които да сочат на обективно и разумно оправдание за предприетите спрямо служителката и приятеля й действия, несвързани с отклоняването  на неговите желания за по-близки отношения с нея, лишени от служебно естество. 

Към подаденото от служителката оплакване срещу началника  пред по- горе стоящите  ръководни служители  е било подходено твърде формално. В производството пред КЗД се изтъква, че  оплакванията й изглеждали пресилени. Заради това с решението си КЗД, освен че е  признала за основателна претенцията за сексуален тормоз, е препоръчала на Министъра на вътрешните работи, с цел гарантиране правото на недискриминация и равенство в третирането, да разработи правила, осигуряващи своевременното регистриране на устни и писмени сигнали и жалби за дискриминация, подадени от служители на Министерството, уведомяване за тях на оправомощените лица, както и правила, осигуряващи обективност на проверките с цел предотвратяване на дискриминация и неравенство в третирането при упражняване правото на труд от държавните служители в МВР.

 14. Международни стандарти за недопускане на дискриминация в полицията 

На международно ниво са приети редица стандарти относно работата на  полицейските служби  за предотвратяване  на дискриминация  при изпълняване на служебните  задължения. Особено важна роля играят препоръките на Европейската комисия срещу расизма и нетолерантността (ЕКРН), Комитета за премахване на расовата дискриминация и Съвета на Европа.

Препоръки относно борбата с расовата дискриминация и нетолерантността при осъществяване на полицейския контрол

Борбата с  дискриминацията и нетолерантността в обществото изисква активно участие на държавните органи, особено в сферата на поддържане на обществения ред и осъществяването на наказателни репресия спрямо  лицата,  извършили престъпления. Във връзка с осъществяване на полицейски контрол в контекста на борбата с престъпността следва да се посочат  две много важни препоръки, които имат съществено значение за ефективната борба с расизма и расовата дискриминация, а именно - Обща политическа препоръка № 11 на ЕКРН: Борба с расизма и расовата дискриминация при полицейски контрол и Обща препоръка 21 относно превенция на расовата дискриминация при администрирането и функционирането на системата за наказателно правосъдие на Комитета за премахване на расовата  дискриминация.
· По отношение на расовото профилиране

Съгласно Обща препоръка №11 на ЕКРН държавите-членки следва да предвидят ефективни защити срещу расистки актове, извършени от полицията. За целта следва да дефинират и да забранят със закон „расовото профилиране”. По смисъла на препоръката расово профилиране означава използване от полицията на определени признаци,  като раса, цвят на кожата, език,  религия, националност или национален или етнически произход в дейностите по контрол, надзор или разследване без обективно или разумно оправдание. Терминът включва действителни или предполагаеми признаци. Например лице е разпитвано с презумицата, че е мюсюлманин, въпреки че в действителност не е. Това  също  би представлявало  профилиране по признак религия.

Поначало използването на тези признаци няма обективно и разумно оправдание, освен ако не преследва законна цел и използваните средства за нейното постигане  са пропорционални. Въпреки това,  дори да съществува законна цел (например превенция на безредици или престъпление), използването на тези признаци в дейностите по контрол, надзор или разследване едва ли пак може да бъде оправдано, освен в случаи, когато полицията ги използва за описанието на лице, участващо в конкретна криминална дейност. За да се избегне расовото профилиране, дейностите по контрол, надзор или разследване, които могат да включват спиране, претърсване, проверка на самоличността, оглед на МПС, обиск, претърсване на жилище и други помещения, масови проверки за самоличност и претърсване следва стриктно да се основават на индивидуалното поведение и/или събраните данни.  


Държавите следва да извършват мониторинг на полицейските дейности с цел идентифициране на практики на расово профилиране, включително със събиране на данни по признаци, като например национален или етнически произход, език, религия и националност по отношение на релевантни полицейски дейности.  Препоръчва се още да се въведе разумен стандарт за подозрение, основан на обективни критерии. В тази връзка следва да се проведе и адекватно обучение на полицейските служители, включващо практически примери на оперативни ситуации, показващи поведението, което се очаква от полицаите при упражняване на техните правомощия.
· По отношение на всички форми на расова дискриминация и расово мотивирано поведение на полицията

Държавите следва да гарантират, че антидискриминационното  законодателството, забраняващо пряка и непряка расова дискриминация, обхваща  и дейността на полицията. Препоръчва  се  с полицейските служители да  се проведат обучения  по права на човека, както и относно действащите правни разпоредби срещу расизма и расовата дискриминация. Следва  още да се изградят  механизми за подкрепа и консултиране на жертвите на расова дискриминация или на расово мотивирано поведение  от страна на  полицията, както и  да се  гарантира ефективно разследване на такива случаи и така също, че извършителите на подобни  актове ще бъдат адекватно наказани. За целта следва да се гарантира, че са достъпни правна консултация и адекватна психологическа подкрепа, независимо дали в рамките на полицията или извън нея. Добре е да се изградят достъпни механизми за подкрепа на жертвите на расова дискриминация и расистки актове, когато тези актове са извършени от лица, различни от полицаите. В тези случаи, полицията трябва насърчава и консултира жертвите, насочвайки ги към структурата, която е най-подходяща за тяхната конкретна ситуация,  като например създаването на безплатна телефонна линия за оказване на помощ, която може да предостави на жертвите денонощна правна консултация и/или психологическа подкрепа на различни езици. В допълнение полицията  трябва да предвиди вътрешен механизъм за проверка на качеството на работата на полицията, включващ въпроси, свързани със случаи на расова дискриминация и расово мотивирано поведение. 
Важно е да се създаде и орган, независим от органите на полицията и прокуратурата, натоварен с разследването на предполагаеми случаи на расова дискриминация и расово мотивирано поведение от страна на  полицията. На този орган биха могли да бъдат предоставени следните правомощия за случаи, които не водят до наказателна отговорност - приятелско уреждане на спорове; мониторинг за дейностите на полицията и даване на препоръки за усъвършенстване на законодателството, регламенти и практики за борба с расизма и расовата дискриминация при полицейски контрол; а така също и създаване на кодекс на поведение.

· По отношение на ролята на полицията в борбата срещу расистки и други престъпления от омраза и мониторинга на расистки  и други, мотивирани от омраза инциденти.

В своята препоръка ЕКРН прави разлика между расистки престъпления и расистки инциденти. За разлика от расистките престъпления (които са понятия на наказателното право), расистките инциденти включват всеки инцидент, който се възприема като расистки от жертвата или от всяко друго лице. По тази причина, всички расистки престъпления могат да бъдат квалифицирани първоначално като расистки инциденти. Не всички расистки инциденти обаче ще съставляват расистки престъпления. Първоначално прокуратурата ,  а впоследствие и съдът определят дали извършеното деяние представлява  престъпление и съответно дали мотивите за неговото извършване  са били расистки. Това разграничение важи  и за всички  инциденти и   престъпления, мотивирани  от омраза, без значение от признака, посочен за мотив за тяхното извършване.
 

В разследването на инцидентите и престъпления от омраза е важно да се  гарантира,  че полицията щателно разследва  подобни деяния и отчита специфичния мотив  за тяхното извършване Препоръчва се веднага щом бъде докладван расистки  или друг инцидент, мотивиран от омраза, полицията да  следва задълбочено тази линия на разследване
. За тази цел на полицаите следва да бъдат предоставени конкретни указания за  действията, които да  предприемат, когато бъде докладван расистки или друг инцидент от омраза, включително по отношение на следните области: чувствителност спрямо жертвата; действия, което следва да се предприемат на местопроизшествието, за да се осигурят доказателства; местоположение и разпит на свидетели; търсене на заподозрения; изследване на възможни връзки с организирани расистки, включително неонацистки и скинхедски групи; процесуални действия с подробно изявление на жертвата. Препоръчва се  още създаването на отряди/отдели  в рамките на всяко полицейско отделение, специализирано в разглеждането на подобни престъпления, както  и издаването  на централно ниво на инструкции за повишаване на информираността сред полицията относно необходимостта от решително противодействие на престъпленията от омраза. 

Важно е да се създаде система за отчитане и мониторинг на расистки  и други инциденти от омраза, както и степента, в която тези инциденти се предават на прокуратурата и се квалифицират накрая като престъпления от омраза Освен това, полицията следва да събира подробна информация за всеки  инцидент. Това би могло да бъде направено например с попълване на формуляр за докладване на  расистки или  друг  инцидент от омраза, който следва да съдържа информация за  отношение на жертвата, заподозрения или нарушителя, вида на инцидента, неговото местоположение и участващите признаци.

Важно е също така да  се  насърчат  жертвите и свидетелите на расистки или други  инциденти  от омраза да докладват за такива  случаи. Всички агенции биха могли например да бъдат обучени да използват една и съща дефиниция за расистки  или друг инцидент от омраза и за това, какво следва да направят, когато жертви или свидетели се обърнат към тях. Поради това неполицейски агенции, които получават жалби, би следвало да действат като посредници  и при необходимост да подадат информацията на полицията. 

Препоръки  относно взаимоотношенията между полицията и членове на малцинствени групи

Важна част от международните стандарти са посветени на отношенията между полицията и етническите малцинства и по–специално ромите. Така например Обща препоръка XXVII относно дискриминацията срещу ромите на Комитета за премахване на расовата  дискриминация изрично възлага на държавите да предприемат мерки за предотвратяване на расово мотивирани актове на насилие срещу  ромите, като  за целта се гарантира незабавно действие от страна на полицията и другите компетентни органи за разследване на подобни актове. В препоръката изрично се подчертава задължението  на държавите да  вземат мерки за предотвратяване използването на незаконна сила от полицията срещу ромите, особено  в случаите на арест и задържане. 

Обща препоръка №11 на ЕКРН изисква още държавите членки да гарантират, че полицията се държи по професионален и безпристрастен начин, когато се занимава с престъпления, които не са расово мотивирани, но включват като жертви, извършители, свидетели членове на малцинствени групи. Препоръчва се също полицията да не разкрива пред медиите или пред широката общественост информация относно раса, цвят на кожата, език, религия, националност или национален или етнически произход на предполагаем извършител на нарушение. На полицията следва да се разреши да разкрива такъв вид информация, само ако това е строго необходимо и служи за законна цел, например в случай на съобщение за търсено лице. Особено когато изготвя статистическа информация, се препоръчва да се следи да не се допринася за разпространявано на предразсъдъци и стереотипи, свързващи престъпността и етническия произход или свързващи наличието на по-голям брой имигранти с увеличение на престъпността. Полицията следва да гарантира, че изнася обективна информация и по начин, който уважава многообразното общество и способства за насърчаване на равенството.

 В това отношение изрично следва да се предвиди, че полицейските служби  са длъжни да насърчават равенството и възпрепятстват расовата дискриминация при изпълнение на своите функции. За целта се препоръчва  съставянето на вътрешен кодекс на поведение срещу расизма и расовата дискриминация, както и провеждане на обучение на полицаи, които  в ежедневната си работа осъществяват контакт с представители на малцинствените групи. Такова обучение може да включва  обучение по езика на малцинствената група и  обучение по културен и религиозен плурализъм. То следва да бъде проактивно, като например може да включва  разиграване на ситуации и взаимодействие с членове на малцинствени групи.

С цел предотвратяване на конфликти на основата на расови предразсъдъци и борбата с актове на расово мотивирано насилие както срещу членове на ромската общност, така и срещу други лица следва да се поощряват подходящи мероприятия за комуникация и диалог между полицията и ромските общности  и организации. Средствата за установяване на диалог и сътрудничество включват провеждането на редовни консултативни срещи с представители на малцинствени групи и създаването на консултативни комитети, съставени от представители на малцинствени групи. Един начин за поощряване на диалога и сътрудничеството е назначаването на медиатори, които могат да играят важна роля като посредници, като при това избягват конфликт между полицията и съответната малцинствена група.

 
Важно е също така  да се насърчава участието на членове на ромската общност в полицията и другите правоприлагащи органи, като им се предоставят  равни възможности за кариерно израстване
. За целта могат да се приложат позитивни мерки като например се рекламира работа, насочена към поощряване на молбите за работа в полицията от членове на малцинствени групи или се даде възможност на членове на малцинствени групи, които не притежават необходимите умения посредством подготвителни курсове, да изкарат полицейските изпити. В препоръка №11 на ЕКРН се отбелязва, че мерките, улесняващи набирането на членове на малцинствени групи в полицията, не следва да се състоят от занижаване на професионалните стандарти. С цел предоставяне на равни възможности за професионално развитие на  членове на малцинствени групи в полицията се препоръчва приемането на правни мерки срещу служители, които на расова основа дразнят, оскърбяват или преследват колеги, както и механизми за наблюдение издигането на членове на малцинствени групи. Следва също  да се създадат и изпълняват ефективни вътрешни механизми за жалби срещу расистко поведение от страна колеги-полицаи.

По отношение  на възприетите от Съвета на Европа стандарти спрямо полицейската дейност в сферата на правата на малцинствата  следва да посочим  Декларацията за полицията на Парламентарната асамблея на Съвета на Европа от 1979г, както и приетият през 2001г. Европейски кодекс за полицейска етика (Препоръка 2001 (10) на Комитета на министрите на Съвета на Европа). И в двата документа изрично се подчертава нуждата от равноправно третиране на всички обществени групи и отделни граждани. В чл.40 на Европейския кодекс за полицейска етика  изрично се подчертава, че  полицията трябва да изпълнява своите задачи по справедлив начин, водена от принципите на безпристрастност и недискриминация
. Декларацията за полицията посочва, че „полицейският служител не трябва да взема участие в издирването, ареста, охраната или прехвърлянето на лица, които не са заподозрени, в извършването на незаконен арест, в претърсване, задържане, или преследване на лица заради тяхната раса, религия или политически убеждения.”
 15. Добри практики

Проект ”Гражданско наблюдение в полицията”
 се осъществява от Институт ”Отворено общество” – София по методология, одобрена от Генерална дирекция „Полиция”. Основните цели на проекта са изграждане на доверие между полицията и местната общност и осигурява на прозрачност на полицейската институция. Според методологията на проекта повече от 150 доброволци получават възможност да правят не предизвестени посещения по всяко време в 41 районни полицейски управления на територията на София, Бургас, Пловдив, Варна и Плевен. Основната задача на доброволците е в рамките на тези неочаквани проверки да осъществят независим мониторинг над местата за полицейско задържане и да установят до каква степен се спазват законовите изисквания и се зачитат правата на човека. Доброволците, които осъществяват гражданското наблюдение, преминават съответно през селекция, одобрение от органите на полицията и обучение в метода на гражданско наблюдение. Сред тях има представители на различни слоеве на местната общност. Самото наблюдение се осъществява като  доброволците посещават сградите на РПУ. Те работят в екипи до двама и изпълняват предварително съгласуван график. Единствено участниците по проекта имат информация за графика, а полицейските служители не са предварително уведомени. Доброволците оглеждат местата за задържане, обслужващите помещения и кабинетите на оперативните работници. Те провеждат и интервюта със задържаните за това как и при какви условия са били задържани като гарантират пълна конфиденциалност; имат достъп и до документацията по задържането, която има отношение към целите на проекта. Екипът наблюдатели провежда разговори и с полицейските служители. На базата на своите наблюдения доброволците попълват екипни доклади, като представят фактите, констатирани по време на наблюдението. Всеки месец и директорът на съответната областна дирекция "Полиция" и гражданските наблюдатели получават копие от обобщените доклади. Накрая, всеки три месеца се изготвят тримесечни аналитични доклади, които освен на заинтересованите страни, се представят и на обществеността чрез медийна кампания. По проект "под наблюдение" са 14 показатели. Основните сред тях са информираност на задържаните лица за правата им; осигуряване на медицинска и правна помощ, както и преводач на задържаните; сигнали за злоупотреба със сила; воденето на документацията по задържане; състоянието на материалната база в РПУ3.В резултат на извършеното наблюдение са отчетени подобрения в работата на полицейските служби в няколко от наблюдаваните области – предоставяне на храна на задържаните лица, водене на документи и регистри и хигиена в РПУ.

Международен семинар на тема „Полицията и малцинствата”, 28-29 септември 2006 г., информация „Център за изследване на демокрацията”
 Цел на семинара е разширяване на благоприятни възможности за българските неправителствени организации да работят с правителството и правоприлагащите органи с цел предотвратяване и анализиране на проблемите, свързани с  дискриминацията и с насилието на етническа и расова основа.

Декларация „Ръководни принципи и препоръки за взаимоотношенията полиция-медии” ,Варна 2000

 Във връзка с проблемите в отношенията полиция и медии и липсата на правила  и писмени указания за подлежащите на публикуване от пресцентровете факти при  изготвянето на информационния бюлетин в рамките на РДВР в страната е приета Декларация –„Ръководни принципи и препоръки за взаимоотношенията полиция – медии”. В принцип 6 от Декларацията, озаглавен „Дискриминация”, са приети следните правила: Полицията не може да предоставя информация, която дискриминира по отношение на расовата принадлежност, етническа група, националност, пол, сексуална ориентация, религия, възгледи или мнения. Полицията може да разпространява подобна информация за извършител или жертва на престъпление само в случаите, когато това е пряко свързано с престъплението и е в интерес на разкриването или превенцията на престъпността. Представяната на медиите статистическа информация, свързана с работата на полицията, следва да отговаря на посочените по-горе изисквания. Допустимо е при предоставяне на статистическа информация да се изнасят данни за различни етнически групи по недискриминиращ и безпристрастен начин в случаите на наличен обществен интерес за получаване на пълна информация за работата на полицията. Недопустимо е дискриминация при предоставяне информация на медиите или обществеността. В частност полицията не може да поставя в неравнопоставено положение отделни медии или журналисти и следва да осигури равен достъп до информация за всеки.

Рамковата програма за равно интегриране на ромите в българското общество
От 2005г. се провеждат теоретико-практически курсове за обучение на служителите от Охранителна полиция за  работа с ромските малцинства с цел премахването на неравно третиране на ромите и подобряване на квалификацията на полицейските служители за ефективна работа в мултиетническа среда при спазване на стандартите на правата на човека Част от курсовете се провеждат в националните учебни центрове - в град Пловдив и Плевен, а останалите по места в СД „Полиция” и ОДП в страната.

Постоянна работна група по правата на човека към МВР
 С оглед подобряване на стандартите в полицейската дейност и зачитане на правата на човека през 2002 г.  е създадена постоянна работна група по правата на човека към МВР, която се състои от предста​вители на централната администрация и службите на МВР. Групата е пред​седателствана от зам. министъра на вътрешните работи. Нейната цел е да бъдат преодолени предпоставките за нарушения на човешките права в рамките на системата  на МВР. В резултат в Дирекция на Национална служба "Полиция" е сформирана и специализирана Комисия по правата на човека. Такива комисии са създадени в СДВР и всички РДВР в страната.

Етичен кодекс на служителите на МВР с поли​цейски правомощия
, приет през месец октомври 2003 г.. В него са предвидени клаузи, според които полицейските служители третират рав​ноправно всички граждани в ежедневната си полицейска работа и в случаи на употреба на сила, при това отчитайки неравностойно​то положение на социално уязвимите групи. Въведени са конк​ретни антидискриминационни норми, целящи да предпазят от подобни практики както самата полицейска организация, така и всички хора, които влизат в контакт с органите на реда по един или друг повод. Кодексът посочва, че "полицейс​кият служител уважава отделните граждани и общности и зачита техните традиции, вярвания и начин на живот, съвместими с право​вата държава" (чл. 26). Член  27  предвижда, че „[п]олицейският служител не допуска дискриминация на базата на пол, раса, език, религия, образование и убеждения, политическа принадлежност, мнение, национален или социален произход, етническа принадлежност, инвалидност, възраст, сексуална ориентация, лично и обществено положение, имуществено състояние  или друго основание.” 

16. Препоръки 

Някои от полезните препоръки за недискриминационното функциониране на полицейските служби и тяхната дейност  могат да бъдат  следните: 
· Чрез публични форуми и дискусии да се достига до етническите и религиозните малцинствени общности с цел укрепване на взаимното доверие и разбирателство. Разработване на различни инициативи насочени към тези общности.
· Добре е да се наемат на работа кандидати от имигрантската и малцинствени общности с цел създаване на полицейска служба, която отразява многообразието на обществото, на  което служи. Насърчаване на цялостна политика по недискриминация  в полицейските служби.
· В официалните изказвания да не се изтъква етническият произход на лицата, освен ако това не е пряко относимо и необходимо. В информационните бюлетини относно престъпността поначало не е необходимо да се обсъжда етническия произход както на жертвите, така и  на извършителите. Всеки един информационен бюлетин следва да разглежда всички субекти равноправно. При публикуване на статистика относно престъпността, броят на арестите и другите въпроси от компетентността на полицията, органите на реда трябва да бъдат етнически неутрални, да избягват създаването на нежелани асоциации между извършваните престъпления и имигрантската и малцинствена общност. 

· Въвеждане на система за мониторинг върху извършените проверки и етническия произход на проверяваните лица, с цел установяване на определени модели и съответно повишаване ефективността на тези проверки.
· Следва да се провери дали събирането на данни относно етнически произход е съобразено със стандартите за защита на личните данни. Добре е образците на протоколите за извършените проверки да бъдат предварително прегледани от националните органи за защита на личните данни.
· Добре е полицейските служби да поддържат редовен контакт с обществото, особено с представители на малцинствата, като част от водената политика на борба с дискриминацията. Подобни срещи могат да увеличат доверието на обществото към органите на реда и да допринесат за събирането на информация относно престъпни прояви и разрешаването на различни проблеми, които безпокоят гражданите.
· Добре е да се преразгледа, а при нужда да се усили, контролът върху патрулиращите полицаи и извършваните от тях проверки, за да се прецени дали  спирането на лицата за проверка се извършва безпристрастно и ефективно. Ръководителите на полицейските звена следва да използват протоколите за извършените проверки, за да проверят причините, които техните служители посочват за извършените проверки, както и да преценят тяхното поведение по време на тези проверки.
· Да се предвидят обучения за ръководителите на полицейските звена за осъществяване на ефективен контрол по отношение на извършваните проверки от техните служители.

· Да се предвидят обучения за извършването на проверки от служителите на реда, които трябва да са мотивирани  единствено от личното подозрително поведение от субектите, а не от фактори, които водят до етническо профилиране.

· Получаването на обратна информация от обществото е важно с цел подобряване работата на органите на реда. Ето защо се препоръчва да се търси обратна връзка чрез поставяне на специални кутии за коментари, проучвания и създаване на специални отдели, които да разглеждат подавани жалби срещу работата на полицейските служители.

Раздел ІV

 Дискриминацията и  местното самоуправление

17.Правна уредба на местното самоуправление и забраната за дискриминация в местната власт  
Територията на всяка държава се разделя на административни единици, в които наред с централното управление се осъществява и местно управление от местни органи. Идеята за местното самоуправление се свързва със самата държава, нейното устройство и съотношение на компетентностите на органите в центъра и по места. Тя отразява необходимостта и желанието хората сами да решават своите дела и да участват наред с централните държавни органи в реализирането на общонародните, държавните задачи с местно значение.

Местното самоуправление е основна структура в системата на социална организираност във всяка демократично изградена държава. То е форма на децентрализация на държавна власт и е свързано с правото на териториалните общности и на избраните в тях органи да решават проблемите си.

Легално определение за местно самоуправление дава Европейската харта местно самоуправление (ЕХМС).
 
Понятието за местно самоуправление се съдържа в чл.3, т.1 от ЕХМС, според който „под местно самоуправление се разбира правото и реалната възможност  за местните общности да регулират и да управляват в рамките на закона, на тяхната отговорност и в интерес на тяхното население, съществена част от обществените дела”. Същността на местното самоуправление се изразява във възможността на населението самостоятелно да решава въпроси от местно значение, свързани с неговите потребности. Някои от основните характеристики на местните органи за самоуправление са:

1. те са публично правни субекти;

2. притежават качества на юридически лица;

3. притежават властнически правомощия в рамките на административно-териториалната единица;

4. дейността им има публичен характер;

5. притежават автономия в рамките на закона да определят суверенно своята вътрешна организация и ред на дейност;

6. решенията им имат държавно властнически  характер.

Съгласно чл. 4 от ЕХМС основните правомощия на органите на местно самоуправление се определят от Конституцията или от закона. 

Конституцията на Република България в Глава VІІ урежда основните въпроси на местното самоуправление и местната администрация, доразвити в Закон за местното самоуправление и местната администрация, Закон за администрацията, Закон за административно – териториалното устройство на Република България, Закон за местните избори, Закон за общинската собственост и др., което дава стабилна правна основа за осъществяване на дейността на органите на местното самоуправление.

Местното самоуправление в Република България е гарантирано в основния закон - Конституцията, според която територията на страната се дели на общини и области. Характерът на общината като основна административно-териториална единица, в която се осъществява местното самоуправление е установен в чл. 136 от Конституцията. 


Гражданите могат да участват в управлението на общините по два начина:     непряко - чрез избраните от тях на общинските избори органи на местно самоуправление и пряко - чрез референдуми и общи събрания, като ролята на гражданите при формирането на местните политики нараства. 

Законът за местното самоуправление и местната администрация (ЗМСМА), урежда обществените отношения, свързани с местното самоуправление и местната администрация. В него ясно са регламентирани основните правомощия на органите на местно самоуправление.

Местните органи са изградени на няколко равнища и представляват разнородна по характер система: органи на изпълнителната власт и органи на местното самоуправление 

Областта е административно-териториална единица за провеждане на регионална политика на държавата за осъществяване на държавното управление по места и за осигуряване на съответствие между националните и местни интереси. В областта се назначава областен управител. Той е едноличен орган на изпълнителната власт с обща компетентност, който осигурява провеждането на държавната политика на територията на областта чрез него се осъществява децентрализирано държавно управление, съобразено с регионалните особености и интереси. Областният управител е подчинен и подконтролен на Министерския съвет. Той се подпомага от административен апарат - служби, експерти и други. 

Общината е основната административно-териториална единица, в която се осъществява местното самоуправление. Съгласно чл.14 от ЗМСМА, общината е самостоятелно юридическо лице, има самостоятелен бюджет и собственост, който се използват в интерес на териториалната общност. 

 
Кметът е орган на изпълнителната власт, който се избира от населението за срок от четири години. Той притежава обща компетентност и ръководи цялата изпълнителна дейност на общината.

Общинският съвет е орган на местното самоуправление в общината. Избира се от населението за срок от четири години по ред, определен със закон. На общинските съвети са предоставени основните правомощия по общото управление на общината. Те определят политиката на общината за нейното развитие, решават местните проблеми на икономиката, опазване на околната среда, грижат се за здравната, социалната, образователната, културната сфера, комунално-битовото и административното обслужване на населението. Общинският съвет няма статут на самостоятелно юридическо лице.

Конституционен принцип в Република България е недопускането на ограничения на правата или привилегии, основани на раса, народност, етническа принадлежност, пол, произход, религия, образование, убеждения, политическа принадлежност, лично и обществено положение или имуществено състояние. Тази забрана действа спрямо всички при упражняването и защитата на предвидените в Конституцията и законите на Република България права и свободи.

Местните власти следва да работят в посока гарантиране на тази свобода, като следят интересите на всички социални групи, представени на тяхна територия да бъдат зачитани, като създават и усъвършенстват механизми за предотвратяване на дискриминационни практики. Чрез своите правомощия и публични политики те имат водеща роля в създаването на обществена среда, свободна от прояви на дискриминация и нетърпимост. 

Такова задължение им се вменява и със Стратегията за иновации и добро управление на местно ниво, приета във Валенсия на 15-16 октомври 2007 г., чиито Единадесети принцип – Човешки права, културно разнообразие и социално единство, акцентира върху формирането на воля за недопускане на дискриминация на граждани или изключването им от обществения живот:

„Човешките права, които са в сферата на влияние на местната власт, се зачитат, защитават и прилагат, и се взимат мерки за борба с дискриминацията, на каквато и да е основа. Културното разнообразие се приема като преимущество и се полагат постоянни усилия всички да откриват своите интереси в местната общност, да се идентифицират с нея и да не се чувстват изолирани. Насърчава се социалното единство и интеграцията на изостаналите райони. Гарантира се достъпът до важни услуги, особено за най-не привилегированите части от населението.“

Законът за защита от дискриминация въвежда позитивни задължения за органите на местно самоуправление, като стоящи най-близо до гражданите и техните интереси, да предприемат всички необходими мерки за постигане на целите, определени в чл.2 от ЗЗДискр / виж чл.10 от  същия закон/. Разпоредбата на чл.11 от ЗЗДискр.  вменява в отговорност и задължение на органите за местно самоуправление да предприемат  насърчителни мерки: 

· в областта на образованието и обучението за осигуряване на балансирано участие на жените и мъжете, доколкото и докато тези мерки са необходими ;
· специални мерки в полза на лица или групи лица в неравностойно положение на основата на признаците по чл. 4, ал. 1 от ЗЗДискр. с цел изравняване на възможностите им, доколкото и докато тези мерки са необходими.
Приоритетно следва да се предприемат изравнителни мерки за лица и групи, подложени на множествена дискриминация.  
Комисията за защита от дискриминация (КЗД), като специализиран орган за предотвратяване на дискриминация,  защита от дискриминация и осигуряване равенства във възможностите, определя като приоритет в дейността си партньорство с местната власт. По инициатива на Комисията са определени и обучени общински координатори за работа по въпросите на дискриминацията.
18. Обществени нагласи и настроения, статистически данни 

Социологически изследвания 
По поръчка на КЗД агенция „Медиана” в периода 20–29 март 2006 г. извърши национално представително изследване на тема „Администрация и етническа дискриминация”. То  е представително за страната, но не е представително за отделните етническите групи. 
Изследването регистрира силна нетолерантност от страна на обществото  по отношение на възможността на представители на малцинствените общности да заемат висши държавни и общински постове. Нетолерантността е дотолкова силна, че дори се отричат основните демократични принципи – правото да избираш и да бъдеш избиран. Участниците в изследването декларират наличието на диференцирано отношение към различните етноси от страна на администрацията.  Това се отнася както за случаите, когато администрацията е чисто българска, така и в случаите, когато е предимно от български турци или смесена. Данните показват, че при ползването на административни услуги или при кандидатстване на  работа в общински структури, все още различните етнически общности чувстват  разделение. 

През 2009г.  агенция „МБМД”  проведе национално представително изследване за нуждите на КЗД на тема „Проблеми на дискриминацията  в заетостта, образованието, достъпа до стоки и услуги  сред бежанците, имигранти и други групи чужденци в Република България”. Според данните от изследването чуждестранните граждани са изключително доволни от живота в България. Това сочат отговорите на конкретно зададения въпрос, които са силно позитивни – една трета от всички запитани (33%) са напълно доволни, а повече от половината декларират, че са по-скоро удовлетворени (53%). Това е ясен индикатор, че условията на живот у нас – в общия смисъл на социо-икономическа среда – отговарят на изискванията и очакванията на голям дял от чужденците, които идват у нас от държави извън ЕС (85%), и са налице достатъчно възможности за реализация. Според погледа на чужденците бизнесът в България е отворен към чужденците и вероятно в работата им не се обръща силно внимание на основните белези, според които иначе се чувстват дискриминирани – цветът на кожата и езиковата бариера. За започване на работа се разчита предимно на неформални връзки с българи или чужденци; съвсем малък дял чужденци са се обръщали към съответните институции – Бюрата по труда. Чужденците са доста внимателни, когато трябва да посочат в какво именно се изразява „различното” отношение към тях, вероятно и стремейки се да не бъдат обвинени в лошо отношение към социалната среда в България. Чужденците, произхождащи от Близкия и Далечния Изток, се чувстват най-силно дискриминирани у нас. По всяка вероятност това се дължи на различния цвят на кожата им, невладеенето на български език, а също така и историческото ни наследство на негативно отношение към мюсюлманите. Най-често различно отношение към чужденците се проявява в неформалните контакти във всекидневни ситуации и във взаимодействията с държавната и местната власт. Водещите причини според чужденците да бъдат третирани като различни от българите са на първо място цвета на кожата, а след това – езиковата бариера. Според тях контактите с администрацията  се възпрепятстват в голяма степен от езиковата бариера, като във фокус групите се  споделят случаи, в които чужденци са се обръщали към  административни звена с помощта и посредничеството на преводачи, но това не винаги  водело до очакваните от тях резултати. Чужденците възприемат България като западно ориентирана държава – ако се съди по благосклонността на българите към западноевропейци и американци - и смятат, че недоверие сред българите има основно към идващите от изток, с изключение на Русия. Като цяло оценката на чужденците е, че в България степента на дискриминацията е или сходна, или по-слаба от тази в други страни. Най-чувствителни към дискриминацията тук са хора от Близкия Изток.

Резултатите от социологическо изследване на КЗД на тема „Дискриминация и сексуална ориентация” от 2006г. сочат на силна нетолерантност към хората със сексуална ориентация, различна от хетеросексуалната -  51% от анкетираните се съгласяват с твърдението, че хомосексуалните не трябва да заемат държавни постове, а 22% от анкетираните не го споделят. Около 60 % от анкетираните считат, че гей парадите  са вредни за обществото и изявите на хомосексуалисти по телевизията и други медии трябва да се забранят. Прави впечатление, че нетолерантността към публичните изяви на хомосексуалните е по-висока отколкото към самия факт на тяхното съществуване. Очевидно  голяма част от българското общество оценява хомосексуалността като  “порок”, който има право да съществува само в скрит вид. 
В друго социологическо изследване на тема „Социални дистанции и етнически стереотипи  за малцинствата в България” 
 са идентифицирани пространствените дистанции  в отношенията между различните етноси и чужденци. Те са важни за местните органи, защото могат да им бъдат в полза и помощ за своевременното предприемане на адекватни превантивни мерки за предотвратяване на сегрегирането на цели общности в отделни части от населените места.Според данните от това проучване  в българското общество  най- приемливите непосредствени съседи – чужденци са тези от държавите –членки на ЕС  и Русия, а най – нежеланите съседи се явяват  албанци, негри от Африка и кюрди. Нивото на съгласие за съжителство в един квартал варира според етническата принадлежност, например 53,2% са съгласни да живеят в един квартал с граждани от ЕС, 43,6% с турци, 40,6% с евреи, 31,7% с китайци, 31,3 % с роми, 28% с негри  и 26 % с кюрди. По-високи са процентите на положителни отговори  на въпросите за съжителство в едно населено място, регион или в една държава, т.е при по-големи дистанции се увеличава  приемливостта за съжителство с „различните” , докато  за по-близките дистанции като непосредствен съсед или гост в дома  делът на  деклариралите съгласие спада. Делът на съгласните децата им да учат в класове  с преобладаващо присъствие на деца от малцинствата е  минимален – варира от 22 % за класове с преобладаващо присъствие на деца от  държави в ЕС , 10% за класове, в които преобладават деца от турски етнически произход, 5,9 % за класове, в които преобладават деца от ромски произход, до 3,8 %  при класове с деца - негри. Нивото на съгласие се увеличава почти двойно , ако се отнася до клас с деца от малцинства в рамките на 1/2  от общия брой. С намаляването на  децата от малцинствата в класа до 1/3 от общия брой се увеличава  в пъти приемането децата на респондентите  да бъдат обучавани в такъв клас. Най-високи нива на приемливост се регистрира сред респондентите, ако децата от малцинства в класа са няколко на брой – например около 78-79 % са съгласни децата им да бъдат обучавани в един клас с няколко деца  от Русия или  от държави- членки на ЕС,  69,3 % са съгласни  при няколко деца от турски етнически произход, 66,2 %  при няколко деца от ромски етнически произход , около 58-59 % при няколко деца негри. В същото изследване са проучени нагласите  към жилищните политики на местно ниво, направен е анализ на  противопоставянето и съгласието да бъдат предоставяни жилища на представители на различни етнически общности в непосредствена близост до това на респондентите. Изследването отчита  дела на категорично  намерение сред респондентите да напуснат жилището си и да се преместят да живеят на друго място, ако семейства  от малцинствата си закупят жилища в квартала – 13% е дела, ако се отнася до малцинства кюрди, 12% , ако става въпрос за роми, 5,6 % до турци и 3,2 % до англичани. Пълният текст на изследването, който може да бъде намерен на официалната интернет страница на Институт „Отворено общество”, може да  служи като ориентир за подбиране на подходящи механизми за преодоляването на съществуващите дистанции чрез инициативи и политика на органите на  местното самоуправление, отчитайки настроенията и нагласите в обществото  в сферата на образованието, жилищното настаняване и трудовия пазар.

Статистически данни   
През 2009г. Националният статистически институт публикува статистически данни и анализи по признаците пол, възраст и образование досежно  общинските администрации и състава на общинските съвети, представени в електронна публикация "Местни органи на управление в Република България 2009"
. Изданието е двуезично (на български и английски език) и съдържа резултатите от изчерпателното наблюдение на НСИ на органите на местното управление в Република България към 31.03.2009 година. Включена е информация за избраните общински съветници и заетите лица по щата в областните и общинските администрации, работещи в общините и кметствата. Информацията за служителите в местните органи на управление е представена по пол, възраст и степен на образование. Данните на национално и регионално ниво са публикувани в съответствие с административно-териториалното деление на България - по общини, области и райони за планиране. Статистическите данни с официален характер, съдържащи се в изследването, разкриват обезпокоителни  фактически диспропорции  по признак пол и възраст, които не съответстват на действителното представителство на половете и възрастовите групи сред обществото ни. Следователно съставът на общинските администрации и общинските съвети не  отразява богатото многообразие на обществото по възраст и пол  такова, каквото то е  де факто. Членовете на общинските съвети са 5 234, като преобладават мъжете -  3 930, или 75.1% от общия брой общински съветници. Основната част от общинските съветници - 78.9%, са хора с професионален и житейски опит в активна творческа възраст между 30 и 54 години. Относителният дял на мъжете съветници е 73.6% от всички заети на тази възраст, а на жените съветници - 26.4%. Младите общински съветници на възраст до 30 г. съставляват  4.0% от всички избрани съветници. Мъжете на тази възраст са 3.9% от всички мъже общински съветници, а жените - 4.2% от всички жени общински съветници. Заетите лица по щата на общинските администрации, работещи в 264 общините, са 20 176. На възраст до 49 г. са 12 264.5, или 60.8% от общия брой заети лица в общинските администрации, от тях 72.7% са жени и 27.3% - мъже. Заетите лица по щата на общинските администрации, работещи в кметствата, са 5 211, от които 2 487 (47.7%) са мъже и 2 724 (52.3%) - жени. Преобладаващата част от работещите в кметствата са на възраст до 54 г. -  3 842.5 души, или 73.7% от общия брой. Само 260.5 души по щат са на възраст под 30 г., като 82 са мъже и 178.5 - жени. Над трудоспособна възраст са 475 души, което представлява 9.1%  от заетите в общинската администрация в кметствата в страната. Тревожна е диспропорцията по пол в състава на общинските съвети, където мъжете са свръх представени за сметка на жените, докато в общинските администрации се наблюдава напълно противоположната  ситуация – жените са  свръх представени за сметка на мъжете. Тези диспропорции налагат  предприемането на  адекватни изравнителни мерки  както от органите на местното самоуправление, така и от други обществени органи, защото сочат на фактическо дисбалансирано представяне на половете в зависимост от  това дали се отнася до  общински съвети или до общинска администрация.
19.Практика на  Комисията за защита от дискриминация – случаи на дискриминация в дейността на органите на местно самоуправление  
В дейността на органите на местното самоуправление с най-голяма степен на обществена значимост са приеманите от тях подзаконови нормативни актове или прилаганите от тях административни практики, съдържащи предпоставки  за реална дискриминация или за чувството за извършена такава  у засегнатите  лица. Случаите на нарушаване принципа на равенство в третирането в местното самоуправление, с които КЗД е сезирана,  могат да бъдат класифицирани  по ред начини -  според характера на нарушението, вида дискриминация, признака, по който е извършена, както и с оглед на формата на изпълнителното деяние  - действие или бездействие или по други критерии. Наред с разглеждането на индивидуални жалби за дискриминация, КЗД е постановявала по своя инициатива решения, с които е предписвала и препоръчвала  предприемането на определени мерки от органите на местното самоуправление с оглед спазването на принципа на равенство в третирането  и осигуряване на равни възможности за представителите на уязвими групи. 
Достъпна архитектурна среда

Изграждането и поддържането на архитектурна среда, която затруднява достъпа на лица с увреждания до публични места, се смятат за дискриминация (виж чл.5 от ЗЗДискр.). Законът за интеграция на хората с увреждания (ЗИХУ) предвижда специални задължения за държавните и общински органи. За общините съществува задължението, в рамките на предоставената им компетентност, да осигурят достъпна архитектурна среда в детските градини и училищата, достъпен обществен транспорт, специални транспортни услуги, достъп на хората с увреждане до местата за обществено ползване, както и необходимите материални условия и средства за осъществяване на социални контакти. Посочените задължения са доразвити в разпоредбата на  чл. 3 от Наредба № 6 от 26.11.2003 г. за изграждане на достъпна среда в урбанизираните територии устройството и изграждането на урбанизираните територии. Централните и териториалните органи на изпълнителната власт организират тяхното ползване от цялото население, в т. ч. от хората с увреждания. Разработването на  програми за достъпност, съдържащи мерки за адаптиране урбанизираната територия и на отделни сгради и съоръжения в нея, е включено в задълженията на кметовете на общини, а общинските съвети ежегодно приемат конкретните мерки и осъществяват контрол по изпълнението им. Срокът за преодоляване на архитектурните, транспортните и комуникативните бариери за хората с увреждания до сгради – държавна и общинска собственост, определен в пар.6 от ПЗР на ЗИХУ, изтече на 31.12.2006г. 
КЗД е издала няколко решения,  с които е предписала  на държавни и общински органи различни мерки за осигуряването на достъпна архитектурна среда за хората с увреждания.  С решение № 31 от 11.07.2006 г. КЗД, в пълен състав, е предписала на всички министри, областни управители, общински съвети, кметове на общини, общини, райони и населени места, както и на кметски наместници да предприемат необходимите мерки за привеждане на архитектурната среда на стопанисваните от тях сгради в съответствие с изискванията на параграф 6 от Преходните и заключителни разпоредби на Закона за интеграция на хората с увреждания. Въпреки законовите изисквания и предприетите мерки от страна на КЗД адаптирането на средата, в която живеят хората с увреждания, е в незадоволителна степен – в не малко  обществени сгради все още липсва осигурен  достъп, което обуславя и наличието на жалби за инфраструктурна недостъпност – сгради, в които се помещават общински администрации, културни институции, етнографски комплекси, градски транспорт и др. С решение № 73 от 24.07.2007г. КЗД е предписала на отговорните за това държавни и общински органи да осигурят свободен достъп до секционните избирателни комисии на хората с увреждания, за да могат да упражняват правото си на глас при провеждане на избори.  С решение №60 от 08.04.2008г. КЗД е предписала на Министъра на финансите и на Министерски съвет при изготвянето и приемането на консолидирания проектобюджет  на държавата за 2009г. да бъдат предвидени допълнителни и целеви финансови средства за осъществяване на мероприятия по премахване на архитектурни бариери и изграждане на достъпна  архитектурна и жизнена среда за хората с увреждания. Със същото решение е предписано на Директора на  ДНСК  да осигури неиздаването на разрешения за ползване на новопостроени, реконструирани или ремонтирани сгради, когато  не са изградени или монтирани необходимите  съоръжения за достъпна архитектурна среда. Адресат на това решение са също така кметовете на общини и общинските съвети, на които е предписано при изготвянето  и приемането на проектите на общинските бюджети да залагат и предвиждат допълнителни и целеви финансови средства за мероприятия  за осигуряване на достъпна архитектурна среда. КЗД е задължила кметовете на общини да упражняват контрол над главните архитекти на общините, за да не бъдат одобрявани  строителни книжа, които не предвиждат  необходимите съоръжения за достъпна архитектурна среда на хора с увреждания, както и да не бъдат издавани разрешения за ползване (удостоверения за въвеждане в експлоатация) на строежи, които не удовлетворяват изискванията на Наредба №6 от 26.11.2003 г. за изграждане на достъпна среда в урбанизираните територии устройството и изграждането на урбанизираните територии.
През 2008г. КЗД предприе кампания с широкото участие на представителите на медии, за да провери дали и доколко са изпълнение дадените предписания за пригаждане на архитектурната среда към нуждите на хора с увреждания. Бяха извършени поредица от проверки на място по график в  различни министерства и централни ведомства, при които се установи, че част от тях са предприели мерки предварително и са изградили рампи или асансьори, за да осигурят  достъпа на хора с увреждания. Други, които бяха изостанали в изпълнението на предписанията, под  натиска на обществения отзвук в медиите на  започнатата от КЗД проверка възложиха проектиране и откриха обществени поръчки за доставка и изработване  на необходимите за достъпната архитектурна среда съоръжения. 

Друг начин за сериозен натиск  върху местните власти, за да изградят и поддържат достъпна архитектурна среда за нуждите на хората с увреждания, се очертава вече утвърдената съдебна практика по искове за неимуществени обезщетения, предявени от хора с увреждания за компенсиране на моралните им болки и страдания от изолацията, в която  остават заради липсата на ефективни мерки за реална физическа достъпност на градската среда ( сгради, улици, светофарни уредби, обществен транспорт и други). КЗД е участвала в поредица от такива дела, заведени от хора с увреждания  срещу общинските власти  за парични компенсации на претъпените от тях морални страдания. Според утвърдената съдебна практика   поддържането на недостъпна архитектурна среда  за хората с увреждания може да струва на общините много по-скъпо отколкото разходите за  пригаждането й към нуждите на хора с увреждания. За едно лице с увреждане обичайно съдилищата присъждат обезщетение за неимуществени вреди  в размер на 10 500 лева за период  от  около две години, в които те са били подложени на изключване и изолация заради не до там достъпната архитектурна среда. Няма пречка лицето с увреждане да предяви нов иск за обезщетение  и за следващите периоди от време, когато общината продължава да бездейства и не осигурява реална достъпност. Всяка една община може да направи  поне ориентировъчно своите разчети колко би й струвало  пасивното или неадекватно отношение към отговорностите й за привеждане на съществуващата архитектурна среда към нуждите на хора с увреждания или изграждането на нова такава, която създава бариери. 
Градски транспорт
КЗД е разгледала няколко случая, в които оплакванията  са насочени към местните власти заради по-неблагоприятно третиране или изключване от предоставяните преференции и отстъпки за пътуване в градския транспорт. 
Наредбата за превоз на пътници и условия за пътуване с масовия градски транспорт на територията на Столична община  не е предвиждала възможност за издаване на абонаментна студентска карта за градски транспорт със съответната преференциална цена за студенти, обучаващи се във ВУЗ, чийто ректорат е извън територията на Столична община, в сравнение с тези студенти, които учат във ВУЗ, чийто ректорат е на територията на Столична община. В КЗД е подадена жалба от студент в редовна  форма на обучение, живеещ на територията на Столична община.Студентът се обучава се  във ВУЗ, чийто ректорат се намира в друго населено място в близост до гр. София, но извън територията на Столична община. Той се оплаква, че както всички останали студенти, учащи в град София, и той ежедневно ползва градския транспорт в Столична община, за да стигне  до  мястото на учебните занятия, но според Наредбата не му се полага абонаментна студентска карта при преференциални цени, на каквато имат право другите студенти, чийто ВУЗ има ректорат на територията на Столична община. С решението си КЗД е установила, че липсва обективно и разумно оправдание  за изключване на студентите, учещи във ВУЗ с ректорат извън Столична община, от възможността за получаване на студентска абонаментна карта за обществения  транспорт при същите преференциални цени като останалите студенти. КЗД е приела, че неиздаването на исканата от жалбоподателя абонамента студентска карта и  правилата на Наредбата представляват пряка дискриминация на основата на личното положение на студентите. Заради това е препоръчала на Общинския съвет да измени текстовете от Наредбата, които  създават дискриминационна практика и разделение на студентите в зависимост от това къде се намира ректоратът на ВУЗ, в който се обучават. 

В друг случай  КЗД е разгледала  увеличението на цените на абонаментните карти  за градския транспорт за хора с увреждания, които са предвиждали  най-голямо увеличение на цените на картите за лица  с намалена работоспособност от 50% до 70,99 % в сравнение с увеличението на цените за лицата с по-голям процента на намалена работоспособност. КЗД е установила, че непропорционалното по- голямо увеличение на цените на картите за градски транспорт за лицата с по-ниска степен на намалена работоспособност от 50 % до 70,99 %  в сравнение с по-малкото увеличение на цените за лицата с по-висок % на намалена работоспособност представлява дискриминация на основата на степента на увреждане .   
Определяне на  местни такси и цени на услуги
Определянето на местните такси и цени на услуги  попада в компетентността на общинските съвети. В практиката на КЗД  са разгледани и разрешени  няколко случая за дискриминационни такси и цени на услуги, но има и други подобни производства, които  към момента на подготовка на тази публикация са  в процес на разглеждане. От решените случаи  са установени следните форми на дискриминационни такси и услуги: 

Определянето на диференцирани по размер такси за ползването на общински детски ясли и градини в зависимост от  доходите на родителите  представлява пряка дискриминация на основата на имуществено състояние. Според КЗД  една такава практика се явява дискриминация, забранена от закона, защото таксите не са данъци, те се определят и заплащат за ползването на услуга и не зависят от доходите на потребителите. Няма обективно и разумно оправдание за една и съща по вид, качество и обем услуга  - ползване на детски ясли и градини  да бъдат определяне различни по размер такси в зависимост от дохода на  родителите. 

Според практиката на КЗД дискриминация представлява и определянето на  размера на таксите  за детски ясли и градини в зависимост от наличието на постоянен адрес на територията на съответната община. Забраната за дискриминация не допуска  таксата за детска ясла или градина за децата на родителите, които нямат постоянен адрес на територията на съответната община, да бъде  в двоен размер в сравнение с  този за родители,  които имат постоянен адрес в общината . 

Дискриминация е определянето на най- високи промили на таксата за битови отпадъци за имоти, находящи се в селищно образование, в сравнение с промилите за имоти, находящи се в населените места в същата община, при положение, че услугата по събирането  и депонирането на битовите отпадъци в селищното образувание  не се характеризира с по- голям интензитет, повече брой съдове за отпадъци или други обстоятелства, правещи я по-скъпа отколкото в другите населени места на територията на общината.  КЗД е счела, че няма обективно и разумно оправдание за по-високите промили на таксата за битови отпадъци за имотите, намиращи се в селищно образувание, след като:  разположението на съдовете за битови в отпадъци там е с по-малка честота ( те са с по-големи дистанции от имотите)  в сравнение с останалите населени места в общината; честотата на извозване е по-малка; в една голяма част от годината  тази  услуга въобще не се ползва  от потребителите, защото имотите в селищното образувание се   обитават само сезонно, а Наредбата за администрирането на местните такси и цени на услуги не позволява  освобождаване от тази такса само за част от годината, но допуска освобождаване  единствено за цялата календарна година. Заради това КЗД е установила, че е налице дискриминация  и е препоръчала  промяна в промилите на таксата за битови отпадъци, за да се избегне  дискриминационния им размер, както и промяна в Наредбата, която да позволява освобождаване от таксата за битови отпадъци за части от календарната година.  
Забрана за провеждане на  мероприятия по Закона за събранията, митингите и манифестациите

КЗД е установила, че  забраната за провеждане на мероприятие, наложена от Кмета на Община по реда на Закона за събранията, митингите и манифестации   въз основа на формална нередовност на искането на организатора – неправителствена организация,  работеща за защита правата на хората с различна сексуална ориентация, представлява непряка дискриминация по чл.4, ал.3 от ЗЗДискр. на основата на сексуална ориентация. Макар и заповедта да е привидно неутрална и да не посочва сексуалната ориентация  като мотив за отказа, то същата е  квалифицирана като дискриминация на основата на сексуална ориентация. Връзката между сексуалната ориентация  е отказа за разрешаване на мероприятие е изведена от това, че заповедта е анонсирана  от общината в публичното пространство и медиите в тясна връзка с това, че неправителствената организация, поискала разрешението, се занимава със защита правата на хора със сексуалната ориентация, различна от хетеросексуалната. Този начин на представяне на заповедта в публичното пространство навежда на предположението, че нетолерантността към публичните изяви на хомосексуални е повлияла за вземането на решението да се откаже  провеждането на мероприятие на открито в градския парк от организация, защитаваща правата им. Така сформираната презумпция възлага в тежест на Кмета на Общината да докаже, че отказът няма връзка със сексуалната ориентация и че същият  се основава на обективно и разумно оправдание, извън нея. В случая Кметът на Общината не е успял да докаже, че  не е нарушил правото на равно третиране, заради което КЗД е приела, че е осъществена дискриминация на основата на сексуална ориентация и е наложила санкции
. 
Издаване на удостоверения  за идентичност на имена

Български гражданин от турски етнически произход се е жалил в КЗД  за това, че при издаване на удостоверение за идентичност на имената му общината е осъществила спрямо него дискриминация, защото в удостоверението било записано, че сегашните му възстановени турски имена  са идентични с  българските му имена, с които бил вписан в акта за раждане. Жалбоподателят твърди, че при раждането му  в акта за раждане е записан с турски имена, които в последствие били променени по принудителен ред по време на възродителния процес. Според него така издаденото му  от общината удостоверение, освен че не отразява вярно фактологията, се  явява дискриминация  спрямо него на основата на неговата етническа принадлежност. КЗД е установила, че жалбоподателят в действителност е бил роден през 1974г. и записан в акта за раждане с турски имена, които в последствие през 1985г. били променени  на български, а по-късно  през 1991г. по административен ред са възстановени турските му имена. Въз основа на тези данни КЗД е приела, че вписания текст в издаденото от общината удостоверение, че възстановените турски имена на жалбоподателя са идентични с българските му имена, с които бил роден, на първо място не отговаря на истината, а на следващо място компрометира правото на жалбоподателя да бъде признато правото му на име на езика на малцинството, а също така й правото му на идентичност, тъй като  създава представи, че жалбоподателят е роден с български имена. Това поставя под съмнение ефективността на признаване правото на име на езика на малцинството, установено в чл.11 от Рамковата конвенция за защита на националните малцинства. Ефективното признаване на правото на име на езика на малцинството е част от гаранциите за съхраняване на идентичността на националните малцинства и недопускането на принудителна асимилация, които са уредени в чл.5 от Рамковата конвенция за защита на националните малцинства. Правото за културно развитие и забраната за асимилация  са конституционно установени права /чл.29,ал.1 и чл.54,ал.1 от Конституцията на Република България/. КЗД е стигнала до извода, че издаденото удостоверение със записаното в него съдържание представлява дискриминация под формата на тормоз, защото накърнява достойнството на жалбоподателя, т.е неговата собствена оценка, че е равен и достоен да има и упражнява гарантираните му от конвенцията и конституцията права на име на малцинствения език, правото то да бъде признато и правото на съхраняване на етническата   идентичност. С решение № 158 от 17.09.2009г. по пр.№58/2008г. е дадено предписание на Кмета на общината да предприеме мерки и да осигури издаваните от общината удостоверения за идентичност на лице с различни имена  да съдържат удостоверителен  текст по смисъла на  чл.21, изр. второ от  Инструкция № 1 от 22.06.2001 г. за прилагане на чл. 19а от Закона за гражданската регистрация , а именно, че възстановеното (промененото) име на лицето и името, което то е имало до този момент, са имена на едно и също лице.

Комисията за защита от дискриминация е разглеждала и редица оплаквания за дискриминация, допусната от органите на местното самоуправление  в качеството им на работодател или орган по назначаването:  уволнения при промяна в структурата на общината, извършени  в нарушение на чл.21 от ЗЗДискр.; тормоз на работното място;  неравно заплащане  в нарушение на чл.14 от ЗЗДискр.  и други.    
20. Международни стандарти за недопускане на дискриминация в  местното самоуправление 

Европейската харта за местно самоуправление
 е международно  правен акт, който налага спазването на минимален брой права, които съставляват първата европейска платформа за местно самоуправление, но не съдържа специфични и изрични изисквания за равенство в третиране и недискриминация. Лайпцигска харта за устойчиви европейски градове
 задава редица стандарти в това отношение. Хартата подчертава, че градовете не биха могли да изпълняват своята роля на двигатели на социалния напредък и на икономическия растеж, както е посочено в Лисабонската стратегия, ако не успеем да запазим социалното равновесие вътре в тях и помежду им, да гарантираме културното им многообразие и да създадем висококачествена градска среда, архитектура и дизайн. Интегрираното развитие на градските райони насърчава социалния диалог и диалога между културите. Пред градовете стоят големи предизвикателства, особено свързаните с промените в икономическите и социални структури и с глобализацията. Някои от конкретните проблеми са особено високата безработица и социалното изключване. За да се постигнат целените социална кохезия и интеграция в градовете и в градските зони, ефективен инструмент може да е добре обмислената социална политика за жилища. Здравословни и подходящи жилища на поносими цени могат да направят тези квартали по-привлекателни за млади и стари, и така да допринесат за стабилността в кварталите. 
Ревизираната европейска Харта за участието на младите хора в живота на общините и регионите акцентира: 

„Ангажираността на младите хора в общинските дела им позволява да участват пълноценно в живота на тяхната община или регион, а не да съществуват в неговата периферия. ... Социалната интеграция на младите хора ще им помогне да се справят с противоречивите тенденции в съвременното общество.”
Европейската харта за равнопоставеност на мъжете и жените в живота на местно ниво е разработена и популяризирана от Съвета на Европейските общини и региони и неговите партньори. Тя задава основните ценности, приоритети, мерки и инструменти на ЕС и европейските местни и регионални власти по отношение равнопоставеността на половете. Друг важен стратегически документ е Хартата на европейските градове, приета от Съвета на Европа, Конгреса на местните и регионалните власти в Европа
. Европейската декларация за правата на градските жители съдържа следната клауза: 
„Отчитайки, че упражняването на следните права следва да бъде основано на солидарността и гражданското чувство за отговорност, предполагащи равностойно поемане на задължения, гражданите на европейските градове имат право на: 
20. РАВЕНСТВО: местните власти правят необходимото, щото предходните права да бъдат приложими за всички граждани без разлика на пол, възраст, произход, вероизповедание, социално, икономическо или политическо положение, физическо или психическа обремененост.” 

Нова стъпка в тази посока е Препоръка 262 (2009) „Равнопоставеност и многообразие в заетостта в местната власт и предоставянето на услуги”, отправена от Конгреса на местните и регионалните власти към Съвета на Европа. 
Комитетът на регионите е най-новата институция на ЕС и започва своята дейност през 1994 г. Една от главните задачи на Комитета е да формулира мнения по въпроси, отнасящи се до транспортните мрежи, здравеопазването, образоването, културата, икономическото сближаване и др. в различни региони на държави- членки. Становището на Комитета на регионите относно „недискриминацията, равните възможности и прилагането на принципа на равното третиране между хората“ (2009/C 211/12) гласи: 
 КОМИТЕТЪТ НА РЕГИОНИТЕ:

— одобрява подновения ангажимент на Комисията да представи нови предложения за прилагането на принципа на равното третиране на хората, без оглед на религиозна принадлежност или убеждения, увреждане, възраст или сексуална ориентация; твърдо застава зад принципа, че дискриминацията въз основа на религиозна принадлежност или убеждения, увреждане, възраст или сексуална ориентация няма място в едно просветено общество, ангажирало се да спазва основните права;

— разглежда интегрирането на недискриминацията и личното благосъстояние като основни приоритети в подкрепа на все по-многообразна Европа вследствие на процеса на разширяване на ЕС, миграцията, социалните промени като демографското застаряване и новите тенденции по отношение на семейството;

— заявява отново, че прилагането на принципа на равенството може да се постигне само посредством истинското включване на местните и регионалните власти; в качеството си на основни доставчици на услуги (особено в секторите на здравеопазването и образованието, както и на социалните услуги), местните и регионалните власти имат ключова роля при набелязването и осигуряването на информация за възникващите нужди на уязвимите групи хора; 

— подчертава необходимостта от създаването във всяка регионална администрация на орган, който да следи за спазването на правата и равните възможности при прилагането на практика на принципа на равни възможности във всички регионални мерки, които частично се финансират от ЕС.

21. Добри практики

Редица градове в Европа развиват иновативни практики и инициативи за поощряване на равенството и борба с расизма и дискриминацията. Докато общественото внимание много често е насочено към напрежението между общностите, насилствената радикализация и бедняшките гета в градовете, местните власти откриват начини да насърчат общностното единство чрез стратегии, които обслужват потребностите на всички граждани, независимо от етническата или религиозната им принадлежност. Тези практики и изводи са събрани в доклад, публикуван от Агенцията на Европейския съюз за основните права (АОП) и представен в Брюксел пред Комитета на регионите на ЕС на 3 март 2008 г.
 Докладът „Общностното единство на местно равнище: потребностите на мюсюлманските общности” представя опита на редица градове в Европа. Той разглежда сферите на образованието, трудовата заетост и осигуряването на обществени услуги, които са от жизнена важност за успешното създаване на единни общности. „През последните няколко десетилетия видяхме на практика в няколко града колко висока е цената в икономически и човешки план на неуспешните опити за създаване на единни общности. Благополучието на нашите градове и региони е в наши ръце и ние можем да допринесем за него, както показват примерите от доклада – това е правилната посока”, казва съветникът от Шефийлд Питър Мур, член на Комитета на регионите.

Местните власти, които допринесоха за подготовката на този доклад, черпят опит от „грешките от миналото”, като например неуспешното включване на въпросите за равенството и недопускането на дискриминация като приоритет в политиките във всички сфери на обществения живот. Определянето на равенството и антидискриминацията като приоритет не означава универсално решение на всички проблеми, а по-скоро признаване на различните нужди и оттам – на различните модели за предоставяне на услуги. Отчитането на въпросите за равенството означава най-вече да се търси мнението на хората относно техните нужди с цел тяхното пълно интегриране. Мюсюлманите се нуждаят от отчитане на техните потребности в по-широкия контекст на интеграцията, равенството, забраната за дискриминация и политиките за социално единство. Важно е обаче институциите да се пазят от прибягването до инициативи, насочени специално към мюсюлманските общности като такива. Расовото и етническо неравенство, а също и религиозните предразсъдъци, не могат да бъдат преодолени сами по себе си. Това изисква усилия от всички ключови институции, които да работят заедно за обезпечаване на дългосрочната промяна. В основата на тази стратегия е сериозният ангажимент да не се допуска дискриминация, да се поощрява равенството и социалното единство и да се направи така, че всички да могат да участват в социалния, икономическия, културния и политическия живот на населените места. В сферата на образованието докладът подчертава принципите за справедливост и ефективност, които водят до въвеждане на смесени училища, като същевременно се борят с отпадането от училище и с ниските резултати в обучението сред някои общности. В сферата на трудовата заетост докладът предлага местните власти да имат водеща роля за недопускане на дискриминация и поощряване на разнообразието при подбора на работници и служители. В сферата на обществените услуги докладът обръща внимание на грижите за възрастните хора и нуждата от специфични услуги в зависимост от техния майчин език.
Докладът „Общностното единство на местно равнище: потребностите на мюсюлманските общности” се издава по проект „Мрежа от местни общности” (ММО). ММО включва АОП, Комитета на регионите и служители по изграждане на политики от градовете Аархус (Дания), Антверпен (Белгия), Брадфорд (Великобритания), Генк (Белгия), Манхайм (Германия), Нант (Франция), Шефийлд (Великобритания), Ротердам (Холандия) и Торино (Италия). ММО поддържа диалог по въпросите на политиките и обмен на добри практики по въпросите на борбата с расизма и дискриминацията, както и по специфични за мюсюлманските общности проблеми. Докладът разказва за някои от добрите практики и инициативи в тези градове и цели да сподели опита им с други общини и региони в Европа.
Стандартът за равнопоставеност в местното самоуправление в Англия е въведен през 2001 г. чрез партньорство между Комисията на равенство на расите, Комисията за права на хората с уврежданията, Комисията за равно третиране и отдел ДИАЛОГ на работодателската организация на местната власт, с консултанти от Сметната комисия. Преработен през 2006 г., Стандартът е разширен и обхваща шест критерия за равнопоставеност: възраст, увреждане, пол, раса, религия или вяра и сексуална ориентация. От въвеждането на първия Стандарт, в обществения сектор са въведени задължения за равнопоставеност по признаците раса, увреждане и пол. Стандартът цели да насърчава постигане на по-висока равнопоставеност в местното самоуправление.
Териториални мрежи за превенция и противодействие на расовата дискриминация –Италия: Проектът се изпълнява от Министерството на равните възможности и Националната служба за борба с расовата дискриминация към него. Целта е да се насърчи прилагането на Закон 286/98, който гласи, че регионите в сътрудничество с асоциациите на имигрантите и гражданското общество имат задължението да създават специализирани Центрове за информация и правна помощ за имигрантите, станали жертва на дискриминация въз основа на раса, етнически или национален произход, религия или вярване. Проектът залага на пилотните успехи на Центъра за борба с дискриминацията, създаден през 2006 г. от регионалната администрация на област Емилия Романя. 
Градска програма в 10 точки – Европейска коалиция на градовете срещу расизма: Градската управа на включените градове се ангажира с целия спектър на своите правомощия като работодатели, доставчици на услуги, възложители на значителни обществени договори и местни управници, да се борят с дискриминацията и расизма и да насърчават равенството. Дори градове, които не са се присъединили към Коалицията, могат да се възползват от Програмата като извор на вдъхновение. Градовете са мястото, където всекидневните срещи на различията разпалват конкуренция, сблъсък на интереси и страх, които подхранват дискриминацията. Но градовете са също така лаборатория, където могат да се разработят нови форми на урбанистично гражданство и нови начини на съжителство. Сред инструментите на Програмата са: формулиране на местната политика в постоянна консултация с жертвите на дискриминация; антидискриминационни клаузи в градските договори. Дискриминаторът се наказва с лишаване от обществени договори и поръчки. Градовете носят сериозна политическа отговорност за насърчаване на равнопоставеността, затова трябва да сформират Градска комисия за борба с дискриминацията, работеща по всички признаци; да осигуряват обучение по антидискриминация за всички свои служители; и да разработват и изпълняват Планове за равнопоставеност.  
В Чикаго, САЩ, функционира Градска Комисия за човешки взаимоотношения; основна тема – ролята на местното самоуправление в идентифицирането и предотвратяването на случаи на погазване на гражданските права. Комисията прилага Наредбата за спазване на човешките права в Чикаго и Наредбата за справедливо жилищно устрояване в Чикаго. Комисията разследва жалби за дискриминация, като има правомощия по наказването на такива деяния. По силата за градския Закон за престъпленията от омраза, Комисията оказва независима помощ на жертвите на престъпления от омраза. Комисията разработва и прилага редица проактивни програми в сферата на образованието, насърчителните мерки и изграждането на капацитет за борба с предразсъдъците и съвместното съжителство на хората от различни общности. Комисията за човешки взаимоотношения разработва и прилага политики в сферата на превенцията на дискриминацията и погазването на гражданските права на отделните общности, насърчителните мерки и широките обществени кампании за повишаване на информираността и чувствителността на обществото към проблемите на дискриминацията, неравното третиране, престъпленията от омраза и противообществените прояви.

22. Препоръки 


Органите на местното самоуправление имат отговорна роля в изграждането на включващо общество и кохезия в местните общности. Успешното изпълнение на тази роля  изисква от  тях  адекватен  отговор – изграждането  и прилагането на местни политики, насочени към равенството и недискриминацията, за да  постигнат  интегрирани квартали, градове и  села. След извършения  по-горе  преглед на законодателството, практиката на КЗД, международните стандарти и идентифицираните добри практики, могат да бъдат формулирани следните препоръки към органите на местното самоуправление, които, макар и да  не са изчерпателни, биха се явили полезни за зачитане на принципа на равенство и недискриминация:

· Принципът на равенство и недискриминация следва да бъде вплетен  хоризонтално във всички  политики, мерки, нормативни и административни актове, които са от общ характер и са адресирани да местната общност като цяло. 
· Разработване  и прилагане на стратегии и планове за равенство и недискриминация, включването им като приоритет в общинските и областните  стратегии и планове за развитие. Стратегиите за равенство и недискриминация, както и придружаващите ги планове  за действие, трябва да бъдат с ефективен  характер  и да засягат цялата палитра от взаимоотношения в обществения живот, но като задължителен минимум трябва да обхващат поне: политическото представителство и участие  в процесите на вземане на решения на  уязвимите групи, достъп до заетост и социални придобивки, жилищно настаняване, достъпа до стоки и услуги, достъпа до качествено образование, изграждането на достъпна архитектурна среда и премахването на съществуващите  бариери за хората с увреждания в населените места, медиите  и междукултурното общуване. Стратегиите и плановете следва да бъдат разработвани  в сътрудничество с други отговорни институции  и широкото участие на различните уязвими групи, за да е възможно адекватното отчитане на техните потребности. Необходимо е стратегиите и плановете да  съдържат измерими и проверими количествени, качествени, времеви  параметри за целения с тяхното прилагане ефект; институциите и организациите, отговорни за изпълнението, също така предвидените източници на финансиране и  финансовата обезпеченост на  заложените мерки. За гарантиране  ефективността на стратегиите и плановете е нужно те да съдържат механизми за мониторинг, оценка на въздействието им, отчетност  пред обществото и комуникирането им в местните  общности по достъпен, внимателен и разбираем начин.

· Препоръчително е насърчаване разработването и прилагането на планове за равенство  на ниво предприятия и организации, в допълнение на общинските и областни такива.  

· Укрепване ефективността на съществуващите стратегии и планове за интеграция: Към момента  в голям  дял от общините и в почти всички областни администрации  са приети и утвърдени стратегии и планове за интеграция на различни уязвими групи, най-често  хора с увреждания, малцинства, в частност  адресиращи ромската общност. Този положителен опит представлява крачка напред  по пътя  в постигането на интегрирани местни общности, но има и редица моменти, които се нуждаят от подобрение и доразвиване за да бъде постигнат желания ефект. Например съществуващите стратегии и планове адресират потребности на една или няколко групи, но не отчитат многообразието на  местните общности; обхватът им се свежда до няколко сфери от обществения живот с твърде общи мерки;  не съдържат механизми за мониторинг и оценка на въздействието им; нерядко  изпълнението на заложените мерки не е финансово обезпечено с бюджетни средства, а се разчита на евентуалното им финансиране с  безвъзмездна помощ от външни източници като оперативни или донорски   програми на проектен и случаен принцип . 
· Препоръчително е съществуващите стратегии и планове да бъдат подложени на мониторинг и оценка за въздействието  им. Същите следва да бъдат детайлизирани   в аспекта на конкретни мерки, срокове и отговорници,  както и да се осигури  финансовата им  обезпеченост  от  планирани и устойчиви източници, включително общински бюджет. 

· Органите на местно самоуправление  следва да насърчават медийното отразяване и обхващане на въпросите досежно равенството и недискриминацията.
· Развитието  на диалог с частните  фирми и установяването на публично –частни партньорства могат  да бъдат полезни за постигането на мерките за повишаване на достъпа до заетост на уязвимите групи. 
· Препоръчително е органите на местното самоуправление да  събират  и анализират  анонимни данни по различни признаци,  за да могат да идентифицират възможни неравенства в различни области – образование, достъп до заетост,  достъп до стоки и услуги и други, за да разработят и прилагат адекватни политики за изравняване на възможностите на засегнатите групи. 

· Отбелязването на различни международни дни (на хората с увреждания, за борба с дискриминацията, на толерантността, на ромите   и други, свързани с равенството и недискриминацията на уязвими групи), както и на етнически и/или религиозни празници на общности, съставящи населението  на общината, града или селото,  би повишило чувствителността на обществото към проявите на дискриминация и би допринесло до по-добро  взаимно зачитане и уважение  в палитрата от многообразие на култури и традиции.  
· Органите на местното самоуправление  са длъжни  да провеждат политика за насърчаване на балансираното участие на жени и мъже, както и за представителното участие на лица, принадлежащи към етнически, религиозни и езикови малцинства, в управлението и вземането на решения ( участие, отговарящо на дела на съответната   група сред населението на общината, града или селото) .

· При сформирането на  съвети, експертни работни групи, управителни, съвещателни или други органи местните власти трябва  да осигурят балансираното участие на мъже и жени, както и представително участие на лица, принадлежащи към етнически, религиозни и езикови малцинства, в управлението и вземането на решения.

Заключение


Законът за защита от дискриминация транспонира напълно постиженията на антидискриминационното законодателство на Европейския съюз  и се явява едно от  най-амбициозните  и всеобхватни  национални законодателства в тази област.  Но законите трябва да се познават, разбират и прилагат пълноценно и широко, за да имат реално въздействие. Дискриминацията е нередна не само от морална гледна точка – тя е и незаконна. Нашите различия са нашите силни страни и богатство на обществото, които  ако бъдат зачетени равностойно са реален ключ към икономическия напредък, съхраняването на  многообразно културно наследство и  високия жизнен стандарт  в условия на мир, разбирателство и уважение. 

България, подобно на останалите страни членки на Европейския съюз, се отличава с пъстро и многообразно общество, тъкмо защото нейните граждани са носители на богати културни традиции. Но, за да можем да се възползваме от цялата тази съкровищница от умения, таланти и идеи, всички хора трябва да бъдат включени на равна основа.

Многообразието е богатство във всяка една сфера на обществения живот. Държавните, образователните институции и органите на местното самоуправление обслужват и контактуват с хора от всички социални слоеве, традиции и култури. Като отразяват това в собствената си трудова сила, те са по-способни да разберат потребностите на клиентите си. 

Многообразието е логично и от гледна точка на бизнеса. В Европа все повече частни компании осъзнават и признават, че то не е просто морален аргумент или въпрос на спазване на законовите задължения. В доклада на ЕК от 2009 г. се вижда, че 83% от компаниите с политика в сферата на разнообразието споделят, че това се е отразило позитивно на бизнеса им. 

 Основна ценност на Европейския съюз е солидарността, една особено важна идея по време на криза. Всичко се съдържа в думата "съюз": изправени сме заедно пред икономическата криза и тази солидарност създава предпазна мрежа за всеки един от нас. 
Именно затова 2010 година беше обявена за Европейската година срещу бедността и социалното изключване, продължавайки традицията на Европейската година на равните възможности за всички – 2007 и Европейската година срещу расизма - 1997 г.


Затова трябва да заклеймим дискриминацията, да пожънем плодовете на многообразието и да развием по-конкурентна икономика и общество. Като насърчаваме принципа на равноправие и недискриминация, ние можем да преодолеем структурните бариери пред хората от етническите малцинства, хората с увреждания, възрастните и младите, наред с другите уязвими групи. 

Надяваме се, че чрез настоящата публикация ще успеем да помогнем да хората да опознаят правата и задълженията си, за да се радват на равнопоставено отношение и живот без дискриминация, и да повишим общественото съзнание за ползата от справедливото и сплотеното общество, където всички имат равен шанс независимо от своя пол, расов или етнически произход, религия или вярвания, увреждания, възраст или сексуалната ориентация. 

ЗАКОН ЗА ЗАЩИТА ОТ ДИСКРИМИНАЦИЯ

(ЗАГЛ. ИЗМ. - ДВ, БР. 68 ОТ 2006 Г.)

В сила от 01.01.2004 г.

Обн. ДВ. бр.86 от 30 Септември 2003г., изм. ДВ. бр.70 от 10 Август 2004г., изм. ДВ. бр.105 от 29 Декември 2005г., изм. ДВ. бр.30 от 11 Април 2006г., изм. ДВ. бр.68 от 22 Август 2006г., изм. ДВ. бр.59 от 20 Юли 2007г., изм. ДВ. бр.100 от 30 Ноември 2007г., изм. ДВ. бр.69 от 5 Август 2008г., изм. ДВ. бр.108 от 19 Декември 2008г., изм. ДВ. бр.42 от 5 Юни 2009г., изм. ДВ. бр.74 от 15 Септември 2009г., изм. ДВ. бр.103 от 29 Декември 2009г., изм. ДВ. бр.97 от 10 Декември 2010г. 
Глава първа.
ОБЩИ ПОЛОЖЕНИЯ

Чл. 1. Този закон урежда защитата срещу всички форми на дискриминация и съдейства за нейното предотвратяване.

Чл. 2. Целта на закона е да осигури на всяко лице правото на:

1. равенство пред закона;

2. равенство в третирането и във възможностите за участие в обществения живот;

3. ефективна защита срещу дискриминацията.

Чл. 3. (1) Този закон защитава от дискриминация всички физически лица на територията на Република България.

(2) Сдружения на физически лица, както и юридически лица, се ползват от правата по този закон, когато са дискриминирани на основата на признаците по чл. 4, ал. 1, по отношение на техния членски състав или на заетите в тях лица.

Чл. 4. (1) (Доп. - ДВ, бр. 70 от 2004 г., в сила от 01.01.2005 г.) Забранена е всяка пряка или непряка дискриминация, основана на пол, раса, народност, етническа принадлежност, човешки геном, гражданство, произход, религия или вяра, образование, убеждения, политическа принадлежност, лично или обществено положение, увреждане, възраст, сексуална ориентация, семейно положение, имуществено състояние или на всякакви други признаци, установени в закон или в международен договор, по който Република България е страна.

(2) Пряка дискриминация е всяко по-неблагоприятно третиране на лице на основата на признаците по ал. 1, отколкото се третира, било е третирано или би било третирано друго лице при сравними сходни обстоятелства.

(3) Непряка дискриминация е поставяне на лице на основата на признаците по ал. 1 в по-неблагоприятно положение в сравнение с други лица чрез привидно неутрална разпоредба, критерий или практика, освен ако тази разпоредба, критерий или практика е обективно оправдан/а с оглед на законова цел и средствата за постигане на целта са подходящи и необходими.

Чл. 5. Тормозът на основа на признаците по чл. 4, ал. 1, сексуалният тормоз, подбуждането към дискриминация, преследването и расовата сегрегация, както и изграждането и поддържането на архитектурна среда, която затруднява достъпа на лица с увреждания до публични места, се смятат за дискриминация.

Чл. 6. Забраната за дискриминация действа спрямо всички при упражняването и защитата на предвидените в Конституцията и законите на Република България права и свободи.

Чл. 7. (1) Не представлява дискриминация:

1. различното третиране на лица на основата на тяхното гражданство или на лица без гражданство, когато това е предвидено в закон или в международен договор, по който Република България е страна;

2. различното третиране на лица на основата на характеристика, отнасяща се до признак по чл. 4, ал. 1, когато тази характеристика поради естеството на определено занятие или дейност, или условията, при които то се осъществява, е съществено и определящо професионално изискване, целта е законна, а изискването не надхвърля необходимото за постигането й;

3. различното третиране на лица на основата на религия, вяра или пол по отношение на занятие, осъществявано в религиозни институции или организации, когато поради естеството на занятието или условията, при които то се осъществява, религията, вярата или полът е съществено и определящо професионално изискване с оглед характера на институцията или организацията, когато целта е законна, а изискването не надхвърля необходимото за постигането й;

4. различното третиране на лица на основата на религия, вяра или пол при религиозно образование или обучение, включително при обучение или образование с цел упражняване на занятие по т. 3;

5. определянето на изисквания за минимална възраст, професионален опит или стаж при наемане на работа или при предоставяне на определени преимущества, свързани с работата, при условие че това е обективно оправдано за постигане на законна цел и средствата за постигането й не надвишават необходимото;

6. определянето на максимална възраст за наемане на работа, което е свързано с необходимостта от обучение за заемане на съответната длъжност или с необходимостта от разумен срок за заемане на длъжността преди пенсиониране, при условие че това е обективно оправдано за постигане на законна цел и средствата за постигането й не надвишават необходимото;

7. (изм. - ДВ, бр. 103 от 2009 г., в сила от 29.12.2009 г.) специалната закрила за бременни жени, жени в напреднал етап на лечение ин-витро и майки, установена със закон, освен ако те не желаят да се ползват от тази закрила и са уведомили писмено за това работодателя;

8. изискванията за възраст и определен от закона трудов или служебен стаж за целите на пенсионното осигуряване;

9. (доп. - ДВ, бр. 68 от 2006 г.) мерките и програмите по Закона за насърчаване на заетостта;

10. различното третиране на лица с увреждания при провеждане на обучение и придобиване на образование за задоволяване на специфични образователни потребности с цел изравняване на възможностите им;

11. определянето на изисквания за минимална и максимална възраст за достъп до обучение и образование, при условие че това е обективно оправдано за постигане на законна цел с оглед естеството на обучението или образованието, или условията, при които то се осъществява, и средствата за постигането на тази цел не надвишават необходимото;

12. (нова - ДВ, бр. 69 от 2008 г.) установяване на максимална възраст за получаване на кредит по Закона за кредитиране на студенти и докторанти;

13. (предишна т. 12 - ДВ, бр. 69 от 2008 г.) мерките в областта на образованието и обучението за осигуряване на балансирано участие на жените и мъжете, доколкото и докато тези мерки са необходими;

14. (предишна т. 13 - ДВ, бр. 69 от 2008 г.) специалните мерки в полза на лица или групи лица в неравностойно положение на основата на признаците по чл. 4, ал. 1 с цел изравняване на възможностите им, доколкото и докато тези мерки са необходими;

15. (предишна т. 14 - ДВ, бр. 69 от 2008 г.) специалната закрила на деца без родители, непълнолетни, самотни родители и лица с увреждания, установена със закон;

16. (предишна т. 15 - ДВ, бр. 69 от 2008 г.) мерките за защита на самобитността и идентичността на лицата, принадлежащи към етнически, религиозни или езикови малцинства, и на правото им самостоятелно или съвместно с другите членове на своята група да поддържат и развиват своята култура, да изповядват и практикуват своята религия или да ползват своя език;

17. (предишна т. 16 - ДВ, бр. 69 от 2008 г.) мерките в областта на образованието и обучението за осигуряване на участието на лица, принадлежащи към етнически малцинства, доколкото и докато тези мерки са необходими;

18. (нова - ДВ, бр. 100 от 2007 г., в сила от 20.12.2007 г., предишна т. 17 - ДВ, бр. 69 от 2008 г.) различното третиране на лица при предоставянето на стоки и услуги, предназначени изключително или основно за представителите на единия от половете, което има за основание законна цел и средствата за постигането й са подходящи и необходими.

(2) Списъкът на дейностите, при които полът е съществено и определящо професионално изискване по смисъла на ал. 1, т. 2, се определя със:

1. наредба на министъра на труда и социалната политика, съгласувано с министъра на вътрешните работи; този списък своевременно се привежда в съответствие с настъпващите изменения в условията на труда, като се преразглежда най-малко веднъж на три години;

2. наредба на министъра на отбраната - за дейностите и длъжностите при кадровата военна служба във въоръжените сили.

Чл. 8. Лицата, съзнателно подпомогнали извършването на актове на дискриминация, носят отговорност по този закон.

Чл. 9. В производство за защита от дискриминация, след като страната, която твърди, че е жертва на дискриминация, докаже факти, от които може да се направи извод, че е налице дискриминация, ответната страна трябва да докаже, че правото на равно третиране не е нарушено.

Чл. 10. При осъществяване на правомощията си държавните органи и органите на местното самоуправление са длъжни да предприемат всички възможни и необходими мерки за постигане целите на този закон.

Чл. 11. (1) (Изм. - ДВ, бр. 69 от 2008 г.) Органите на държавна власт, обществените органи и органите на местното самоуправление предприемат мерки по смисъла на чл. 7, ал. 1, т. 13 и 14, когато това е необходимо за постигане целите на този закон.

(2) (Изм. - ДВ, бр. 69 от 2008 г.) Органите на държавна власт, обществените органи и органите на местното самоуправление предприемат приоритетно мерки по смисъла на чл. 7, ал. 1, т. 13 и 14 за изравняване възможностите на лица - жертви на множествена дискриминация.

Глава втора.
ЗАЩИТА ОТ ДИСКРИМИНАЦИЯ

Раздел I.
Защита при упражняване правото на труд

Чл. 12. (1) При обявяване на свободно работно място работодателят няма право да поставя изисквания, свързани с признаците по чл. 4, ал. 1, освен в случаите по чл. 7.

(2) Преди сключване на трудовия договор работодателят няма право да иска от кандидата информация за признаците по чл. 4, ал. 1, освен в случаите по чл. 7 или когато това е необходимо за нуждите на проучване за получаване на разрешение за работа с класифицирана информация при условията и по реда на Закона за защита на класифицираната информация.

(3) Работодателят няма право да отказва приемането на работа поради бременност, майчинство или отглеждане на дете.

(4) Работодателят няма право да откаже да наеме на работа или да наеме при по-неблагоприятни условия лице на основата на признаците по чл. 4, ал. 1, освен в случаите по чл. 7.

Чл. 13. (1) Работодателят осигурява еднакви условия на труд без оглед на признаците по чл. 4, ал. 1.

(2) Когато това не би довело до прекомерни затруднения по организацията и осъществяването на производствения процес и в случаите, когато са възможни начини, които компенсират обективно възможните неблагоприятни последици за общия производствен резултат, работодателят осигурява условия на труд, свързани с работното време и почивните дни, съобразени с изискванията на изповядваната от работника или служителя религия или вяра.

(3) (Нова - ДВ, бр. 108 от 2008 г.) Когато майката, която ползва отпуск за бременност и раждане или за отглеждане на дете, или лицето, което ползва отпуск по чл. 163, ал. 8 от Кодекса на труда или за отглеждане на дете, се върне на работа поради изтичане на отпуска или поради прекъсване на ползването му, има право да заеме същата длъжност или друга, равностойна на нея, и да се възползва от всяко подобрение на условията на труд, на което би имало право, ако не беше в отпуск.

Чл. 14. (1) Работодателят осигурява равно възнаграждение за еднакъв или равностоен труд.

(2) (Доп. - ДВ, бр. 108 от 2008 г.) Алинея 1 се прилага за всички възнаграждения, плащани пряко или непряко, в брой или в натура независимо от срока на трудовия договор и продължителността на работното време.

(3) Критериите за оценка на труда при определяне на трудовите възнаграждения и оценката на трудовото изпълнение са еднакви за всички работници и служители и се определят с колективните трудови договори или с вътрешните правила за работната заплата, или с нормативно установените условия и ред за атестиране на служителите в държавната администрация без оглед на признаците по чл. 4, ал. 1.

(4) (Нова - ДВ, бр. 108 от 2008 г.) След завръщане от отпуск в случаите по чл. 13, ал. 3, при наличие на индексиране на заплатите на работниците и служителите, трудовото възнаграждение на лицето, ползвало отпуска, се индексира със съответния на останалите работници и служители процент.

Чл. 15. (1) (Предишен текст на чл. 15 - ДВ, бр. 108 от 2008 г.) Работодателят предоставя на работниците и служителите равни възможности без оглед на признаците по чл. 4, ал. 1 за професионално обучение и повишаване на професионалната квалификация и преквалификация, както и за професионално израстване и израстване в длъжност или ранг, като прилага еднакви критерии при оценка на дейността им.

(2) (Нова - ДВ, бр. 108 от 2008 г.) След завръщане от отпуск за бременност и раждане и/или за отглеждане на дете при наличие на въведена технологична промяна на лицето по чл. 13, ал. 3 се осигурява обучение за придобиване на съответна на промените професионална квалификация.

Чл. 16. Работодателят е длъжен да пригоди работното място към нуждите на лице с увреждания при неговото наемане или когато увреждането на лицето настъпи след наемането му на работа, освен когато разходите за това са необосновано големи и биха затруднили сериозно работодателя.

Чл. 17. Работодател, получил оплакване от работник или служител, който се смята за подложен на тормоз, включително сексуален тормоз, на работното място, е длъжен незабавно да извърши проверка, да предприеме мерки за прекратяване на тормоза, както и за налагане на дисциплинарна отговорност, ако тормозът е извършен от друг работник или служител.

Чл. 18. Работодателят в сътрудничество със синдикатите е длъжен да предприеме ефективни мерки за предотвратяване на всички форми на дискриминация на работното място.

Чл. 19. При неизпълнение на задължението си по чл. 18 работодателят носи отговорност по този закон за актове на дискриминация, извършени на работното място от негов работник или служител.

Чл. 20. Работодателят прилага еднакви критерии при налагане на дисциплинарни наказания без оглед на признаците по чл. 4, ал. 1.

Чл. 21. Работодателят прилага еднакви критерии при осъществяване на правото си за едностранно прекратяване на трудовия договор по чл. 328, ал. 1, т. 2 - 5, 10 и 11 и чл. 329 от Кодекса на труда или на служебното правоотношение по чл. 106, ал. 1, т. 2, 3 и 5 от Закона за държавния служител без оглед на признаците по чл. 4, ал. 1.

Чл. 22. Работодателят поставя на достъпно за работниците и служителите място в предприятието текста на закона, както и всички разпоредби на вътрешните правила и на клаузите от колективния трудов договор, отнасящи се до защитата от дискриминация.

Чл. 23. (1) При поискване работодателят предоставя информация на лицето, което твърди, че са нарушени правата му по този раздел.

(2) Информацията по ал. 1 трябва да съдържа основанието за взетото от работодателя решение, както и други относими данни.

Чл. 24. (1) Работодателят е длъжен при наемане, когато това е необходимо за постигане целите на този закон, да насърчава да кандидатстват лица, принадлежащи към по-слабо представения пол или етнически групи, за извършване на определена работа или за заемане на определена длъжност.

(2) Работодателят е длъжен при равни други условия да насърчава професионалното развитие и участието на работници и служители, принадлежащи към определен пол или етническа група, когато те са по-слабо представени сред работниците или служителите, извършващи определена работа или заемащи определена длъжност.

Чл. 25. Териториалните поделения на Агенцията по заетостта са длъжни да осигурят на безработните лица равни възможности за ползване и упражняване на гарантираните им със закон права без оглед на признаците по чл. 4, ал. 1.

Чл. 26. Лицата имат право на равни условия на достъп до професия или дейност, възможност за упражняването им и на развитието им в тях без оглед на признаците по чл. 4, ал. 1.

Чл. 27. Разпоредбите на този раздел се прилагат и по отношение на дискриминацията на основата на пол при кадровата военна служба във въоръжените сили, освен за извършването на дейности и заемането на длъжности, при които полът представлява определящ фактор.

Чл. 28. Разпоредбите на този раздел се прилагат съответно и към служебните правоотношения.

Раздел II.
Защита при упражняване правото на образование и обучение

Чл. 29. (1) (Изм. - ДВ, бр. 74 от 2009 г., в сила от 15.09.2009 г.) Министърът на образованието, младежта и науката и органите на местното самоуправление вземат необходимите мерки за недопускане на расова сегрегация в обучаващите институции.

(2) Ръководителят на обучаваща институция предприема ефективни мерки за предотвратяване на всички форми на дискриминация на учебното място от страна на лице от педагогическия или непедагогическия персонал или от учащ се.

Чл. 30. Ръководителят на обучаваща институция поставя на достъпно място текста на закона, както и всички разпоредби от вътрешните правила, отнасящи се до защитата от дискриминация.

Чл. 31. Ръководителят на обучаваща институция, получил оплакване от учащ се, който се смята за подложен на тормоз от лице от педагогическия или непедагогическия персонал или от друг учащ се, е длъжен незабавно да извърши проверка и да предприеме мерки за прекратяване на тормоза, както и за налагане на дисциплинарна отговорност.

Чл. 32. Обучаващите институции предприемат подходящи мерки с цел изравняване на възможностите за ефективно упражняване на правото на образование и на обучение на лицата с увреждания, освен когато разходите за това са необосновано големи и биха затруднили сериозно институцията.

Чл. 33. (1) При поискване ръководителят на обучаващата институция предоставя информация на лицето, което твърди, че са нарушени правата му по този раздел.

(2) Информацията по ал. 1 съдържа основанието за взетото от ръководителя или преподавателя решение, както и други относими данни.

Чл. 34. При неизпълнение на задължението по чл. 29, ал. 2 ръководителят на обучаваща институция носи отговорност по този закон за дискриминация на учебното място от страна на служител в администрацията, преподавател или учащ се.

Чл. 35. (1) Лицата, осъществяващи обучение и възпитание, както и съставителите на учебници и учебни помагала са длъжни да предоставят информация и да прилагат методи на обучение и възпитание по начин, насочен към преодоляване на стереотипи за ролята на жената и мъжа във всички сфери на обществения и семейния живот.

(2) Детските градини, училищата и висшите училища включват в своите образователни програми и планове обучение по проблемите на равенството на жените и мъжете.

(3) Алинея 1 се прилага и за преодоляване на отрицателните стереотипи към лицата, принадлежащи към расови, етнически и религиозни групи, както и по отношение на лицата с увреждания.

Раздел III.
Защита при упражняването на други права

Чл. 36. Синдикалните, съсловните и другите професионални организации и организациите на работодатели не могат да поставят изисквания за записване, членуване и участие в дейността им на основата на признаците по чл. 4, ал. 1, освен изискванията за образование в случаите на съсловни и професионални организации.

Чл. 37. Не се допуска отказ от предоставяне на стоки или услуги, както и предоставянето на стоки или услуги от по-ниско качество или при по-неблагоприятни условия, на основата на признаците по чл. 4, ал. 1.

Чл. 38. Държавните и обществените органи и органите на местното самоуправление провеждат политика за насърчаване на балансираното участие на жени и мъже, както и за представителното участие на лица, принадлежащи към етнически, религиозни и езикови малцинства, в управлението и вземането на решения.

Чл. 39. (1) (Изм. - ДВ, бр. 68 от 2006 г.) Ако кандидатите за заемане на длъжност в администрацията на държавните и местните органи са равностойни по отношение на изискванията за съответната длъжност, назначава се кандидатът от по-слабо представения пол.

(2) (Нова - ДВ, бр. 68 от 2006 г.) При наличие на специфични обстоятелства по отношение на равностойния кандидат от по-силно представения пол извън изискванията за длъжността той се назначава, ако това не представлява дискриминация спрямо кандидата от по-слабо представения пол.

(3) (Предишна ал. 2, изм. и доп. - ДВ, бр. 68 от 2006 г.) Алинеи 1 и 2 се прилагат и при определянето на участниците или членовете в съвети, експертни работни групи, управителни, съвещателни или други органи, освен когато тези участници се определят чрез избор и конкурс.

Глава трета.
КОМИСИЯ ЗА ЗАЩИТА ОТ ДИСКРИМИНАЦИЯ

Чл. 40. (1) Комисията за защита от дискриминация, наричана по-нататък "комисията", е независим специализиран държавен орган за предотвратяване на дискриминация, защита от дискриминация и осигуряване равенство на възможностите.

(2) Комисията осъществява контрол по прилагането и спазването на този или други закони, уреждащи равенство в третирането.

(3) (Доп. - ДВ, бр. 68 от 2006 г., в сила от 01.01.2007 г.) Комисията е юридическо лице на бюджетна издръжка със седалище София и е първостепенен разпоредител с бюджетни кредити.

(4) (Нова - ДВ, бр. 68 от 2006 г.) Комисията има свои регионални представители, като условията и редът за определянето им се уреждат с правилника по чл. 46, ал. 1.

(5) (Предишна ал. 4 - ДВ, бр. 68 от 2006 г.) Комисията представя на Народното събрание всяка година до 31 март отчет за дейността си, който включва и информация за дейността на всеки от постоянните й специализирани състави.

Чл. 41. (1) Комисията се състои от 9 души, от които поне четирима юристи. Народното събрание избира 5 от членовете, в това число - председателя и заместник-председателя на комисията, а президентът на Република България назначава 4 от членовете на комисията.

(2) Мандатът на членовете на комисията е 5 години.

(3) При избора или назначаването на членове на комисията се спазват принципите на балансирано участие на жени и мъже и на участие на лица, принадлежащи към етнически малцинства.

Чл. 42. (1) Член на комисията може да бъде само български гражданин, който:

1. има висше образование;

2. има познания и опит в областта на защитата на правата на човека;

3. не е осъждан за умишлено престъпление от общ характер.

(2) Член на комисията не може:

1. да бъде търговец, управител, прокурист, член на управителен или контролен орган на търговско дружество или кооперация, синдик или ликвидатор;

2. да заема друга платена длъжност, освен когато упражнява научна дейност;

3. да бъде член на ръководен орган на политическа партия.

Чл. 43. Времето, през което лицето е работило като член на комисията, се признава за служебен стаж по смисъла на Закона за държавния служител.

Чл. 44. (1) Правомощията на член на комисията се прекратяват предсрочно:

1. по негова молба;

2. при невъзможност да изпълнява задълженията си повече от 6 месеца;

3. при осъждане за умишлено престъпление от общ характер;

4. в случаите на несъвместимост;

5. (нова - ДВ, бр. 42 от 2009 г., изм. - ДВ, бр. 97 от 2010 г., в сила от 10.12.2010 г.) при влизане в сила на акт, с който е установен конфликт на интереси по Закона за предотвратяване и установяване на конфликт на интереси.

(2) При настъпване на основанията по ал. 1 председателят на комисията или неговият заместник прави мотивирано предложение за освобождаване пред Народното събрание или пред президента на Република България.

(3) В едномесечен срок от прекратяване на правомощията по ал. 1 Народното събрание или президентът на Република България избира, съответно назначава, нов член на комисията, който изпълнява мандата на освободения член.

Чл. 45. (1) (Изм. - ДВ, бр. 68 от 2006 г.) Председателят на комисията получава основно месечно възнаграждение в размер 90 на сто от основното месечно възнаграждение на председателя на Народното събрание.

(2) Заместник-председателят на комисията получава основно месечно възнаграждение в размер 80 на сто, а членовете - в размер 75 на сто от възнаграждението на председателя на комисията.

Чл. 46. (1) Комисията приема правилник за устройството и дейността си, който се обнародва в "Държавен вестник".

(2) В своята дейност комисията се подпомага от администрация, чиито структура, функции и численост се определят с правилника по ал. 1.

Чл. 47. Комисията за защита от дискриминация:

1. установява нарушения на този или други закони, уреждащи равенство в третирането, извършителя на нарушението и засегнатото лице;

2. постановява предотвратяване и преустановяване на нарушението и възстановяване на първоначалното положение;

3. налага предвидените санкции и прилага мерки за административна принуда;

4. дава задължителни предписания с оглед спазването на този или други закони, уреждащи равенство в третирането;

5. обжалва административните актове, постановени в нарушение на този или други закони, уреждащи равенство в третирането, завежда искове пред съда и встъпва като заинтересувана страна по дела, заведени по този закон или други закони, уреждащи равенство в третирането;

6. прави предложения и препоръки до държавните и общинските органи за преустановяване на дискриминационни практики и за отмяна на техни актове, издадени в нарушение на този или други закони, уреждащи равенство в третирането;

7. поддържа публичен регистър за издадените от нея влезли в сила решения и задължителни предписания;

8. дава становища по проекти на нормативни актове за съответствието им със законодателството за предотвратяване на дискриминацията, както и препоръки за приемане, отменяне, изменение и допълнение на нормативни актове;

9. предоставя независима помощ на жертвите на дискриминация при подаването на жалби за дискриминация;

10. провежда независими проучвания относно дискриминацията;

11. публикува независими доклади и прави препоръки по всички въпроси, свързани с дискриминацията;

12. осъществява други компетенции, предвидени в правилника за устройството и дейността й.

Чл. 48. (1) Комисията разглежда и решава заведените пред нея преписки в заседателни състави, които се определят от председателя на комисията.

(2) Председателят на комисията определя постоянни състави, които се специализират в материята по дискриминация:

1. на етническа и расова основа;

2. на основата на пол;

3. на основата на други признаци по чл. 4, ал. 1.

(3) Случаите на множествена дискриминация се разглеждат от разширен състав от петима членове.

Чл. 49. (1) Председателят на комисията:

1. представлява комисията, организира и ръководи дейността й;

2. сключва трудовите договори и назначава държавните служители в администрацията;

3. изпълнява бюджета на комисията.

(2) Заместник-председателят подпомага председателя на комисията при осъществяване на неговите функции и го замества в негово отсъствие.

Глава четвърта.
ПРОИЗВОДСТВО ЗА ЗАЩИТА ОТ ДИСКРИМИНАЦИЯ

Раздел I.
Производство пред Комисията за защита от дискриминация

Чл. 50. Производство пред комисията се образува по:

1. жалба на засегнатите лица;

2. инициатива на комисията;

3. сигнали на физически и юридически лица, на държавни и общински органи.

Чл. 51. (1) Жалбата или сигналът до комисията се подават писмено. Когато са написани на чужд език, те се придружават с превод на български език.

(2) Жалбата или сигналът трябва да съдържат:

1. името или наименованието на подателя;

2. адреса или седалището и адреса на управление на подателя;

3. изложение на обстоятелствата, на които се основава жалбата или сигналът;

4. изложение на исканията към комисията;

5. дати и подпис на лицето, което подава жалбата, или на негов представител.

(3) Анонимни жалби и сигнали не се разглеждат от комисията.

Чл. 52. (1) Не се образува производство, а образуваното се прекратява, ако са изтекли три години от извършване на нарушението.

(2) (Изм. - ДВ, бр. 68 от 2006 г.) Когато установи, че по същия спор има заведено дело пред съд, комисията не образува производство.

(3) (Нова - ДВ, бр. 68 от 2006 г.) Производството пред комисията се прекратява, когато жалбата или сигналът бъде оттеглен или не бъде поправен в срока, определен от комисията.

Чл. 53. (1) За производството пред комисията не се събират държавни такси.

(2) Направените в хода на производството разноски са за сметка на бюджета на комисията.

Чл. 54. След образуването на производство председателят на комисията разпределя преписката на състав, който определя между членовете си докладчик.

Чл. 55. (1) Докладчикът започва процедура по проучване, в която събира писмени доказателства, необходими за пълното и всестранно изясняване на обстоятелствата, като ползва служители и външни експерти.

(2) Всички лица, държавни и местни органи оказват съдействие на комисията в хода на проучването, като са длъжни да предоставят исканите сведения и документи и да дадат необходимите обяснения.

(3) Наличието на търговска, производствена или друга защитена от закон тайна не може да бъде основание за отказ от съдействие.

(4) Когато е налице основание за достъп до класифицирана информация, тя се предоставя по реда на Закона за защита на класифицираната информация.

Чл. 56. (1) При осъществяване на своите правомощия комисията има право:

1. да изисква документи и друга информация, свързана с проучването;

2. да изисква обяснения от проучваните лица по въпроси, свързани с проучването;

3. да разпитва свидетели.

(2) При отказ да се предостави информация, поискана от комисията, или при отказ да се предостави достъп до помещения, както и в други случаи на неоказване на съдействие на комисията, виновните лица носят отговорност по този закон.

Чл. 57. (1) Когато съществува опасност от изгубване или укриване на доказателство или при особено затруднение при неговото събиране, по искане на жалбоподателя доказателството може да бъде събрано принудително от лицата или от помещенията, където се намира.

(2) Принудителното събиране на доказателствата по ал. 1 се извършва с разрешение на съдия от Софийския градски съд по искане на председателя на комисията.

(3) В деня на постъпване на искането съдията се произнася със заповед, която подлежи на незабавно изпълнение.

(4) Събирането на доказателствата се извършва от докладчика по преписката със съдействието на органите на Министерството на вътрешните работи.

(5) При принудителното събиране на доказателства комисията може:

1. да извършва оглед на обекти за целите на проучването;

2. да събира доказателствени средства за целите на проучването.

(6) Веществените доказателства и оригиналите на иззетите документи се връщат на лицата, от които са иззети, след приключване на преписката.

Чл. 58. (1) Събраните документи и получената информация се използват само за целите на проучването.

(2) Членовете на комисията, както и служителите и външните експерти, са длъжни да не разгласяват информацията, представляваща защитена от закона тайна, която им е станала известна при или по повод осъществяването на тяхната дейност.

Чл. 59. (1) Проучването се извършва в срок до 30 дни. При случаи с фактическа и правна сложност срокът може да бъде продължен с разпореждане на председателя на комисията до 30 дни.

(2) (Нова - ДВ, бр. 68 от 2006 г.) Срокът по ал. 1 спира да тече, когато се установи, че докладчикът е възпрепятстван при проучването от лица, държавни или местни органи и това представлява пречка за пълното и всестранното изясняване на обстоятелствата.

(3) (Предишна ал. 2 - ДВ, бр. 68 от 2006 г.) След приключване на проучването на страните се дава възможност да се запознаят със събраните по преписката материали.

(4) (Предишна ал. 3 - ДВ, бр. 68 от 2006 г.) Ако в хода на проучването бъдат установени данни за извършено престъпление, комисията изпраща преписката на прокуратурата.

Чл. 60. (1) Докладчикът изготвя заключение и представя преписката на председателя на състава, който в 7-дневен срок насрочва заседание.

(2) Призоваването на страните и уведомяването на заинтересуваните лица се извършва по реда на Гражданския процесуален кодекс.

Чл. 61. (1) Заседанията на комисията са открити.

(2) (Изм. - ДВ, бр. 59 от 2007 г., в сила от 01.03.2008 г.) Заседанията се провеждат при закрити врати на основанията и по реда, предвидени в чл. 136 от Гражданския процесуален кодекс.

(3) (Изм. - ДВ, бр. 59 от 2007 г., в сила от 01.03.2008 г.) Членовете на заседателния състав се отстраняват на основанията и по реда, предвидени в чл. 22 - 24 от Гражданския процесуален кодекс.

Чл. 62. (1) (Изм. - ДВ, бр. 68 от 2006 г.) В първото заседание председателят на състава поканва страните да се помирят. При изразено съгласие от страните председателят на състава насрочва заседание за помирително производство.

(2) Когато в помирителното производство бъде постигнато споразумение между страните на основата на равно третиране, комисията го одобрява с решение и прекратява преписката.

(3) Когато споразумението се отнася само за част от спора, производството продължава за частта, за която не е постигнато споразумение.

(4) Одобреното от комисията споразумение подлежи на принудително изпълнение, като комисията упражнява контрол за спазване на споразумението.

Чл. 63. (1) Когато счете, че обстоятелствата по преписката са изяснени, председателят на състава предоставя възможност на страните за становище.

(2) След изясняване на спора от фактическа и правна страна председателят на състава закрива заседанието и съобщава деня за произнасяне на решение.

(3) Решението се произнася не по-късно от 14 дни след провеждане на заседанието.

Чл. 64. (1) Решенията се вземат с обикновено мнозинство от членовете на заседателния състав и се подписват от него.

(2) Член на състава, който не е съгласен с решението на мнозинството, подписва решението с особено мнение, което мотивира.

Чл. 65. С постановеното решение заседателният състав:

1. установява извършеното нарушение;

2. установява нарушителя и засегнатото лице;

3. определя вида и размера на санкцията;

4. прилага принудителни административни мерки;

5. установява, че не е извършено нарушение на закона и оставя жалбата без уважение.

Чл. 66. Решението е писмено и съдържа:

1. наименованието на органа, който го е издал;

2. фактическите и правните основания за издаването му;

3. диспозитивна част, в която се определят видът и размерът на санкцията или принудителната административна мярка, ако такава се налага;

4. пред кой орган и в какъв срок решението може да се обжалва.

Чл. 67. (1) Комисията осъществява контрол върху спазването на принудителните административни мерки.

(2) Лицето, на което е наложена санкция или принудителна административна мярка, е длъжно да предприеме мерки за изпълнение на задължителните предписания и да уведоми писмено за това комисията в определен в решението срок, който не може да бъде по-дълъг от един месец.

(3) В случаите на неизпълнение на задължителните предписания от длъжностни лица комисията изпраща доклад с предложения за предприемане на съответни действия на съответните държавни и общински органи.

(4) Комисията може да изпрати решението на други органи, които имат отношение към извършеното разследване, за сведение и/или за предприемане на съответни действия.

Чл. 68. (1) (Изм. - ДВ, бр. 30 от 2006 г., в сила от 12.07.2006 г.) Решенията на комисията подлежат на обжалване пред Върховния административен съд по реда на Административно процесуалния кодекс в 14-дневен срок от съобщаването им на заинтересуваните лица.

(2) Жалбата за обявяване нищожност на решението се подава без ограничение във времето.

Чл. 69. Решенията на комисията влизат в сила, когато:

1. не са обжалвани в срок;

2. подадената жалба не е уважена;

3. с решението се потвърждава постигнато от страните споразумение.

Чл. 70. (1) (Изм. - ДВ, бр. 30 от 2006 г., в сила от 12.07.2006 г.) По въпросите, които не са уредени в този раздел, се прилагат разпоредбите на Административно процесуалния кодекс.

(2) (Изм. - ДВ, бр. 105 от 2005 г., в сила от 01.01.2006 г.) Глобите и имуществените санкции по влезли в сила решения на комисията се събират по реда на Данъчно-осигурителния процесуален кодекс.

Раздел II.
Съдебно производство

Чл. 71. (1) Извън случаите по раздел I, всяко лице, чиито права по този или по други закони, уреждащи равенство в третирането, са нарушени, може да предяви иск пред районния съд, с който да поиска:

1. установяване на нарушението;

2. осъждане на ответника да преустанови нарушението и да възстанови положението преди нарушението, както и да се въздържа в бъдеще от по-нататъшни нарушения;

3. обезщетение за вреди.

(2) Синдикалните организации и техните поделения, както и юридическите лица с нестопанска цел за осъществяване на общественополезна дейност, могат да предявят иск от името на лицата, чиито права са нарушени по тяхно искане. Тези организации могат да встъпят и като заинтересувана страна във висящ процес по ал. 1.

(3) (Изм. - ДВ, бр. 59 от 2007 г., в сила от 01.03.2008 г.) В случаите на дискриминация, когато са нарушени правата на множество лица, организациите по ал. 2 могат да предявят и самостоятелен иск. Лицата, чиито права са нарушени, могат да встъпят в процеса като подпомагаща страна по чл. 218 от Гражданския процесуален кодекс.

Чл. 72. (1) Лицата по чл. 71, ал. 1 и 2 могат в едномесечен срок от предявяването на иска да разгласят този факт чрез публикации или по друг, избран от тях писмен начин, като отправят покана към други засегнати лица, към синдикални организации и техни поделения, както и към юридически лица с нестопанска цел за осъществяване на общественополезна дейност, да встъпят в производството.

(2) Лицата по ал. 1 могат да встъпят в производството до приключване на устните състезания.

Чл. 73. (Изм. - ДВ, бр. 30 от 2006 г., в сила от 12.07.2006 г.) Всяко лице, чиито права са засегнати от административен акт, издаден в нарушение на този или други закони, уреждащи равенство в третирането, може да го обжалва пред съда по реда на Административно процесуалния кодекс.

Чл. 74. (1) В случаите по раздел I всяко лице, претърпяло вреди от нарушение на права по този или по други закони, уреждащи равенство в третирането, може да предяви иск за обезщетение по общия ред срещу лицата и/или органите, причинили вредите.

(2) В случаите, когато вредите са причинени на граждани от незаконни актове, действия или бездействия на държавни органи и длъжностни лица, искът за обезщетение се предявява по реда на Закона за отговорността на държавата за вреди, причинени на граждани.

Чл. 75. (1) По въпросите, които не са уредени в този раздел, се прилагат разпоредбите на Гражданския процесуален кодекс.

(2) За производствата пред съд по този закон не се събират държавни такси, а разноските са за сметка на бюджета на съда.

Глава пета.
ПРИНУДИТЕЛНИ АДМИНИСТРАТИВНИ МЕРКИ И АДМИНИСТРАТИВНОНАКАЗАТЕЛНИ РАЗПОРЕДБИ

Раздел I.
Принудителни административни мерки

Чл. 76. (1) За предотвратяване или преустановяване на нарушенията по този или по други закони, уреждащи равенство в третирането, както и за предотвратяване или отстраняване на вредните последици от тях, комисията по своя инициатива или по предложение на синдикални организации, на физически или юридически лица може да прилага следните принудителни административни мерки:

1. да дава задължителни предписания на работодателите и длъжностните лица за отстраняване на нарушения на законодателството за предотвратяване на дискриминация;

2. да спира изпълнението на незаконни решения или нареждания на работодатели, които водят или могат да доведат до дискриминация.

(2) Когато в случаите по ал. 1 по един и същ въпрос е дадено влязло в сила задължително предписание и има влязло в сила решение на съда, които си противоречат, изпълнява се решението на съда.

Чл. 77. Решенията на комисията за прилагане на принудителни административни мерки по този раздел могат да се обжалват по реда на чл. 68. Обжалването не спира изпълнението на принудителната административна мярка, освен ако съдът разпореди друго.

Раздел II.
Административнонаказателни разпоредби

Чл. 78. (1) Който извърши дискриминация по смисъла на този закон, се наказва с глоба от 250 до 2000 лв., ако не подлежи на по-тежко наказание.

(2) Който не предостави в срок поискани от комисията доказателства или информация, или попречи или не предостави достъп до обекти за проверка, се наказва с глоба от 500 до 2000 лв.

Чл. 79. Редовно призован свидетел, който не се яви по неуважителни причини пред комисията, за да даде свидетелски показания, се наказва с глоба от 40 до 100 лв.

Чл. 80. (1) Който не изпълни задължение, произтичащо от този закон, се наказва с глоба от 250 до 2000 лв., ако не подлежи на по-тежко наказание.

(2) Когато нарушението е извършено при осъществяване дейността на юридическо лице, на него му се налага имуществена санкция в размер от 250 до 2500 лв.

(3) За допускане извършването на нарушение по ал. 1 ръководителят на юридическо лице - работодател, се наказва с глоба от 200 до 2000 лв., ако не подлежи на по-тежко наказание.

Чл. 81. Когато нарушенията по чл. 78 - 80 са извършени повторно, се налага глоба, съответно имуществена санкция, в двоен размер на първоначално наложената.

Чл. 82. (1) Който не изпълни решение на комисията или на съда, постановено по този закон, се наказва с глоба от 2000 до 10 000 лв., ако не подлежи на по-тежко наказание.

(2) (Изм. - ДВ, бр. 68 от 2006 г.) Ако след изтичане на три месеца от влизане в сила на решението по ал. 1 нарушението продължава, налага се глоба от 5000 до 20 000 лв.

Чл. 83. Събраните суми от наложени глоби и имуществени санкции по реда на този раздел се внасят в републиканския бюджет.

Чл. 84. (1) Актовете за установяване на нарушенията се съставят от определени от председателя на комисията членове на комисията.

(2) (Изм. - ДВ, бр. 30 от 2006 г., в сила от 12.07.2006 г.) Наказанията се налагат с решение на Комисията за защита от дискриминация, които могат да се обжалват по реда на Административно процесуалния кодекс. Обжалването спира изпълнението на оспореното решение.

(3) За неуредените в този раздел въпроси се прилага Законът за административните нарушения и наказания.

Допълнителни разпоредби

§ 1. По смисъла на този закон:

1. "Тормоз" е всяко нежелано поведение на основата на признаците по чл. 4, ал. 1, изразено физически, словесно или по друг начин, което има за цел или резултат накърняване достойнството на лицето и създаване на враждебна, обидна или застрашителна среда.

2. "Сексуален тормоз" е всяко нежелано поведение от сексуално естество, изразено физически, словесно или по друг начин, с което се накърняват достойнството и честта и се създава враждебна, обидна, унизителна или застрашителна среда и, в частност, когато отказът да се приеме подобно поведение или принудата към него може да повлияе на вземането на решения, засягащи лицето.

3. "Преследване" е:

а) по-неблагоприятно третиране на лице, което е предприело или се предполага, че е предприело или ще предприеме действие за защита от дискриминация;

б) по-неблагоприятно третиране на лице, когато свързано с него лице е предприело или се предполага, че е предприело или ще предприеме действия за защита от дискриминация;

в) по-неблагоприятно третиране на лице, отказало да дискриминира.

4. "Действията за защита от дискриминация" могат да включват: подаване на жалба или сигнал, предявяване на иск или свидетелстване в производство за защита от дискриминация.

5. "Подбуждане към дискриминация" е пряко и умишлено насърчаване, даване на указание, оказване на натиск или склоняване към извършване на дискриминация, когато подбуждащият е в състояние да повлияе на подбуждания.

6. "Расова сегрегация" е издаването на акт, извършването на действие или бездействие, което води до принудително разделяне, обособяване или отделяне на лице на основата на неговата раса, етническа принадлежност или цвят на кожата.

7. "Неблагоприятно третиране" е всеки акт, действие или бездействие, което пряко или непряко засяга права или законни интереси.

8. "На основата на признаците по чл. 4, ал. 1" означава на основата на действителното, настояще или минало, или предполагано наличие на един или повече от тези признаци у дискриминираното лице или у лице, с което то е свързано, или се предполага, че е свързано, когато тази връзка е причина за дискриминацията.

9. "Свързани лица" са: съпрузите, роднините по права линия - без ограничения, по съребрена линия - до четвърта степен включително, и роднините по сватовство - до трета степен включително; настойникът и попечителят; поднастойният и подопечният; живеещите на съпружески начала; работодател и работник; лицата, едното от които участва в управлението на дружеството на другото; съдружниците; лица, които поради други обстоятелства могат да се смятат пряко или косвено зависими от пострадалия и тази връзка е причина за дискриминация; лица, от които пряко или косвено пострадалият може да е зависим и тази връзка е причина за дискриминация; лица, придружаващи пострадалия към момента на извършване на акт на дискриминация, когато тази връзка е причина за дискриминацията.

10. "Сексуална ориентация" означава хетеросексуална, хомосексуална или бисексуална ориентация.

11. "Множествена дискриминация" е дискриминация на основата на повече от един от признаците по чл. 4, ал. 1.

12. "Повторно нарушение" е нарушението, извършено в едногодишен срок от влизане в сила на решението, с което нарушителят е наказан за нарушение от същия вид.

13. "Семейно положение" означава брачен статус или фактическо съжителство и полагане на грижи за зависим поради възраст или увреждане низходящ, възходящ или роднина по съребрена линия до трета степен.

14. (нова - ДВ, бр. 70 от 2004 г., в сила от 01.01.2005 г.) "Човешки геном" е съвкупността от всички гени в единичен (диплоиден) набор хромозоми на дадено лице.

15. (нова - ДВ, бр. 68 от 2006 г.) "Специфични обстоятелства" са обстоятелства, свързани със социален, здравословен и семеен статус, възраст и други подобни, които не водят до дискриминация на основата на пол.

16. (нова - ДВ, бр. 103 от 2009 г., в сила от 29.12.2009 г.) "Жени в напреднал етап на лечение ин-витро" са жени, които са в етап на лечение чрез методите на асистирана репродукция, включващ периода от фоликуларната пункция до ембриотрансфера, но не повече от 20 дни.

§ 1а. (Нов - ДВ, бр. 108 от 2008 г.) Този закон въвежда разпоредбите на Директива 2006/54/ЕО на Европейския парламент и на Съвета от 5 юли 2006 г. за прилагането на принципа на равните възможности и равното третиране на мъжете и жените в областта на заетостта и професиите (преработена).

Преходни и Заключителни разпоредби

§ 2. В тримесечен срок от влизането в сила на закона Народното събрание избира, а президентът назначава своята квота от членовете на комисията.

§ 3. В тримесечен срок от определянето на състава по § 2 комисията приема правилника за устройството и дейността си по чл. 46, ал. 1.

§ 4. Този закон отменя:

1. параграф 1, т. 7 от допълнителните разпоредби на Кодекса на труда (обн., ДВ, бр. 26 и 27 от 1986 г.; изм. и доп., бр. 6 от 1988 г., бр. 21, 30 и 94 от 1990 г., бр. 27, 32 и 104 от 1991 г., бр. 23, 26, 88 и 100 от 1992 г., бр. 69 от 1995 г. - Решение № 12 на Конституционния съд от 1995 г.; изм., бр. 87 от 1995 г., бр. 2, 12 и 28 от 1996 г., бр. 124 от 1997 г., бр. 22 от 1998 г., бр. 52 от 1998 г. - Решение № 11 на Конституционния съд от 1998 г.; изм., бр. 56, 83, 108 и 133 от 1998 г., бр. 51, 67 и 110 от 1999 г., бр. 25 от 2001 г., бр. 1, 105 и 120 от 2002 г., бр. 18 от 2003 г.);

2. член 5а, ал. 3 от Закона за защита, рехабилитация и социална интеграция на инвалидите (обн., ДВ, бр. 112 от 1995 г.; доп., бр. 110 от 1996 г.; изм., бр. 123 от 1997 г., бр. 140 от 1998 г. - Решение № 31 на Конституционния съд от 1998 г.; изм., бр. 153 от 1998 г., бр. 31 от 2001 г., бр. 75 и 120 от 2002 г.);

3. параграф 1, т. 19 и 20 от допълнителната разпоредба на Закона за насърчаване на заетостта (обн., ДВ, бр. 112 от 2001 г.; изм., бр. 54 и 120 от 2002 г., бр. 26 от 2003 г.).

§ 5. В чл. 20, ал. 2 от Закона за народната просвета (обн., ДВ, бр. 86 от 1991 г.; изм., бр. 90 от 1996 г., бр. 36, 124 и 153 от 1998 г., бр. 67 и 68 от 1999 г., бр. 90 и 95 от 2002 г., бр. 29 и 71 от 2003 г.) накрая се добавя "по специализирана методика за усвояване на български език".

§ 6. Член 88 от Закона за отбраната и въоръжените сили на Република България (обн., ДВ, бр. 112 от 1995 г.; изм., бр. 67 от 1996 г., бр. 122 от 1997 г., бр. 70, 93, 152 и 153 от 1998 г., бр. 12, 67 и 69 от 1999 г., бр. 49 и 64 от 2000 г., бр. 25 от 2001 г., бр. 1, 40, 45 и 119 от 2002 г., бр. 50 от 2003 г.) се отменя.

§ 7. В срок три месеца от влизането в сила на закона министърът на труда и социалната политика и министърът на отбраната издават наредбите по чл. 7, ал. 2.

§ 8. Законът влиза в сила от 1 януари 2004 г.

-------------------------

Законът е приет от ХХХIХ Народно събрание на 16 септември 2003 г. и е подпечатан с официалния печат на Народното събрание.

Преходни и Заключителни разпоредби
КЪМ ДАНЪЧНО-ОСИГУРИТЕЛНИЯ ПРОЦЕСУАЛЕН КОДЕКС

(ОБН. - ДВ, БР. 105 ОТ 2005 Г., В СИЛА ОТ 01.01.2006 Г.)

§ 88. Кодексът влиза в сила от 1 януари 2006 г., с изключение на чл. 179, ал. 3, чл. 183, ал. 9, § 10, т. 1, буква "д" и т. 4, буква "в", § 11, т. 1, буква "б" и § 14, т. 12 от преходните и заключителните разпоредби, които влизат в сила от деня на обнародването на кодекса в "Държавен вестник".

Преходни и Заключителни разпоредби
КЪМ АДМИНИСТРАТИВНОПРОЦЕСУАЛНИЯ КОДЕКС

(ОБН. - ДВ, БР. 30 ОТ 2006 Г., В СИЛА ОТ 12.07.2006 Г.)

§ 142. Кодексът влиза в сила три месеца след обнародването му в "Държавен вестник", с изключение на:

1. дял трети, § 2, т. 1 и § 2, т. 2 - относно отмяната на глава трета, раздел II "Обжалване по съдебен ред", § 9, т. 1 и 2, § 11, т. 1 и 2, § 15, § 44, т. 1 и 2, § 51, т. 1, § 53, т. 1, § 61, т. 1, § 66, т. 3, § 76, т. 1 - 3, § 78, § 79, § 83, т. 1, § 84, т. 1 и 2, § 89, т. 1 - 4, § 101, т. 1, § 102, т. 1, § 107, § 117, т. 1 и 2, § 125, § 128, т. 1 и 2, § 132, т. 2 и § 136, т. 1, както и § 34, § 35, т. 2, § 43, т. 2, § 62, т. 1, § 66, т. 2 и 4, § 97, т. 2 и § 125, т. 1 - относно замяната на думата "окръжния" с "административния" и замяната на думите "Софийския градски съд" с "Административния съд - град София", които влизат в сила от 1 март 2007 г.;

2. параграф 120, който влиза в сила от 1 януари 2007 г.;

3. параграф 3, който влиза в сила от деня на обнародването на кодекса в "Държавен вестник".

Преходни и Заключителни разпоредби
КЪМ ЗАКОН ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА ЗАЩИТА СРЕЩУ ДИСКРИМИНАЦИЯТА

(ОБН. - ДВ, БР. 68 ОТ 2006 Г.)

§ 11. Започналите до влизането в сила на този закон процедури по назначаване, свързани с прилагането на чл. 39, се довършват по досегашния ред.

§ 12. Средствата за увеличение на възнаграждението на председателя, заместник-председателя и членовете на комисията са в рамките на бюджета на Комисията за защита от дискриминация за 2006 г.

. . . . . . . . . . . . . . . . . . . . . . . . . . . . . . . . . . .

§ 15. Параграф 4, т. 1 влиза в сила от 1 януари 2007 г.

Преходни и Заключителни разпоредби
КЪМ ГРАЖДАНСКИЯ ПРОЦЕСУАЛЕН КОДЕКС

(ОБН. - ДВ, БР. 59 ОТ 2007 Г., В СИЛА ОТ 01.03.2008 Г.)

§ 61. Кодексът влиза в сила от 1 март 2008 г., с изключение на:

1. част седма "Особени правила относно производството по граждански дела при действие на правото на Европейския съюз";

2. параграф 2, ал. 4;

3. параграф 3 относно отмяната на глава тридесет и втора "а" "Особени правила за признаване и допускане изпълнение на решения на чуждестранни съдилища и на други чуждестранни органи" с чл. 307а - 307д и част седма "Производство за връщане на дете или за упражняване на правото на лични отношения" с чл. 502 - 507;

4. параграф 4, ал. 2;

5. параграф 24;

6. параграф 60,

които влизат в сила три дни след обнародването на кодекса в "Държавен вестник".

Заключителни разпоредби
КЪМ ЗАКОН ЗА ДОПЪЛНЕНИЕ НА ЗАКОНА ЗА ЗАЩИТА ОТ ДИСКРИМИНАЦИЯ

(ОБН. - ДВ, БР. 100 ОТ 2007 Г., В СИЛА ОТ 20.12.2007 Г.)

§ 7. Законът влиза в сила от 20 декември 2007 г.

Заключителни разпоредби
КЪМ ЗАКОН ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА ПРОФЕСИОНАЛНОТО ОБРАЗОВАНИЕ И ОБУЧЕНИЕ 

(ОБН. - ДВ, БР. 74 ОТ 2009 Г., В СИЛА ОТ 15.09.2009 Г.)

§ 48. Законът влиза в сила от деня на обнародването му в "Държавен вестник", с изключение на § 1, който влиза в сила от 15 септември 2009 г., и § 47, който влиза в сила от 1 октомври 2009 г.

Заключителни разпоредби
КЪМ ЗАКОНА ЗА ИЗМЕНЕНИЕ И ДОПЪЛНЕНИЕ НА КОДЕКСА НА ТРУДА

(ОБН. - ДВ, БР. 103 ОТ 2009 Г., В СИЛА ОТ 29.12.2009 Г.)

§ 15. Законът влиза в сила от деня на обнародването му в "Държавен вестник".

Преходни и Заключителни разпоредби
КЪМ ЗАКОНА ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА ПРЕДОТВРАТЯВАНЕ И РАЗКРИВАНЕ НА КОНФЛИКТ НА ИНТЕРЕСИ 

(ОБН. - ДВ, БР. 97 ОТ 2010 Г., В СИЛА ОТ 10.12.2010 Г.)

§ 61. Законът влиза в сила от деня на обнародването му в "Държавен вестник" с изключение на:

1. параграф 11 относно чл. 22а – 22д, който влиза в сила от 1 януари 2011 г.;

2. параграфи 7, 8, 9, § 11 относно чл. 22е – 22и и § 12, 13, 14, 15, 16, 17, 18, 19, 20, 21, 22 и 23, които влизат в сила от 1 април 2011 г.

Релевантни актове от Европейското законодателство

ДИРЕКТИВА 2002/73/ЕО НА ЕВРОПЕЙСКИЯ ПАРЛАМЕНТ И НА СЪВЕТА 2002/73/ЕО от 23 септември 2002година . за изменение и допълнение на Директива 76/207/ЕИО за прилагането на принципа на равно третиране на мъжете и жените по отношение на достъпа до заетост, професионално обучение и развитие, и условията на труд

ДИРЕКТИВА 2000/78/ЕО от 27 ноември 2000 година за създаване на основна рамка за равно третиране при заетостта и упражняването на занятие

ДИРЕКТИВА 2000/43/ЕО НА СЪВЕТА от 29 юни 2000 година относно прилагане на принципа на равно третиране на лица, без разлика на расата или етническия произход

ДИРЕКТИВА НА СЪВЕТА 97/80/ЕО от 15 декември 1997 година относно тежестта на доказване в случаите на дискриминация, основана на пола

ДИРЕКТИВА НА СЪВЕТА 98/52/ЕО от 13 юли 1998 година за прилагане в Обединеното кралство Великобритания и Северна Ирландия на Директива 97/80/ЕО относно доказателствената тежест, в случаите на дискриминация, основана на пола

ДИРЕКТИВА НА СЪВЕТА 92/85/ЕИО от 19 октомври 1992 година за въвеждане на мерки за насърчаване на подобрения в областта на безопасните и здравословни условия на труд на бременни работнички, на работнички-родилки или кърмачки

ДИРЕКТИВА НА СЪВЕТА 86/613/ЕИО от 11 декември 1986 година за прилагане принципа на равното третиране на мъжете и жените, които работят на свободна практика, включително и в сектора на земеделието, както и за закрила на жените, които работят на свободна практика, по време на бременност и майчинство

ДИРЕКТИВА НА СЪВЕТА 76/207/ЕИО от 9 февруари 1976 година относно прилагането на принципа на равното третиране на мьжете и жените по отношение на заетостта, професионалната квалификация и развитие, и условията на труд

ДИРЕКТИВА НА СЪВЕТА 75/117/ЕИО от 10 февруари 1975 година за сближаване на законодателствата на държавите-членки относно прилагането на принципа за равностойно заплащане на работниците от мъжки и женски пол

РЕГЛАМЕНТ (ЕО) № 1035/97 НА СЪВЕТА от 2 юни 1997 година за създаване на Европейски център за мониторинг на расизма и ксенофобията

РЕГЛАМЕНТ (EO) № 1260/1999 НА СЪВЕТА от 21 юли 1999 година относно определянето на общи разпоредби за Структурните фондове

РЕШЕНИЕ НА КОМИСИЯТА от 19 юни 2000 година за равно представителство на мъжете и жените в комитетите и експертните групи, които тя създава

Комисия за защита от дискриминация
София 1125, бул. “Драган Цанков” № 35

Тел. (02) 807 3030

Факс (02) 870 8448

e-mail: kzd@kzd.bg
www.kzd-nondiscrimination.com
[image: image10.jpg]L

«a?* ‘3@ B
i{§i 5}

AMuctutyr n;?& ;,
" HeBponoru g}*}{
ncuxuaTpusa u 6;%

HeBPOXMPYprus
;?ﬁ:"

&

"\ ‘*’KOMM&HSI' 3a 3awmTa
\ g0t AMCKPUMMHaLMS





Министерство на труда и социалната политика








�  Public Opinion. Walter Lippman�
�



� Виж Правото на образование (Член 13) Общ коментар на Икономическия и социален комитет на ООН, достъпно http://www.unesco.org/en/right-to-education/.





� Виж Обща препоръка XXVII относно дискриминацията срещу ромите на Комитета за премахване на расовата дискриминация на ООН, т.22.


� Виж. Recommendation No R (2000) 4 of the Committee of Ministers to member states on the education of Roma/Gypsy children in Europe


�


�  Виж Обща препоръка XXVII относно дискриминацията срещу ромите на Комитета за премахване на расовата дискриминация на ООН,   т.25


� Виж. Recommendation No R (2000) 4 of the Committee of Ministers to member states on the education of Roma/Gypsy children in Europe, т.5


� Виж. Тhe Hague Recommendations regarding the education rights of national  minorities, достъпна на  � HYPERLINK "http://www.osce.org/documents/hcnm/1996/10/2700_en.pdf" ��http://www.osce.org/documents/hcnm/1996/10/2700_en.pdf�.


�  Виж Toledo Guiding Principles on Teaching about Religion and Beliefs in Public Schools", достъпни на http://www.osce.org/publications/odihr/2007/11/28314_993_en.pdf


� Виж. Recommendation CM/Rec(2008)12  of the Committee of Ministers to member states  on the dimension of religions and non-religious convictions within intercultural education. 








� Виж. Education on the Holocaust and on anti-semitism, издание на ОССЕ, достъпно на � HYPERLINK "http://www.osce.org./odihr" ��www.osce.org./odihr�. 


� Виж. Recommendation no. r (99) 2 of the Committee of Ministers to member states on secondary education (Adopted by the Committee of Ministers on 19 January 1999 at the 656th meeting of the Ministers' Deputies). 


� Recommendation Rec (2002)12 of the Committee of Ministers to member states on education for democratic citizenship.  


� Виж Recommendation CM/Rec(2007)13 of the Committee of Ministers to member states on gender mainstreaming in education.





� Жалба № 57325/00, достъпно на � HYPERLINK "http://cmiskp.echr.coe.int/tkp197/view.asp?item=1&portal=hbkm&action=html&highlight=57325/00&sessionid=46928035&skin=hudoc-en" ��http://cmiskp.echr.coe.int/tkp197/view.asp?item=1&portal=hbkm&action=html&highlight=57325/00&sessionid=46928035&skin=hudoc-en� 


� Жалба  № 41/2007, достъпно на � HYPERLINK "http://www.coe.int/t/dghl/monitoring/socialcharter/Complaints/Complaints_en.asp" ��http://www.coe.int/t/dghl/monitoring/socialcharter/Complaints/Complaints_en.asp� 


� Жалба № 45/2007, достъпно на � HYPERLINK "http://www.coe.int/t/dghl/monitoring/socialcharter/Complaints/Complaints_en.asp" ��http://www.coe.int/t/dghl/monitoring/socialcharter/Complaints/Complaints_en.asp� 


�  Виж анализ на решението, изготвен от MDAC и Български хелзинкски комитет, достъпен на http://www.bghelsinki.org/resources/BG%20Analysis%20MDAC%20v.%20Bulgaria.pdf.


�  Виж. Human Rights Education in the School Systems of Europe, Central Asia and North America: A Compendium of Good Practice, издание на ОССЕ.


� Проект на Австрийския център за гражданско обучение в училищата, Виена, Австрия (� HYPERLINK "http://www.politik-lernen.at" ��www.politik-lernen.at�).


� Проект на общността Санте Едижо”, Италия. � HYPERLINK "http://www.santegidio.org" ��www.santegidio.org�. 


� Проект на  Междукултурен институт, Тимишоара, Румъния; (� HYPERLINK "http://www.intercultural.ro" ��www.intercultural.ro�).


� проект на организацията „Действия за справедливост и  мир”, Граня де Улмейро, Португалия � HYPERLINK "http://www.ajpaz.org.pt" ��www.ajpaz.org.pt�.


� Проект за мирно образование, Утрехт, Холандия. (� HYPERLINK "http://www.vredeseducatie.nl" ��www.vredeseducatie.nl� ). От началото на януари 2010 г. КЗД реализира проект съвместно с Фабриката за мир, португалската Комисия за гражданство и равенство на половете и Сдружение на общините и регионите в Аликанте, Испания, озаглавен „Електронен тест за толерантност”. Основният продукт ще бъде Тест, който може да се прави в Интернет или в часа на класния ръководител, за да запознава учениците с концепциите на толерантността, човешките права, предразсъдъците и борбата с дискриминацията.


� Местна програма за обмен на ученици. Амстердам, Холандия, (� HYPERLINK "http://www.welkominmijnwijk.nl" ��www.welkominmijnwijk.nl�). 


� Проект на Helpdesk for Intercultural Learning Materials,  България (� HYPERLINK "http://www.helpdeskbg.org" ��www.helpdeskbg.org�.). 


�„Малцинствата и полицията-неизбежна промяна”,  Център за подпомагане на хора преживели изтезание-АСЕТ, стр.9-10


� Пак там


� съставител Янцислав Янакиев, София, 2003г.,  виж публикацията  на официалната интернет страница на НССЕДВ  http://www.ncedi.government.bg/NATO1.pdf


� Институт «Отворено общество», Алексей Пампоров


� Fundamental rights agency / FRA/  � HYPERLINK "http://www.fra.europa.eu" �http://www.fra.europa.eu�	


EU MIDIS  Данни на фокус 4 –Спиранията от полицията и малцинствата


Разбиране и предотвратяване на дискриминационното  етническо  профилиране


EU MIDIS  Данни на фокус 2 – Мюсюлманите в ЕС 


Борба с хомофобията, трансфобията и дискриминацията:  страните от ЕС се движат с различни скорости





 


� Влязло в сила, решението е  оставено в сила от Върховния административен съд  


�  За повече информация виж  � HYPERLINK "http://www.osce.org/odihr" ��www.osce.org/odihr�. 


�  Виж още и  Обща препоръка XXXI относно превенция на расовата дискриминация при администрирането и функционирането на системата за наказателно правосъдие на Комитета за премахване на расовата  дискриминация, която  описва подробно възможните индикатори  за наличието на расова дискриминация, които държавите следва да вземат предвид (виж. раздел. A).





� Виж. Обща препоръка №11 на ЕКРН


� Виж. Обща препоръка №11 на ЕКРН


� Текстът на кодекса е достъпен  на  http://www.coe.int/t/e/legal_affairs/legal_co-operation/police_and_internal_security/Documents/Documents.asp


�  За повече информация виж. � HYPERLINK "http://osf.bg/?cy=10&lang=1&a0i=222667&a0m=read&action=4&proj_id=69" �http://osf.bg/?cy=10&lang=1&a0i=222667&a0m=read&action=4&proj_id=69� 


� Виж  http://www.aip-bg.org/documents/rdvr.htm


� Информация от публикация „Малцинствата и полицията – неизбежна промяна”, Превантивната програма на Център АСЕТ, виж. стр.55-67.


� Достъпен на � HYPERLINK "http://www.mvr.bg/About_Us/Codex/default.htm" ��http://www.mvr.bg/About_Us/Codex/default.htm�. 


� Виж. Addressing  Ethnic Profiling by Police, a report on the Strategies for Effective police Stop and search project, издание на Институт „Отворено общество”, Ню Йорк, 2006, стр.15-16.  





� Приета в Страсбург на 15.Х.1985 г., ратифицирана със закон, приет от 37- то народно събрание на 17.03.1995 г - ДВ, бр.28 от 28.03.1995 г, в сила за Република България от 01.09.1995 г.





� Институт «Отворено общество», Алексей Пампоров


� виж официалната интернет страница на НСИ - http://www.nsi.bg/otrasal-publikacia.php?n=54&otr=61


� Виж Решение №50 от 24.03.2008г. по пр.№17/2006г.  на КЗД, оставено в сила с Решение №2807 от 04.03.2009г.  по АД№14722/2008г. на ВАС 


� Ратифицирана със закон, приет от 37-о Народно събрание на 17.03.1995 г. - ДВ, бр. 28 от 28.03.1995 г.  Издадена от Министерството на регионалното развитие и благоустройството, обн., ДВ, бр. 46 от 6.06.2000 г., в сила от 1.09.1995 г.


� Съгласувана по повод на Неформална среща на министрите, отговарящи за развитието на градските райони и териториална кохезия в Лайпциг на 24 - 25 май 2007 г.


� Страсбург, 30 март, 1992 г. Резолюция 234.


� � HYPERLINK "http://fra.europa.eu/fraWebsite/home/home_en.htm" ��http://fra.europa.eu/fraWebsite/home/home_en.htm�.  ��

